
Nga thoh ia kine ki khana shaphang 
U Don Put it na ka bynta ki 
Khynnah bad Samla 
Ka Ri 

Ban iarap ia ki ym tang 
Ba kin bang ia la ka ktien 
Hynrei ba kin ieit ruh de ia ka. 



KI TIEN LAMPHRANG 
lA KA BYNTA KABA AR 

Ha ka bynta kaba nyngkong jong ka HXS7 
TORI U DONPUTIT, ngalapynpawhaki ktien 
lamphrang ba u Don Putit u wan iashem ia 
nga katba n^a dang shong pyrkhat marwei ha 
trai uwei u dieng sohphan. Une u dieng u long 
uwei na ki lai tylli kiba nga la thung ha ka kper 
jong ngi ha shnong, mynba nga dang khynnah. 
Bunsien nga shait sngewtynnat ban rich tngen 
ha ki syrngiew jong u ha ka por Pyrem, ban 
sngap ia ka shalymmen ba ka pah wiaw shi wiaw 
khlem kut, ia ka paitpuraw ba ka khot ia la ki 
para lok, bad ia u risang ba u thap ban wan wad 
ia u soh uba sah khyrdong ha kper. Une u 
dieng u dang don — bad u nang heh bad nang 
jrong de man la ka aiom — bad ngam donkam 
bad da iathuh ba dei hapoh ki syrngiew jong u 
ba nga ioh mad ia ki por kiba sngewtynnat jong 
ka jinglong khynnah jong nga, namar dei hangta 
ba u Don Putit u shait wan ban iathuh ha nga 
shaphang la ka jingim. 

Haba ngi khmih bniah bad bishar kham jyl- 
liew ia ka jingim u briew, ngi shem ba ka rukom 
im jong u, sW met shi met, ka pher na ka jong 
uwei pat. Kane ka dei ban long kumta; namar 
dei ha ki rukom im kiba iapher kum kita ba ngi 
lah ban lap ne iohi ia kawei kaba kham pher 
bad kham phylla, kaba pynlong ia ngi ban iai 
ialap shaphang jong ka, khnang ba kan sah junom 
ha ka histori jong ka jait bynriew. Ka jingim 
u Don Putit ka long kaba dap da ki jingjia kiba 
kham phylla — kiba lah ban long kiba kham 
khyllah ruh — bad nga sngew ka long kaba dei eh 

ym tang ba ngin kynmaw ia ka ha kane ka pateng 
jong ngi, hynrei ban pynsah jingkynmaw de ia 
ka na ka bynta ki pateng ki ban dang wan. 

Ngin pyrshang ban nang iai iathuh ha phi 
shaphang u Don Putit — ^ia ki kam shlur bad ki 
kam khyllah jong u, bad ia ki jingjia kiba phylla 
ruh kiba u iakynduh — ^ha ki kitab ki ban dang 
mih. Ngi khot sngewbha ia phi ki nongpule ba 
phin ai jingtip ia ngi kiba kumno ki jingjia ha ka 
jingim jong u phi kham kwah ba ngin iathuh. Ki 
jingai jingmut jong phi ki lah, ngi ngeit skhem, 
ban iarap ia ngi ban pynmih ki jingthoh kiba 
kham bha bad kiba kham bang ha ki kitab kiba 
hadien. 

Khatduh khatwai ngi kwah ban ong ba lada 
phi ki nongpule phi ioh jingkmen ha kaba pule 
ia ka Histori u Don Putit, kata hi ka long ka jing- 
pynshlur kaba la biang ia ngi ban iai pyrshang 
ha la i bor iba rit ban pynmih man ka por ia ki 
bynta kiba dang sah jong ka Histori jong u. 


Malki, Shillong, D. S. Khongdup. 

The 3rd March, 

1969. 



U DON PUT IT 

(K« bynta kaba ar) 

Lynnong 1 

U Don Putit ha sent masi 

“Ew phi, um,” la ong u Don Putit ha u 
Paitnia; “kane ka kit tien-syiem ka ban pynjah 
burom phi ia nga ha kawei ka sngi.” 

“Balei um, katta katta?” la kylli u Paitnia, 
u da leh mynkyndit artat. “U Syiem Symphup 
um shym pdiang burom ia phi?” 

“Dei kata kein um, kaba pynking khlieh ia 
nga,” la jubab u Don Putit, u trud artat ia la ka 
khlieh. “Phi i, um, ban iabam iadih lang bad la 
ki kha ki man, niuma, kam pher ei ei; hynrei ban 
iashong bam ha kajuh ka mieij bad u Syiem bad 
ka Mahadei, ew phi, um, nga sngew ym banse 
khlem da pynieng beit ia u budium haduh ba ki 
thied ki jaw ruh ki eh lang tnen khlem jawa shuh. 
Shuh shuh pat, sa ka Kumari, ka khun u Syiem, 
ba kan shong pyrshah ia nga, bad kan bishar ia 
nga da kito ki khmat jong ka kiba iohi lut, imat, 
ia ka dur u dohnud Jong nga hi, nga sngew la 
kham lah ka leit thiew niut phi um ha lyngkha, 
ne, ka sum ktieh baroh shi sngi ha pynthor kba.” 

“Phi iathuh khana aiu shaphang ki lakhyr- 
wang?” la kylli u Paitnia. 

“Kata ruh kawei kaba la pynduwai blei ia 
nga ban ioh leit phai noh kloi sha Nongdeng,” 

la ong u Don Putit. “Ban ialap ha u Syiem bad 
ka Mahadei, ym da shitom than; ban iathuh 
khana tang ha ka Kumari marwei ruh, tharai 
u thyllieij u dang lah hi ban pynmih ktien; hynrei 
ban kren shaphang ia lade, shaphang ki jingjia 
kiba iiga la iakynduh, haba ki iadon lang baroh 
lai ngut, da ka hok phi urn, ngam shym nang 
ban sei kawei ka kyntien ruh.” 

“Phi i, um, ” la kren pynshngain u Paitnia, 
“phi im phi san ha pneh ka mariang ha nong- 
kyndong. Ha ka jingshisha, u Syiem un tharai 
ba phi dei u briew uba im lyngkar, ne uba awria, 
lada phim saw kyrang ki ngab haba ka Kumari 
Rupa ka phuh samrkhie ia phi.” 

“leh um, ynnai iapharshi eh kum shaphang 
kita ki kam,” la ong u Don Putit. “Nga la ia- 
thuh ha phi ba u Syiem Symphup un wan sha 
Nongdeng ha ka sngi khatduh u Nai Nohprah; 
ka Mahadei bad ka Kumari Rupa ruh kin 
iawan bud lem ia u Syiem. Nga ngeit, um, 
ba shuwa ban poi katei ka sngi, phi dei ban dep 
tei sa kawei ka iing paki kaba lai mala na ka 
bynta jong ki.” 

“Wat khuslai, um, shaphang ka iing paki 
ba kin sah ki Syiem,” la jubab u Paitnia. “Ngan 
pynhun ia ka mon jong phi, bad ngan pynioh ia 
ka jingkwah jong phi; namar bunsien u briew 
uba burom ia la u kynum u long ruh uba ieit ia la 
ka tnga.” 

“Ngam artatien ba phi dei u briew uba ieit 
ia la ka tnga, namar teng teng nga ioh sagew 
ba phi shait iamai bad i Kong Mon,” la ong u 
Don Putit, “Hynrei mynta pat, phi um, — ” 

‘‘Kaei um kaba pynkhuslai ia phi kattne 
katne?” la kylli u Paitnia ha ka sur kaba sngew 
syier, namar u poi kynmaw biang, ha kata ka por» 
kumno u kynum jong u kylla dur ha lewthym- 
mai. 

“Em phi, um,” la ong u Don Putit, u phuh 
samrkhie artat. “Phi i, ngam lah khlem da 
khuslai haba nga pyrkhat ba ngan hap leit bam 
ja shibit sha ling Sad bad u Syicm Symphup.” 
Nangta da ka khmat kaba i thamula ban peit, u 
ong, “1 Syiem Sad i — i — i don khun kynthei ne em 
kiba la heh kat i Bih — hei — kat i Hep Kumari?” 

Kak u rkhie u Paitnia la kum u bym ju ioh 
rkhie mynno mynno, u buh teng noh shuwa dt 
ia ka mula kaba u dang maramot. “Um,” u 
ong, “phi la nang tip briew. Mynhynne phi ong 
‘ka Kumari, ka khun u Syiem’; myntan pat phi 
la khot ia ka ‘i Bih Kumari’. Ha kane ka rukom 
te, um, lasyit phin nym nud shuh ban ong kumno 
kumno ia ka. Shaphang ka ling Sad, phim dei 
ban sngew ei ei ; namar wat la I Syiem Sad i don 
ka khun Samla kaba da bhabriew shisha shisha, 
kaba la kat ka Kumari Rupa, kam don satia ka 
mon laitluid kumba ka Kumari Rupa ne ka 
Sainsimai ki lah ban don.” 

“Kein um, kein!” la kren lyngkut u Don 
Putit. “Ban sngap ia ki ktien jong phi te, sngew 
la kumba shah phon ha u dek!” U sngap kyndit 
jak kum uba kynmaw pat ia kaei kaei kaba u la 
klet, u peit sha u Paitnia da ka khmat kaba i 
thamula, bad u ong, “Phi kwah shong kulai 
shisha seh mo um, ha ka ingdong u khla?” 

U Paitnia u ieng joit na kaba maramot mula. 

bad u peit sha u Don Putit kum uba bishar bniah 
ia u la u la ngat purl biang ne em. Haba u 
iohi ba u Don Putit u phuh samrkhie ia u, bad 
ba ka khmat jong u kam shym i bieit khapre 
kum ha ka sngi ba ki ialeit sha lewthymmai, 
u tharai ba la kumno kumno dei ban don ka 
daw balei ba un pynkyndit ia u ha kata ka por. 
“Um,” u ong, “la bunsien phi la pyntieng pyn- 
kiuh ia nga da ki ktien bad ki kam khyllah jong 
phi. Nga tharai, um, ka bha phin kham tyngkai 
noh ka ktien ka thyllieij, ioh Jia ba phi pynlamwir 
shisha ia nga ha kawei ka sngi,” 

“Phi ong hi du ba ynda ngin iakynduh khla 
biang, j>hin ryngkoh sa phi, Ichnang ba un leit 
kit ia phi sha ka hima kaba donkam ia u misteri ?” 
la jubab u Don Putit. 

U Paitnia u la lam tieng. U kynmaw ba 
u la ong shisha kumta, hynrei um shym khmih 
lynti ba u Don Putit un nym sngewthuh ia ki 
ktien biria jong u. Shuwa ba u lah ban ong ei ei 
pat, u Sampain bad u Dada, ki nongap masi 
u Syiem, ki wan rung hapoh phyllaw. “5Jii,” 
la ong u Sampain ia u Paitnia; “ngi— ngi — ngi 
kwah ban ithuh ia i Bah Don!” 

“Me mut ban wan iaphawar ba in ioh sngew 
i um ?” la kylli u Paitnia ha ka sur kum uba kmen 
ba u la ioh ban pynshet ia ka jingkit kaba khia. 
U phai sha u Don Putit, bad u ong, “Um, kine 
ki dei ki nongap masi kiba paw nam tarn jong u 
Syiem Symphup. U Sampain hangne u dei u 
nongphawar uba stad tarn jong ka hima, bad u 
Dada ^t u long u nongput besli uba phylla tarn 
ba Ri iChasi.* 

“Em phi, 5}ii,” la ong u Sampaih kum uba 
lehrain, “phi pynroh than eh phi 5^ii ia ngi ha 
khmat ki briew.” 

“Nga la ioh sngew ba me phawar katba u 
Dada u nang put besli,” la ong u Paitnia, “bad 
lada u ryndang jong me un um lynter kumto, 
ka samla Nongbah baroh ka ban iap mat suda ia 
me. Sa iawan kein me shibit ha i’ing, sa ialam 
de ia ki lok jong me, khnang ba i um hangne in 
ioh sngew haduh katno ki nongsharai masi u 
Syiem ki tbit ban rwai ban put.” 

“Lada ngi lait, ngin sa iawan,” la ong u 
Sampain. 

“Shano men ialeit ba men nym ialait?” 
la ong u Paitnia. “Ba men ialeit kai khynraw 
pat lashai ka miet ym long?” 

“Em phi, Ma,” la ong u Dada, “ngim shym 
mut phi ban leit shano shano shibit ka miet, 
namar u khla u lah ban wan sha sem masi.” 

U Paitnia um nang ong ei ei shuh u tang shu 
ioh sngew ia ka ktien khla, u shu phai sha u 
Don Putit uba peit da ka khmat sngewbha sha 
u Sampain bad u Dada. “Khmih shane,” u 
Don Putit u ong ia ki, “u Syiem Symphup u 
la iathuh ha nga shaphang une u khla. Myn- 
hynm'n don kiba lap ia ki dienjat jong u harud ka 
Lawkyntang. Mynno kumto u ioh bam masi 
khatduh?” 

“La shi taiew,” la ong u Sampain. 

“Kata ka mut ba une u khla u la dei ban 
thngan, kata, lada um shym ioh kem masi nawei 
pat, ne, lada um shym ioh pyniap skei pyniap 
bthong ha kine ki sngi. Kumno lada ngin lett 

ap ia u ha sem masi shibit?” u kylli ia ki. 

“Phi mut ba phin shah ngin iawan ryngkat 
bad phi?” la kylli u Sampain da ka khmat kaba 
kmen, namar u kwah eh ban iohi kumno u 
Don Putit un pynpaw ia la ka bor. U Dada 
ruh u sngewbha eh ba u Don Putit u shah ba 
un wan Tang, namar u ngeit ba, lada khadar 
tylli ki lakhyrwang ki Hem ha ki kti jong u, ia 
uwei u khla un shu leh kai kumba pynshad khnai 
ka miaw. 

“H’oid, ngin ialeit lang baroh lai ngut,” 
la ong u Don j^tit, “tangba phim dei kein ban 
iathuh hano hano, wat ha u Syiem hi, ba phin 
wan ryngkat bad nga.” 

“Em, ngin ym iathuh hano hano,” ki kren 
skhem baroh ar ngut, bad ki mih noh na phyllaw. 

“Kumno urn?” la kylli u Don Putit ia u 
Paitnia uba shu ang dyngheng ba um sngewthuh 
ba kiei kiei kin wan jia phylla kumta. “Phi 
la sngewthuh em, haba nga kylli la phi dang kwah 
ne em ban ryngkoh ha ka ingdong u khla?” 

U Paitnia u la don ha ka kutlad. Um shym 
phohsniew ba ki ’tien biria jong u kin wan urlong 
ha kata ka sngi, bad ha kajuh ka por ruh, um 
kwah ban pyni ba u don ka mynsiem khawpud. 
Kumta kum u briew uba don ka mynsiem rang- 
iaw, u ong, “Ngam sngewthuh balei ka phi, 
um? Ngin ialeit lang kein um shibit ka janmiet, 
sha sem masi u Syiem!” 

“Em phi, um,” la ong u Don Putit, “mynta 
ka kynti te phim dei phi ban wan. Phi i, nga 
kwah' ba, shuwa ban sep ka sngi, phin leit jar 
jar sha u Syiem Symphup, bad iathuh ha u ba 

nga la leit ap khla sha sem masi, khnang ba un 
nym ap ia nga ban ialeit bam ja sha ling Sad, 
lada jia ba ngi slem ban wan phai sha shnong.” 

U Syiem Symphup u bitar marwei marwei 
u tang shu tip ba u Don Putit u leit thap khla, 
ym namar ba u tieng ioh un mong un mynsaw, 
hynrei namar ba u khein ba ka long kumba leit 
pan kwah ia ka jingmynsaw hi. “Te, balei mem 
wan iathuh ha nga kham hynnc?” u kylli ia u 
Paitnia. 

“Syiem, nga burom ia i um, bad ngam lah 
ban pynkhein ia ki ktien ba nga la kular ha i,” 
Ja ong u Paitnia. 

U Syiem Symphup u shu peit sha ka Mahadei, 
kaba pynpaw ia ka khmat kaba sheptieng, bad 
sha ka Kumari Rupa, kaba pyrkhat khuslai 
shikatdei eh. Namar ba um nang shuh ban ong 
kumno kumno, u shu kylli, “Badno u Don Putit 
u leit?” 

“I um i ialam ia u Sampain bad u Dada,” 
la jubab u Paitnia. 

“U Sampain bad u Dada?” la kyrhuh u 
Syiem. “U ruh u la iamut ban bud rukom ia u 
Don Putit?” U pyrkhat shiphang, u kren bnium 
bnium marwei kum uba phoi iano re iano, u 
phai biang sha u Paitnia, bad u ong, “Nga ngeit 
u kynum jong me u tip aiu u leh. -U iarah aiu?” 

“U Sampain u rah kawei ka wait khmut, 
n Dada u rah ia la ka besli, bad i um pat im 
shym rah ei ei ruh em,” la ong u Paitnia. 

“Ka pyrthei, imat, ka la kylla da khong- 
pong!” la shu .ong u Syiem. 

Ynda u Paitnia u mih noh,’ u Syiem Symphup 

u ong, “U Don Putit u del ban don ka bor kaba 
phvlla. Kum u briew, un nym lah ban pynliem 
khlem tiar khadar tylH ki lakhyrwang. Lada 
un ioh pyniap sa ia une u khla tang da ka wait 
khmut u Sampain bad ka besli u Dada, khlem 
pep u dei ban long u briew uba U Nongpynlong 
U la thaw kyrpang.” 

“I Bah Don, lehse, i lah ban don ka buit 
aiu re da kaba i lah ban pyniap ia u khla bad ia 
kiwei pat ki mrad,” la ong ka Mahadei. 

“U dei ban don,” la ong u Syiem, “namar 
ha uta uba nang ban pyndonkam, ka buit hi 
ka long ka bor.” U ieng na ka mula ba u shong, 
u peit ia ka Mahadei bad ia la ka khun, bad u 
ong, ‘‘Lashai ka sngi ngin sa iaiam briew, ne, 
ngin iashad kmen baroh. Ngi dei ban iakit 
bok ban iaduwai blei lang, khnang ba ka buit 
u Don Putit kan kylla bor ha kane ka miet. 
Nang iashong ho, ngan leit iathuh shuwa ha i 
Hep shaphang kane. ngan iawan kumne kumne.” 

Ha ling Sad, bad kumjuh ruh ha iing u 
Syiem, ym don shuh mano mano ba iabam iadth 
ha kata ka miet. Thiah ruh kirn kwah thiah 
shuh, namar ki shu iaap kmang lano kin ioh 
sngew ia ka jingkyrhuh u khla na sem masi 
u Syiem, kaba don kham pajih khyndiat na 
Nongbah. U Paitnia bad kiba ha iing jong u 
ruh ki shu iashong pyrkhat khuslai baroh, lait 
tang ka Tiewbon ka bym artatien ba ~u Kong 
Don jong ka un pyniap da kaba suk ia uno uno 
u ’la bam masi. 

U Don Putit, u Sampain, bad u Dada, 
ki iapoi ha sem masi u Syiem ha ka por ba ki 

nongsharai masi jong u ki la khang lut ia ki sem 
baroh. U peit bniah ia ki syrdeng bad ki jing- 
khang jong kita ki sem, bad haba u la hun ba ki 
dei kiba skhem, bad ba u khla un nym lah ban 
rung shapoh lymda la plie shuwa ia ka jingkhang, 
u jied kawei ka sem ha kaba don tang uwei u 
masi kyrtong bad ar tylli ki masi kynthei. “K.hie 
kein,” u ong ia ki nongap masi u Syiem, “ialeit 
noh kloi sha shnong, ioh u lap ba wan u khla.” 
Ki tang shu leit, u ong ia u Sampain bad u Dada, 
“Ngin iashong hangtei ha tympan tyngkong. 
Kam shym da jrong, hynrei tharai une u khla u 
kham bang ka doh masi ban ia ka doh briew.” 
Ki teh ia kita ki masi baroh lai tylli na u ryndang, 
bad ka tang shu sdang kem iong rein, ki iakiew 
noh shalor tympan, ki khlem da khang ia ka 
jingkhang. 

U Don Putit, ban pynshlur ia ki, u ong ba 
u briew, la u duna ka bor, u don bun ki buit 
kiba kham khlain bun shah ban ia ka bor u khla, 
tang lada u nang kumno ban pyndonkam ia ki. 
“Ynda la wan rung u khla shibit,” u ong, “phi 
Bah Dada, sa put kato ka besli; u tang shu ioh 
sngew ia ka sur phylla na ka besli jong phi, 
khlem pep un shad sngewbha bad un klet noh 
ia ka doh masi.” 

“Phi tharai u khla un shad shisha ynda u 
ioh sngew ia ki sur besli ?” la kylli u Dada. 

“Ym tang ba un shad, hynrei un mastieh 
de. Te, katba u nang mastieh, i Bah Sampain 
in sa leit ot da kato ka wait ia ki tyrsim jong u,” 
la ong u Don Putit,. 

“Ia ki bniat pat?” la kylli u Sampain ha ka 

sur kaba lam tieng, ba kan dei ka bynta jong u 
ban leit ot ia ki tyrsim u khla. 

“Haba u la shah ot ia la ki tyrsim, ym dei 
ban khuslai shaphang ki bniat,” la ong u Don 
Putit. “Sa shu ai shi tied phak na ka shyntur 
jong u da kato ka wait, bad khlem pep un ong 
adu, bad ki bniat jong u kin khein lut baroh.” 

“Hani,” la ong u Sampain, “ym sngew nud 
phi!” 

Shuwa ban dap shiteng synnia, u Sampain 
uba kham shai ki shkor, u ioh sngew ba don u 
mrad aiu re uba iaid husiar habar. U kren 
pasiaw mian mian ba uta u mrad u lah ban dei 
u khla. Ha kata ka por, u masi kyrtong uba 
don ha kata ka sem u pah ha ka sur kaba sngew 
tieng shikatdei eh, bad kita ki masi kynthei ar 
tylli ruh, haba ki ioh sngew ba u kyrtong jong ki 
ha uba ki sngew shngain u pah ha ka sur kum u 
ban dkut mynsiem, ki pah lem ha kajuh ka sur. 
Hynrei namar ba la teh skhem ia u ryndang 
jong ki ha u rishot, kim lah satia ban phet, wat la 
ki khih ki ksaid katba lah ban lait na u saikhum. 
Sa katto katne khyllipmat, uwei u khla u wan 
rung suki jai, kum uba tip ba ym donkam ban 
leh kyrkieh namar kata ka bam kaba sma bang 
kan nym phet shano shano. U peit sawdong 
sawdong, bad u shri u khnium kum uba thut iano 
re iano. namar ba, nalor ka jingsma doh masi, 
don sa kawei pat ka jingsma doh im kaba wan 
rung ha ki thliew khmut jong u. U peit sha- 
phang tnum, bad u iohi ba don ki briew kiba 
shong kynrong halor ka tympan. “Wur-r\” u 
khnium biang, kaba . mut ba ka doh masi ka 

kham bang ban ia ka doh briew, U tur suki suki 
shaphang u masi kyrtong uba kyang sngewsynei 
haduh ba la khynwin kata ka sem jling, kum 
ban iathuh ha la ki para masi ba kita ki dei ki 
khyllipmat kiba khatduh ba un dang lah ban 
pah kumta. 

U Sampain bad u Dada kirn tip shuh la ki 
shlur ne ki tieng, ka bor pyrkhat jong ki kam trei 
kam shuh, bad ki la klet noh ruh ba ki don halor 
ka tympan jong ka sem masi. Ha kata kajuh 
ka por, u khla u kynrup trait ia u masi kyrtong^ 
u ksam ia ka doh jong u da la ki tyrsim, bad u 
dait ia ka ryndang jong u da la ki bniat. Ka 
Nongbah ka ioh sngew kyndiang ia ka jingpah u 
masi kyrtong ha kata ka por, bad ha ling Sad 
bad ha iing u Syiem pat ki iasngap kmang la 
kin ioh sngew ne em sa ia kawei pat ka sur. 
Mar kumta, ki ioh sngew shisha ia ka tyngam 
briew kaba kyang ‘kaw’ ar sien lai sien. Nangta, 
u masi um pah shuh, u briew ruh um kyang 
shuh. U Syiem Symphup u peit sha ka Mahadei, 
ka Mahadei ka phai sha ka Kumari Rupa, kaba 
tap ia la ki khmat bad iam kynsuk marwei 
marwei. 

Katba ka Mahadei ka nang pyntngen ia 
la ka khun, bad u Syiem Symphup u dang pyr- 
khat kumno un leh, ki ioh sngew ba don kiba 
tied ia ka jingkhang, ki da ong ha ka sur kum 
kiba tieng, “Syiem, Syiem!” U Syiem u ieng 
bad u plie ia ka jingkhang; mar kumta, u Sampain 
bad u Dada ki rung kloi Ian shapoh iing i ia 
kum kiba la kylla ksang bad ki ban dkut mynsiem 
noh hangta hangta hi. “Syiem,” la ong u 



12 


u Don putit 


Sampain, ka shadem jong u ka kyndeh la kum 
ba kan bthei noh ha kata hi ka khyllipmat, 
“ngi hap — na tympan — ha shyngkub — katba u 
khla — dang kynrup — ia u masi — ^ngim tip — 
kumno — ngi la poi — shane.” U tang lah ong 
kumta, u kyllon iap ler pding ha khmat u 
Syiem. U Dada uba la thait la tieng bad her 
symgiew kham palat ban ia u Sampain, haba 
u iohi ia u Sampain ba u thiah lyter khlem khih 
khlem ksar la kum u bym don mynsiem shuh, 
u kyllon khru ha syndah jong u, bad u iap ler 
ryngkat jlam. 

^‘Hu-hu-hu !” la iam ka Kumari Rupa, bad ka 
phet noh bran sha la ka kamra thiah. 

U Don Putit, haba u iohi ba u Sampain 
bad u Dada ki hap sha shyngkub, u mut ban 
ryngkoh lang ban iada ia ki na ki tyrsim u khla; 
hynrei haba u iohi pat, na ka jingshai byrngut 
bymget ba u bnai u shat lyngba ki thliew syrdeng, 
ba u khla um patiaw ia kata ka jinghap u briew 
na tympan, bad ba u tar u pajait doh masi kum 
u bym ioh doh masi shuh la kham slem, u shong 
la ka shong piat ha la ka jaka. U khla, katba 
u dang bam doh im hep shi hep, bad u dang 
klun de kluk shi kluk, u khmied teng teng ia 
la ki khmat shalor tympan kum uba ong, “Nga 
tip ba me dang don hangto; shuh ynda nga la 
hun kane ka bam doh mrad shibit, ngan sa pyr- 
shang mad ka doh briew ka long kaba kumno.” 
U pynkhuid hi ploin ia ka bynta kaba sha trai, 
bad u pynsah sa ka bynta kaba sha khlieh, kum 
uba buh tyngkai ia ka ban wan bam pat ha ka 
miet kaba lashai. "'Wur-rV' u pah sngew 

hun, bad u kyrshut ia la ki ngab da la ka ktl 
kum ban pynkhuid ia ka snam kaba bit jakhlia. 
Nangta u ieng suki jai bad u leit shaphang ka 
jingkhang. U lyngngoh eh ban lap ba kata ka 
jingkhang, imat, ka la rit kyndit. U thew ia 
ka da la u tmaih, bad u sngewthuh ba ka 
met jong u ka la kham iar ban ia kata ka jing- 
khang. U phrung suki ia la ka khlieh, bad u 
shem ba ka tyrpeng jong u kam lait ba ka la iar 
than, U kynran noh rut, u thew biang ia ka 
jingkhang da la u tmain, bad u shem ba wat la 
u lah makna ban lait na ka tyrpeng ruh, u lah 
ban sahkut hamar syngkai, ym namar ba ka 
kpoh jong u ka la heh palat, hynrei namar ba 
ka skhep jong u ka la kham iar ban ia ka tyrpeng 
jong u. “Ikwr-r!” u sdang ban pah da ka sur 
bitar, bad u phrung biang la ka khlieh sa shi- 
sien. Ha kata ka por, u Don Putit u kyang 
kyndit ^"ShakihiaV bad u ryngkoh jrum ha 
khyndew, u shim ia u synrei ba u pynieng ha 
syrdeng, bad u tied jubor justi ia uta u khla na u 
budlum syik. Uta u khla u kyrhuh da ka sur 
kaba sngew triem ban sngap, bad u pyneh katba 
don la ka bor ban lait na kata ka jingkhang, 
hynrei katba u nang ksaid, katta u sngewthuh 
ba k^ jingkhang ka nang khem, bad katba u 
nang kyrhuh, katta ruh u Don Putit u nang 
tied ia u syik shi syik, bad u nang iai phalub 
kumta haduh ba un da dkut mynsiem jak. Ka 
jingkyrhuh jong u shuwa ba un iap ka pynkylla 
matlieh ia shibun ki riewrit mynsiem ha Nongbah, 
bad ngim donkam ban da iathuh ba u Syiem 
Symphup u shu ieng kynthung ha ka kamra 

kum 11 mawbynna, bad ka Kumari Rupa ka 
set ia la ki shkor katba ka iam marwei ha la ka 
kamra thiah. 

Haba u ithuh ba u khla u la iap, u Don 
Putit u kiew halor ka ingdong jong u. U sngew- 
thuh ba u la thait, bad ba u la shoh samthiah 
de. “Ka met une u nii ’la ka dang syaid jem 
mom mom,” u ong, katba u thiah halor ka ing- 
dong jong u. U mar iabuh ia la ka khlieh ha 
ka tyrpeng u khla, u iohi ia ka jingshai kaba rit 
kum ka sharak kaba wan sha u. Kata ka jing- 
shai ka nang heh nang heh, bad ynda ka rung 
ha kata ka sem, u iohi ba ka dei pynban ka 
Mailibon. Shi kyntien ruh um lah ban kren 
haba ka Mailibon ka kiew halor u khla, ka shim 
ia ka khlieh u Don Putit, bad ka buh ia ka ha 
ka jingthum jong ka, ka da niad noh ia ka syep 
jong u baroh. Ka phuh samrkhie ia u, bad ka 
ong, “Phi la thait; sngewbha thiah noh.” 

U Don Putit ruh u shu phuh samrkhie 
kylliang ia ka, ym tang namar ba u la tlot eh ban 
kren, hynrei namar u sngewthuh ba ka khmat 
kaba i-ieit ka don ryngkat bad u. U shim ia 
ka kti kamon jong ka, u buh ia ka halor ka sha- 
dem jong u, u da ong, "^ShakihiaV’ ha ka sur 
kaba jem, bad u ioh thiah jai. 

Mar iakynjat shai ka bneng ha kata ka step, 
u Syiem Symphup u hukum ia u Syllad Naphang, 
u Rangbah Shipai jong u, ban leit peit ka la 
jia kumno ia U Don Putit. U Syllad Naphang 
u ialam shiphew ngut ki shipai kiba rah la u 
sum u sum. Ki iaid da husiar ha lynti haduh 
ba kin da poi ha sem masi u Syiem. U Syllad 

Naphang u lyngngoh eh ban iolii ia u khla uba 
sahkut ha jingkhang jong kawei ka sem, bad u 
bym khih bym ksar shuh kum uba la iap. U 
nang kham lyngngoh shuh shuh ban iohi m u 
briew uba ioh thiah jar jar halor ka ingdong u 
khla. U pasiaw mian mian ha kita ki shipai, 
bad u kylli ia ki la ki iohi ne em kumba u iohi. 
Haba ki kohnguh ia la ka khlieh, kaba pynshi- 
sha ba ki khmat jong u kim shym la iohi bakla, 
u Syllad Naphang um artatien shuh ba uta u 
khla u la iap, namar kam lah ban long ba u 
khla uba dang im un shah ia u briew ba un thiah 
halor ka ingdong jong u. K.umta u tur shaphang 
ka jingkhang khlem don jingtieng kum ban 
jngoh bha la uta u briew uba ioh thiah lyngngai 
halor ka ingdong u khla u shu ioh thiah shisha, 
ne, u la dkut mynsiem pynban, Ha kata ka por, 
u Don Putit u kyndit. 

U Syllad Naphang u shu peit lyngngoh sha u 
Don Putit khlem nang kren shi kyntien ruh. 
U Don Putit u iohi ia ka jinglyngngoh jong u; 
kumta u hiar na ka ingdong u khla, ba4 u ong, 
“Nga tharai ka bha ngin iaring noh ia une u 
nii ’la shabar.” Haba u Syllad Naphang bad ki 
shipai jong u ki ioh sngew ia u Don Putit ba u 
kren ha ka sur uba tip briew, ki ruh ki kylla long 
kum kiba la tip briew biang, bad kumta khlem 
iabun ktien shuh ki iasei ia uta u khla sha madan. 
U dei u khla uba la i triem ban peit. U Syllad 
Naphang uba thew ia u, u ong ba u jron^ haduh 
shiphew pruh shiteng na khlieh ha tdong. 

Ka Nongbab baroh kawei ka ap . kbmih 
lynti kmang ia ka khubor ba u Syllad Naphang 

un wan rah. Lait na ka Tiewbon, kaba ngeit 
6khem ba yiw don u mrad ha ka pyrthei u ban 
kham khlain ban ia u Kong Don jong ka, ym 
don kiwei pat kiba ngeit ba u Don Putit u la 
pyniap ia u khla, namar tada u la lah shisha ban 
leh knmta, un jin da la wan phai sha shnong 
ha kata hi ka miet. Hynrei ynda ki iohi ia u 
Syllad Naphang bad u Don Putit, bad nadien 
jong ki la bud ki shipai kiba bah krong ia u khla, 
baroh ki iarisa lang shaw. U Syiem Symphup 
u tur sha khmat bad u bat ia ki kti u Don Putit, 
bad u hukum ba dei ban bah ia uta u khla sha 
phyllaw ling Sad. Ki rangbah bad samla shyn- 
rang ki iaknieh ban bah ia uta u khla ha pdeng ki 
sur phawar kiba har rukom. 

Ynda ki la iapoi ha phyllaw ling Sad, u 
Don Putit u iohi ia u Sampain bad ia u Dada ba 
ki peit sha u da ka khmat kaba lehraih bad kaba 
tieng burom. U leit sha ki, bad u ong, “Phim 
dei seh toi ban ieh shadien ia la ki lok!” bad u 
ai ia ka wait kbmut ha u Sampain, bad ia ka 
besli ha u Dada. U Syiem Symphup u shu 
wiat rymmuifi, u paitbah baroh ruh u iapeit da ka 
khmat kaba phuh samrkhie, bad ka Kumari 
Rupa kaba ieng ha khmat uta u paitbah ka pha- 
lang da ka jingshai kaba phylla eh, kaba lah, 
lada u Don Putit u iohi ia ka, ban pynlong ia 
u klong snanfk jong u ban tied stet ar shah ban 
ia kaba u ju tied. 

'*Kane ka shnong jong phi te um,” la ong u 
Don Putit ia u Paitnia katba ki ialeit phai 
ling,> *‘khlem pe^ kan pynshad khavtyiang ia 
lasyit.*' 

“Balei, um?” la kylli u Paitnia. “Phim 
sngew sarong ban ioh pdiang ia ka burom na u 
Syiem hapoh phylkw jong I Syiem Sad hi ?” 

“Ka burom aiu phi um kata,” la ong u Don 
Putit, “kaba la pynklet pynban nga dei uei? 
Phi i um, nga sngew la kum ka sohpdung, kaba 
la mong la biang namar ki namsop kiba n6p 
ba nep ki wan siat ia ka na ki khmat ki thei 
Nongbah. Nga tharai, um, ka bha ngin ialeit 
phai noh lashai sha Nongdeng, khnang ba ngin 
dup ioh pynieng kloi ia ka Ting dulan ban shong 
ki Syiem.” 

“Ha ka jingpeit jong nga te um,” la ong u 
Paitnia, “ngam imat ba ka Kumari Rupa kan 
da salia eh haei kan ihiah. tang lada ka tip ba 
phi don hajan jong ka.” 

“Ehe, kumno um phi kren kumta!” la ong 
u Don Putit katba ki iarung shapoh phyllaw 
ling jong u. U peit ia ka suin bneng bad u ong, 
“Ba dang jrong ka sngi kumne te um, ia phi 
ngin ialeit bam Iyer pyngngad noh sha wah. 
Ngin iarah la u ryngwiang khwai, khnang ba 
u lah ban pynsting pat ia ka khlieh jong nga 
ynda nga ngat khasaw shibit.” 

Khlem iabun ktien shuh, u Don Putit bad 
u Paitnia ki shim ia u khwai bad u ryngwiang, 
bad ki ialeit sha wah. “Ngin iatih wieh ngin 
iakem puit ha lynti,” la ong u Paitnia, “bad 
lada ngi don bok, tharai ngin iaioh hi shi synf- 
shet ar synshet.” 

Lynnong 2 

U Don Putit ha Ramew 

“Ka sngi aiu phi um, kaba kum kane, tang 
kawei ka dohkha ruh kam dait?” la ong u Don 
Putit, katba u pashat khwai biang ha kawei ka 
thwei. “Imat dei ba sum katei ka briew shatei 
shaneng mo phi?” 

U Paitnia u peit shaphang neng kata ka wah, 
bad u iohi ia kawei ka kynthei kaba sum ba 
ka kaweh ia la ka kti kum kaba khot ia ki. “Ka 
kynthei aiu phi um, kaba khot ia u rangbah 
briew haba ka dang sum dang sleh ruh?” la 
khnium u Paitnia. “Nang khwai, ho um, ngan 
leit jngoh jang jang ka kwah aiu?” 

U Paitnia u leit sha ka jaka ba sum kata ka 
kynthei kaba phong pynstet katba lah ia la ki 
sopti. “Wa, i Ti du!” u ong. “Balei phi 
kylla dur ka khmut ka khmat katne katne?” 

Ka Laplati ka khyniiiuh baroh shi rynieng 
kum kaba ioh khieshoh rih, ba ka ia tieng eh 
shaba palat, katba ka kdew sha shiliang wah 
khlem kylliang ktien. U Paitnia u iohi kumba 
arphew ngut ki shynrang ba ki jam ia kata ka wah, 
bad ba ki wan sha ka jaka ba ki ieng. Ynda ki 
poi hajan pdeng kata ka wah, u Paitnia u ithuh 
ba ki dei ki shipai nongwci, bad ba ki buhrieh ia 
la ki waitlam hapoh la ki sopti. “March kloi, 
Ti, sha shnong, bad leit iathuh mar mar ha i'ing 
syiem. Wat leit na lynti bah; khie kloi!” la 
ong u Paitnia. Ka Laplati kam ap ba u Paitnia 
un da kren ar sien; bran ka her stet sha shnong 

kum ka keilympied kaba phet iap na ki tyngam u 
suri, ^ rung bad mareh na ki lynti khlaw ba 
shait laid ki khynnah siat sim, bad tang jang 
jang ka lah da poi ha i'ing syiem. 

Ha khmat iing ba shong u Syiem Symphup 
ka iakynduh ia u Syllad Naphang uba dang 
shu mih na i'ing u Syiem. “Balei, Hep, kumne?” 
u kylii da kaba khuslai haba ka kyllon kram ha 
ki kjat jong u. Ynda ka la lait ban kren, ka 
iathuh ha u ia kaba la jia baroh. U Syllad 
Naphang u rung sha ka kamra shong kai u Syiem, 
u ialam de ia ka Laplati ha khmat jong u. Na 
ki ktien jong ka, u Syiem Symphup u sngewthuh 
ba kita ki riewsniew ki dei ban long ki nong- 
syntiat na ka hima Kyndong. Khlem bun ktien 
bad khlem pynslem, u Syiem Symphup u hukum 
ban pynkhreh ia ki shipai ki swar ban leit beh 
ia kita ki nongshun, bad ban pahara ia ka 
Nongbah baroh kawei. 

Hadien katto katne por, u Syllad Naphang, 
u wan rung biang ha khmat u Syiem Symphup. 
“Syiem,” u ong, “ngim lap iano iano ha wah lait 
tang kawei ka khasaw bad ar tylli ki ryngwiang 
khwai harud wah. K.i mawsiang ha baroh ar- 
liang wah ki jhieh da ki dienjat briew. Namar 
ba la janmiet, bad namar ba ym don briew na 
Nongbah ki ban leit sha shiliang wah, ki dei 
ban long ki dienjat jong kito kiba kem ia u Pait- 
nia bad ia u kynum jong u, u Don Putit.” 

“U Don Putit!” la kyrhuh u Syiem Symphup. 
“Ei ba ong ba u Don Putit u la shah kem bor?” 

“Ka kmie u Paitnia ka ong ba u khun jong 
ka bad u Don Putit ki ialeit khwai dohkha sha 

wah,” la jubab u SyUad Naphang. “Ka Laplati 
ka iohi ia u, hynrei kam tip ba u dei u Don 
Putit bad kam shym ioh por ruh ban kylli na u 
Paitnia. Baroh ar ngut kirn don ha wah, bad 
kirn shym la wan phai ruh sha shnong.” 

Ki khmat u Syiem Symphup ki phalang 
kum ka ding katba u peit ia u Syllad Naphang 
bad ia ki Myntri kiba don ryngkat bad u. “Phi 
ki nongai buit bad ki nongpyni lynti jong nga,” 
u kyrhuh, “uei na phi uba la leh palat ba u nong- 
shun u lah ban rung shapoh ki khyrdop jong 
hima, bad ban leh ia ki kam bymman kiba pyn- 
jah burom ia nga? Lyngngeh phi heh tang ki 
Jain spong ban pynphuh ban pynheh main ia 
lade! Don ne em u nongshet kylla u nongdie ri 
ha pdeng jong ngi? Lada ym don, kumno u 
nongshun un wan leh ki kam sniew im im peit 
peit haba shai ba shit ka sngi hapoh ka hima jong 
nga? Kumno kan shngaih ka kynthei ka khyn- 
nah, kumno kan suk ka jait ka kur, kumno kan 
roi kan man bha ka hima ka sima, lada ngim 
tip bad ngim ithuh ia u nongtuh ia u nonglute, 
bad ia u nongpyniap briew uba iaid pawang 
shaneng sharum, khlem por bad khiem khein 
briew? Khie, leit kylli leit tohkit ha ia ki jaka 
jaka, bad wan ai jingtip khlem pep lashai myn- 
step.” 

Baroh ki Myntri ki Korbarri, ki Lyngdoh 
ki Basa, ki iamih noh. U Syllad Naphang u 
leit hajan u Syiem, bad u pasiaw, “Ngam kwah 
ban kren paitbah, namar ka. lah ban long ba 
don na pdeng jong ngi uba tip ka la jia aiu ia u 
Don Putit bad ia u Paitnia. U Mawsawa, 

u khiin u Myntri Sanbuit, nga sngewthuh u la 
jah na iing la lai sngi mynta. Ngam tip shano u 
leit, hynrei nga suba u don ha Kyndong bad u 
Syiem Kopsop.” 

U Syiem Symphup u pyrkhat jylliew shi- 
phang. “Lymda dei ba uwei na ngi u la die 
ia lade, kap nym jin da la jia kumne,” u ong. 
Nangta da ka khmat kaba i tieng ban pelt, u 
byrngera, “Lada dei ki briew u Syiem Kopsop 
kiba rong ba kit ia u Don Putit, ngan pynkylla 
dpei ia ka hima Kyndong baroh kawei. Khmih 
ba ki shlpai kin long kiba la pynkhreh ia lade, 
bad kiba la kloi ruh ban tur shaphrang nga tang 
shu pynmih ia ka hukum.” 

U Syllad Naphang u ngub ngon ha khmat u 
Syiem. “Ki shipai ki Tong barobor kiba la kldi,” 
n ong; “ki iai ap tang ia ka hukum Jong phi.” 

skakHc sHaKHe 

Mynta ngin iaphai biang sha u Don Putit. 
Katba u Paitnia u dang leit ban iakynduh ia 
ka Laplati, u Don Putit u ngat kawei ka khasaw 
kaba shi pruh ne ka jingjrong. “Hum!” u ong; 
“ka dei, pleng, kaba ju ong ki rawon ba ka dohkha 
ka kham dait ha ka por janmiet.” Ha kata 
kajuh ka khyllipmat, u iohi ia uwei u rangbah 
uba I shynrang ka dur, bad uba don ka maifl 
syiem maift patsha, ba u ieng ha khmat Jong w, 
Naei u wan mih, um tip satia; kumta tyngheng 
u shu khmih ia uta u briew uba i phylla shibun 
eh ha Iw dur bad ha ka riam. “Bud m nga," 
la ong uta u briew, “bad wat kyrtiang dicn;” 

Kum u briew uba la shoh ka jadu, u Don Putit 
u bud ia uta u briew. Ynda ki iapoi kham harum 
khyndiat, uta u briew u ong, “Ngan phong ia 
kane ka sopti khla, bad ngan kit ia phi ha ka 
ingdong jong nga, namar sha ka jaka kaba ngin 
leit, ki briew kim dei ban tip,” U shim ia ka 
snieh khla kaba don hangta harud wah, bad 
u phong ia ka. Ynda u la dep phong, u Don 
Putit u iohi ba u la long shisha la kum u khla 
thik. “Wat sheptieng ia nga,” la ong uta u 
khla-briew, “namar ngam ju pynmong pynmyn- 
saw ia u khun bynriew.” 

Ha kata ka por, u Don Putit u sngew la 
kum uba la k ndit bynriew biang, bad ba u la 
shai bha pat ka khlieh. “ Phi dei uei, bad balei 
phi kup ia ka dur u khla?” u kylli. 

“Nga dei u Syiem ka Ramew,” la jubab u 
khla-briew. “Haba nga mih sha snieh pyrthei, 
nga kup barobor ia ka dur u khla. Ki briew 
ki khot ia nga u Thohpan, bad ngan sngewbha 
lada phi ruh phin khot ia nga kumta.” U Don 
Putit um nang shuh ban ong ei ei, bad u shu 
kyrngah la ka khlieh katba u Thohpan u shim ia 
u bad d pynshong ia u halor ka ingdong jong 
u, bad u mareh suki suki lyngba ki lynti khlaw. 

“Tip une u Thohpan u dei pynban u kpa 
kito ki khadar tylli ki lakhyrwang mo, kiba iap 
ha wah ba shait sum i Kong Mai!” la thnom u 
Don Putit hapoh la ka mynsiem. “Lada u dei, 
khlem pep un kit ia nga sha ka hima jong u, 
khnang bti ka Dorbar jon^ u kan rai phasi ia nga. 
Ka pyifthei khyllah sngi aiu kaba kum kane kaba 
pyniakynduh ia nga tang bad ki khla kat shaba 

nga leit! Ehe, kumno kumta! Une u Thohpan 
u dei u briew uba kup ia ka dur u khia khnang 
ba ki briew kin nym bud dien ia u. Um lah, 
namar kata, ban dei u kpa jong ki khadar tylli 
ki lakhyrwang. U la ong myntan ba ngan 
bud ia u khlem kyrtiang dien; kumta ha ka kyr- 
teng ki lai ngut shipara ki puri blei, ngan leit 
bud ia u kat shaba un iaiam ia nga. Lada u 
mut ban pynlong ia nga u nongkit tien-syiem 
jong ka hima Ramew, lehse ngam dei ban da 
bynnud than ba ngan duh leit bam ja ha ling 
Sad shibit ka janmiet.” 

“Phi lah, lehse, ban lyngngoh bale! ba nga 
wan kit ia phi kumne,” la ong u Thohpan, 
“Kano kano ka jingjia ha ka pyrthei ka dei ban 
don ka daw. Phin sa iohi shen shen da la ki 
khmat balei ba nga pynshitom ia lade ban wan 
iaiam noh ia phi sha jngai na ka jingiohi ki 
khmat u briew.” 

U Don Putit u sngewthuh ba ka shong halor 
ka ingdong u khla khlem kren kylliang, ka long 
ka bym dei; kumta u ong, “Te shano kein, Paiem 
Thohpan, phi mut ban kit ia nga?” 

“Nga sngewbha ban ioh sngew ba phim shym 
sngap mynthi kum ka thei samla kaba shait phoi 
lian,” la jubab u Thohpan, “Ngan iaiam ia 
phi sha la ka hima, bad hangta ngan pyni ha 
phi ia ka Jingtngit bad ia ka jingsniew ka mynsiem 
u briew. U Samla uba kum ma phi u dei ban 
ioh ia ka khusnam kaba kham kyrpang na u 
Syiem ka hima; hynrei nga sngewsih ban tip 
ba u Syiem Symphup um shym da ithuh janai ia 
ka sap ba phi don, bad u shu sngew hun tang 



24 


U DON PUTIT 


ban ioh pdiang ia phi kum u nongkit tien-syiem 
jong ka hima Nongrim.” 

“Phi la ju iakynduh seh mo ia u Syiem Sym- 
phup ?” la kylli u Don Putit ia u Thohpan. 

“U Syiem Symphup um ithuh bad um tip 
hi ruh ia nga; un nym lah ruh ban ngeit ba don 
kawei pat ka hima shapoh ka sla pyrthei kaba ki 
khot ka hima Ramew. Lada ngan leit pynpaw ne 
pynithuh ia lade ha u, ha ka jaka ba un pdiang 
burom ia nga kum u para Syiem, u lah pynbnn 
ban rkhie bein ia nga, bad kata ka jin^ynjah 
burom jong u kan pynbitar ia u khun u hajar 
jong nga baroh; te, ki trai shnong ka hima 
Ramew kin sa pynhiar kput ia u da kaba pyn- 
khynhiuh ia ka pyrthei baroh kawei.” 

U Don Putit u sngap jar shiphang; um lah 
sngewthuh satia kumno u Syiem Ramew un phong 
ia ka dur khla haba u wan mih sha sla pyrthei, 
bad kumno de u lah ban tip shaphang ka jingim 
jong u. Um lah ruh khlcm da pyrkhat la ki 
briew kiba shong hapoh Ramew ki iasyriem ne 
em ia u briew ha ka met bad ha ka dur, ne, ki 
dei ki jingthaw kiba iapher na u briew. Namar 
ba u kwah ban tip ki long kiba kumno shiuwa 
ba un iohi ia ki mar khmat, u kylH shaphang 
jong ki na u Thohpan, “Oh,” la ong u 
Syiem Ramew, “ki khun ki hajar jong nga kj 
syriem thik ia u briew ha ka dur bad ka 
rynieng; ki kren bun jait ki ktien, hynrei ki kham 
sngewtynnat ban iakren iakhana ha ka ktien 
Khasi. Shaphang ka dur jong ki, ka bha ba 
phin bishar hi, namar kum a rang phin 
phla ba kano kano ka that santla kaba lah ban 

pynshoh bieit ia phi, ka dei ban don ka khmat 
kaba bhabriew. Ahem! Ki tip ia ka nam bad 
ka kyrteng jong phi, bad baroh ki khmih lynti 
ban iohi ia phi shibit.” 

“Ki trei ki ktah aiu, ki bam ki dih daei, 
bad kumno nga u briew uba im ba iaid ha snieh 
pyrthei ngan iashong iasah ryngkat bad ki?” 
la kylli biang u Don Putit, um lah ruh khlem da 
pyrkhat kumno u lah ban im hapoh Raraew, 
bad, wat la u lah ruh, la un shem sngewbha ne 
em hangta. 

“Phin sa iohi hi da la ki jong ki khmat, 
namar mynta ngi la poi habar ka khyrdop na 
kaba ngi dei ban rung shapoh ka hima Ramew,” 
la jubab u Thohpan. “Kane ka dei ka khiieh 
riat Umsong; utei u lum shaphang shatei u dei 
u Lum Rableng, bad utai pat shaphang Sepn^ 
u dei u Lum Swer ; nga ngeit phi shait ioh sngew 
shaphang jong ki.” U Don Putit u hiar noh 
na ka ingdong u Thohpan, u peit ia ka them kaba 
jylliew bad kaba i phieng, bad ia ki um sngur 
jong ka Wah Umsong ba ki tuid jai jai ha la ka 
jong ka jingitynnat kumba ki la iai tuid naduh 
ki por kiba mynbarim. 

“Mynta ba ngi la poi ha khmat ka jingkhang 
jong ka hima Ramew,” la ong u Thohpan, “nga 
la law noh ia ka sopti khia,” la ong u Thohpan. 
U shim shi kham u krai ba u buh ha la ka pla 
sopti, bad u bret ia u shapoh ka riat. Ha kata ka 
khyllipmat, ha ka jaka riat kaba jrong bad 
kaba sham sham, ka wan mih da ka jingkieng 
ksiar kato ialara ia ki shapoh kata ka riat; U 
Thohpan bad u Don Putit ki hiar ia kata ka 

jingkieng ksiar haduh ba kin da poi ha trai 
jong ka. Hangta la don kawei ka krem, bad 
kumba shi pruh na khmat kata ka krera, u 
don uwei ii mawlong uba khang ia ka. Ha 
khmat uta u mawlong la thoh ia kine ki 
ktien ; — 

KA KHYRDOP JONG KA RAMEW 

U Thohpan u batai ba kam long kaba eh 
ia u bricw ban shem ia kata ka khyrdop. “Um 
don kam ban nang ia ki ktien myntor ne ki 
biiit jadu ban lap ia kane ka khyrdop,” u ong. 
“Ym shym la buhrieh ia ka na khmat uno uno 
u briew uba wad ia ka. Dei tang namar ba 
u briew u ngeit ba ym don kum kata ka shnong 
ne ka hima, kaba la khot Ramew, ba um 
sngew don dor ban pynlut por ban wad ia ka.” 

U Don Putit um nang kren shi kyntien ruh. 
U peit sawdong jong u, bad u iohi ba u don ha 
shiteng riat, bad ba kam long kaba lah ia uno 
uno u briew ban hiar ne ban kiew sha kata ka 
jaka. Ka riat ka ieng beit la kum u sieij lung; 
ka jaka ba u ieng ka long kum ka rynsan, ne, 
ka tyngkong, kaba heh kumba san pruh la lai 
pruh. “Ki briew kiba phohsniew,” la ong u 
Thohpan, “ki kiew da kaba jem ia ki riat, ki 
hiar da kaba suk ia ki ramsong, ki rynsied na 
uwei u mawlong sha uwei pat, bad ki ryngkoh 
khlem tieng ia ki them bad ki lyhuh, la ki iar 
katno katno. Phi phim shym ioh thiah, bad 
kane kaba phi iohi kam dei ka jingphohsniew. 

Phi iohi ba ngi don ha shiteng jong ka riat 
kaba la ker sawdong da ki mawsiang kiba ieng 
beit bad kiba tyrsiang katta katta, ba wat u dkhiew 
hi ruh um mon ban wan par sha kane ka jaka. 
Phi iohi ruh ba ka sngi ka la jan sep sha lyndet 
u Lum Swer, bad kumta ka la dei ka por ba 
ngin rung noh shapoh Ramew.” U tied lai 
sien ia u mawlong uba khang ia kata ka krem 
bad u ong, 

'"Sohladong. Sohlaper, 

U Syiem Ramew u hit bam Iyer ! 

Sohlaper, Sohlacloiig, 

Ka Met Ramew ha iing ka shong ! 

Phi ia Nga, Nga ia Phi, 

Sha kjat pyrihei la ngam ka sngi /” 

U tang shti kut kaba kren ia kine ki ktien 
kiba u Don Putit um peiphang khyndiat ruh em^ 
uta u mawlong u kynran hi rut sharud. 

"Ale kein,” la ong u Thohpan, bad ynda 
ki la iarung shapoh, uta u mawlong u khang 
noh pat ia kata ka krem. 

U Syiem Ramew bad u Don Putit ki rung 
shapoh Ramew. Ki kiew ia ki mawjani kiba 
jlih bad kiba phyrnai kum ki maw marbyl. Ha 
baroh arliang lynti, ki ieng ki .shipai ha ki jain. 
kup kiba saw; kine ki pahara ia ka surok kaba 
lam shapoh ka Nongbah Ramew. Ym don 
sngi ym don khlur ki b^n ai jingshai ia kata ka 
jaka; hynrei u Don Putit u iohi ba ka surok 
bad ki kyndong h^roh ki shai kyndiang kum ha 
sla pyrthei hi ha ka por mynsngi. 

Hadien khyndiat por, u Don Putit bad u 
Syiem Ramew ki poi ha kawei ka jingkhang 
kaba da ka ksiar suda. Harud jong ka ki ieng 
ar ngut ki samla kynthei kiba bhabriew eh, 
bad kiba phong da ki sopti rusom kiba lieh 
kum ka ior. Kine ki samla kynthei ki nguh 
ki dem ia la u Syiem, bad ki shu phuh samrkhie 
pat ia u Don Putit kum kiba la ia-ithuh ithaw 
bad u. U Thohpan, ne, u Syiem Ramew, u 
ieng ha khmat ka jingkhang bad u ong, 

"" Sohladong, Sohlaper, 

U Syiem Ramew u la wan bam Iyer /” 

Te, kata ka Jingkhang ksiar ka plie hi wang, 
bad u Don Putit u iohi ia ka nongbah kaba la 
tei da ka ksiar ka rupa suda, bad kaba phyrnai 
la kum ha ka Jingshai bad jingtyngshain jong 
ki sharak kiba bun rong. 

“Kane ka dei ka kamra jong phi,” la ong u 
Syiem Ramew ia u Don Putit. “Nga imat 
kine ki Thei ar ngut ki la pynbiang pynbeit ia 
ki jingdonkam jong phi baroh. Hum! Ka 
jingthiah ka la itynnat; ka fit ka snad, ka um- 
phniang sleh, bad kine ki jingiwbih ruh ki la 
don; ki sopti thymmai ruh ki la buh; bad h’oid,” 
u plie ia kawei ka jingkhang, bad u Don Putit 
u iohi ia kawei ka pung ba fa pyndap da ka um 
syaid, “ka um sum rub ki la pynkhreh. Phi!” 
u kren ia kita ar ngut ki suinla kynthei, phin 
pynsiim pynsleh ia uae u samla, bad phin pyn- 
riam pynbeit ia u da kine kt jaifi kup kiba tieb!” 

“Faiem,” la ong u Don Putit ha ka sur 
knni uba tieng, “phi mut ba kine ki thei samla 
hangne kin pynsum ia nga kum ia u khunlung 
uba dang lai bnai?” 

U Syiem Ramew u wiat muin. “Ha ka 
kamra Ramew,” u ong, “ym ju don ka jmgleh- 
raan, namar ngim ju leh ia kano kano ka kam 
khlem rain.” U aiti ia u Don Putit ha kita ki 
kynthei Ramew, bad u mih noh na kata ka kamra. 

U tang shu mih u Syiem, kita ki kynthei 
ki shim ia u Don Putit bad ki mut ban law ia 
ka sopti jong u. U Don Putit u peit sha ki da 
ka khmat kaba dap da ka jinglehraih bad kaba 
kyJli ruh la kim sngew lehrain ne em ban kyrshut 
met ia u rangbah briew, bad um shah ba ki 
kti jong ki kin dei ha ka sopti jong u. Kita ki 
kynthei ki iarkhie kynkiak da kaba kmen ba 
kim pat ju iakynduh ia u samla shynrang uba 
lehrain ha khmat jong ki, bad u bym shah ruh 
ia ki ban ktah ia ka met jong u. Katba ki ia- 
rkhie kumta, ki iaai dak artat da la ki khmat, bad 
ha kata ka por ki kynrup trait ia u Don Putit. 
“Shuh phi, shuh phi!” la kyang u Don Putit 
katba u khih u ksaid ban lait na ki kti jong ki. 
Hynrei namar ba ki dei ki samla kynthei kiba 
khlain, u sngew la kum u skei uba shah kyltain 
ha u thlen na ka syngkai. Hamar ba ki dang 
mut ban loit ia ka sopti jong u, kumno re kumno 
u lait bran na ki kti jong ki, bad u her iap sawdohg 
sawdong kata ka kamra, katt^ kita ki kynthei 
Rdmew p&t ki beh ia u, ki da rkhie iap ang kat 
l^ katiai. U Den Patit u sDgewthuh ba kata ka 
maieh sawdong ia ka kamra dei ka ban pyaking 

baiong pynban ia ka khlieh jong ii hadien khyn- 
diat por: kumta u phet shaphang ka jingkhang 
kaba lam sha ka jaka sum, u pile ia ka wang, 
bad u ryngkoh plum ha kata ka pung ryngkat 
bad la ki sopti. 

O ho, hep! Kita ki kynthei Ramew ki bat 
ia la ka kpoh i la kum ki ban kyllon iap ler 
hangta harud pung namar ba ki la rkhie shaba 
palat, hynrei khlem da ap ba kata ka jingrkhie 
kan jem shuwa, ki ryngkoh lem pynban plum ha 
kata ka pung baroh ar ngut. U Don Putit u 
shem ba ha ka pung sum ha Ramew, ki kynthei 
Ramew ki kham nang ban jngi; kumta, hapoh 
katto katne khyllipmat, wat la u ksaid u pyneh 
katno katno, u shem ba u la shah pynsum hapoh 
pung ha ki samla kynthei jong ka hima Ramew. 

“Ka apot sep sngi aiu kane kaba ngat ha 
nga ba kine ki thei samla ka Mei Ramew kin 
pynsum pynsleh, kin kyrshut tngit bad kin syr- 
pai met, bad kin pynsleh umphniang ia nga kum 
ia la u khun? Wow blei!” la duwai blei u Don 
Putit ha la ka mynsiem, “tip kumno shuh kein 
i Kong Mai in ong ia nga, ne i Hep Kumari in 
tharai ia nga, lada kin tip ba nga la ngat ha ki 
kti ki thei Ramew? I mei khlem pep in tim 
bad in bynthiew ia nga kum ia u briew uba la 
pynbit tngit bad pynjah burom ia lade da ki kam 
awria suda. Ehe, kumno kumta! U Syiem 
Ramew u ong ba ha ka hima Ramew, kim Ju 
leh ia ka kam khlem rain. Kata ka mut ba 
kirie kiba shohg ba sah hangne, kynthei bad 
shynrang, samla bad tymmen» ki dei kiba.*sn^r 
ka jingmut, kiba khuid ha ka jingpyiskhat, kiba 

shisha ha ka ktien ka thyllieij, bad ki bym leh 
ia ka kam awria. ICumta, nga u Don Putit, u 
khun ba i mei i ieit eh, uba kynmaw ia i ICong 
Mai, bad u bym lah klet ia i Hep Kumari, ngan 
pyrshang ban leh hangne kumba ki nong Ramew 
hi ki leh, da kaba kyrmen ba ha kawei ka sngi, 
ngan sa iohi ia ka lad ka lynti na kaba ngan 
ioh Ieit phai pat sha la ka ri.” 

Ynda u la dep ka sum ka sleh, ne, . kaba 
kham dei, ka shah pynsum pynsleh, bad hadien 
ba la pynphong jain ia u da kita ki ar ngut ki thei 
Ramew kiba ap ia u, u Don Putit u sngewthuh 
ba ka jinglehraih baroh kaba u don ka la jah 
noh. U Syiem Ramew, shuwa ba un mih na 
kata ka kamra, u la ong ba kita ki samla kynthei 
ki dei ki nongap jingkhang jong u : kat ia kaba 
u pan, kin ai; bad kat ia kaba u kwah, kin pyn- 
hun. 

Haba u Don Putit u bishar kham bniah ia 
kita ar ngut ki samla kynthei Ramew, u ithuh 
ba ki dei kiba da bhabriew shisha shisha. Ki 
ngab jong ki sawhuin ki ih kum u Tiewkulab 
saw u Nai Jymmang; ki rmiang shyntur Jong ki 
ruh ki saw kumba bam kwai nyngkong ka samla 
Khasi ; ka khmat jong ki ka phuh kum ka nong- 
leit kurim ; u shniuh jong ki u long uba jrong, 
bad ki pynnoh ryraphai ba un hap shaduh 
sharum syngkai ban ktik ia ka jingmut u 
rangsamla. Ki rung ki mih da ka khmat kaba 
phuh samrkhie, bad kaba kup ia ka mynsiem 
kaba sngur, ka bym imat don ka jingthoh bria, 
ne, ka jingpyrkhat bym dei iano iano. U Don 
Putit u ngeit ba kum kita ki samla kynthei kiba 

bhabriew bad i khuid ka jingmut ki dei kiba bit 
eh ban long ki Mahadei ha ki hima pyrthei. 

“Kum kine ki briew ym lah shem koit ha 
snieh pyrthei! Ka dur khmat jong ki ka pyn- 
kynmaw ia nga shaphang ki lai ngut shipara ki 
puri blei,” la thnom u Don Putit ha lade katba 
u bishar ia kita ki kynthei Ramew. ‘"Hato 
ka lah ban long ba i Duh Maili i don hangne? 
Tip balei kein nga leit poi kynmaw ia i kum 
ha kane ka por?” U peit sha kita ki nongap 
jingkhang jong u, bad u ong, “U Syiem jong 
phi u ong ba ^t kaba nga kwah, phin pynhun; 
naduh mynta, nga kwah ba phin nym pynsum 
pynsleh ne pynkup pynriam shuh ia nga.” 

‘‘Ha ka ri jong ngi,” la ong kawei na ki, 
“u samla shynrang um dei ban sum ban sleh hi, 
bad ban phong jain phong nep hi; kine ki dei 
ki kamram jong ngi kiba ngi khein kor shibun eh. 
Lada phim shah shuh ba ngin leh ia kine ki kam, 
ka mut ba ngi la pynsngewsih ia phi, bad u 
Syiem un pynshitom ia n^ khlem bishar da kaba 
rai ba ngin leit sha ka niamra kaba hynniew.” 

U Don Putit u sngew dei ia kita ki ktien, 
bad u ngeit ruh ba u dei uba don bok ban ioh 
poi kum ha kata ka jaka. ‘‘Khublei shibun,” u 
ong. ‘‘Hynrei'phin sngewbha ban iathuh kumno 
ngan khot ia plii?” 

‘‘Phim dei ban pynpoli ia lade da kaba ai 
khublei ia ngi. Haba ngi la ioh ka lad ban leh 
bha ia phi, ngi niew ba kata hi ka long ka burom, 
bad kumta dei ma ngi ki ban kyrkhu kyrdoh 
ia phi,” la jubab kata kajuh ka samla. ‘‘Phin 
sngewbha ruh ban ym ong sngewbha lano lano 

ia ngi; u rangbah um ju pyndonkam ia kata ka 
ktien haba u kren ia ki kynthei ha kane ka ri. 
Kawei pa kawei ka kynthei hapoh Ramew ka 
dem ha ki slajat u rangbah, bad kam ju sngewbha 
ba u rangbah, ne, uno uno u shynrang briew, 
un sngewnguh ia ka namar kano kano ka kam 
ba ka lah ban leh na ka bynta Jong u. Lada 
u kren kum ia kita ki ktien, ka mut ba um sngew- 
bha ia ki kynthei ba kin leh bha ia u. 

“Ngi ar ngut ngi dei sliipara; phin khot 
ia nga ‘Maphi’, bad ‘Maphi-pat’ ia kane ka para 
Jong nga.” 

“Ki shynrang ha kane ka ri ki dei ban long 
kiba la bha bok tarn ha khrum ka bneng!” la 
kynthoh u Don Putit, “Phi i, Kong,” u ong 
biang, “nga dei tang u nongwei ha ka ri Jong 
phi; phim lah kein, namar kata, ban khmih 
lynti ba ngan shu nang lut ia ki rukom kren 
Jong phi. Phi tip ruh ba, kum u briew uba 
iohi tang ki jingphylla suda ha kane ka ri Jong 
phi, nga don shibun ban ong, bad nga kwah 
shibun ban tip.” U wiat muin, bad u ong, 
“Phin pynhun kat ia kaba nga kwah, ym dei ?” 

“Ngin pyrshang katba lah ban pynhun ia 
ki Jingkwah Jong phi,” la ong ka Maphi. “Pat,” 
ka ong ia la ka para, “khie ap habar jing jang.” 

“Ha ka por ba nga rung sha kane ka shnong 
jong phi,” la ong u Don Putit, “nga iohi ba ki 
briew ki phong tang da ki Jain kiba lieh suda, 
ne, kiba saw suda. Balei?” 

“Baroh ki shipai ki riam da ki Jain kiba 
saw; nga ngeit phi iohi ia ki ha ka por ba phi 
rung lyngba ka khyrdop Jong ka Ramew. Ki 

shynrang ki bym long shipai ki kup da ki jain 
kiba lieh. Ki kynthei kiba la shong kurim 
ki riam da ki jain kiba saw, bad kito kiba 
dang marwei, ne, kiba dang khynnah, ki phong 
da kaba lieh,” la jubab ka Maphi. 

“Ki rangbah kiba phong jain lieh ki leh 
aiu?” 

“Ki ap ia ka mon u Syiem.” 

“Ki thei samla pat?” 

“Ki ruh ki ap ia ka mon u Syiem.” 

“La ju don ne em kiba pyrshah ia ka mon 
u Syiem?” 

“Ki kynthei bad shynrang, la ki riam saw, 
ne, ki riam lieh, ki niew ba ka long ka burom 
ban ioh leh ia ka mon u Syiem.” 

“Kan jia aiu ia uta u bym kohnguh, ne, uba 
klet ban leh ia ka mon u Syiem ?” 

“U bym leh ne kohnguh ia ka mon u Syiem 
un shah pynryngkang par sha ka niamra kaba 
khyndai, bad uba klet pat ban leh ia ka mon 
jong u un shah pynshitom ha ka niamra kaba 
hynniew.” 

“Phi mut ban ong ba kine ki niamra ki dei 
ki jaka ha kiba la set ia ki nongleh palat?” 

“Hooid.” 

“Don katno tylli ki niamra kiba kum kita?” 

“Khyndai tylli.” 

“Hum!” la ong u Don Putit. U kwah ban 
tip shaei kita ki niamra ki don, namar um lah 
sngewthuh kumno lah ban don khyndai tylli ki 
niamra hapoh niamra. U la mut ban kylli na ka 
Maphi kumno u Syiem Ramew u pynryngkang 
par ia ki nongleh palat; hynrei u pyrkhat ba 

ka kham dei ban wad jingtip na u Syiem hi. 

“Nga lyngngoh eh shaphang kane ka jing- 
shai,” la ong u Don Putit. “Ngam iohi sngi ne 
iohi sharak hangno hangno; hynrei kumno, bad 
naei, kane ka jingshai ka wan mih?” 

“Phim dei ban sngew phylla,” la jubab ka 
Maphi. “Ka jingshai ba phi iohi ka mih na ki 
khmat Jong phi hi. Ki khmat kiba dum ki 
iohi tang ia ka jingdum; hynrei ki khmat kiba 
khuid ki iohi kein ia ka jingshai." 

“Te kumno phi pyniapher ia ka miet bad 
ka sngi ?’’ 

“Ka jingiapher ka long tang katne: haba 
phi khaprip ia la ki khmat, phim iohi satia ia 
ka jingshai.” 

“Haba kumta, kumno phi iakhein sngi ia- 
khein snem hangne?” 

Ka Maphi ka wiat puri muih haba ka iohi 
ia u Don Putit ba u trud ia la ka khlieh shuwa 
ba un buh ia kata ka jingkylli. “Ha Rarhew,” 
ka ong, “ngim ju tip kaei ka sngi bad kaei ka 
snem. Ngi sngewthuh hi ha lade lade la ngi 
dang long tang ki khynnah, ne, ngi la poi sha ka 
jinglong samla.” 

U Don Putit u sngew ba ka jingsngewthuh 
jong u shaphang ka pyrthei ka mariang kan 
nym iarap satia ia u ban shemphang ia ki ktien 
ba ka Maphi ka la kren. Kumta u pj^rkhat 
ba kan kham bha ban kren noh ia kiei kiei kiba 
u lah ban kem ha la ka jingmut. 

“Kumno phi iarep iariang ha kane ka ri?” 
u kylli biang ia ka Maphi. 

“Ngim ju pynshitom ia lade ha ka rep ka 

riang; ngi ioh kat ia kaba ngi kwah,” ka jubab. 

“Haba kumta, phi iakhreh bam iakhreh dih 
kumno?” 

“Nga ong ba ngi ]ah ban iph kat ia kaba ngi 
kwah. Ha kano kano ka por ba ngi thngan, 
ngi kwah ban ioh ja, bad kata ka ja ka doh ka' 
shu wan mih hi ha khmat jong ngi; haba ngi 
donkam sopti, ngi kwah ia kata ka sopti, bad 
ha kata ka por, kata ka sopti kan don ha ka 
jingthiah ba ngi thiah. Ha kajuh ka rukom, 
ngi lah ban ioh ia ka ksiar ka rupa, ia ki maw- 
kordor ki mawhira jong ka pyrthei bad ka Ramew 
baroh, katba ngi mon, bad katba ngi kwah; 
tangba kita baroh kin nym myntoi ei ei ia ngi.” 

‘‘Ka ri jong phi dei kaba phylla eh, bad ka 
dei ban long kaba la kyrkhu da U Nongbuh U 
Nongpynlong,” la ong u Don.Putit. Ha kata 
ka por, ka para ka Maphi ka wan rung, bad ka 
pasiaw ha ki shkor jong ka. Ka Maphi ka 
phuh samrkhie, bad ka mih noh na ka kamra, 
ka da khang de ia ka jingkhang. 

‘‘Maphi-pat?” la kylli u Don Putit ha ka sur 
kaba mut, ‘‘Ma phi pat phi don aiu ban ong?” 

‘‘Oh, ma nga?” la ong ka Maphi-pat; ‘‘kaei 
phi kwah?” 

“Phi pasiaw ha ki shkor i kong jong phi 
la kum ba phi thmu ban buhrieh ei ei na nga,” 
la ong u Don Putit kum uba kwah ban iabiria 
bad ka. “Phi i thamula ne ia nga?” 

“Phi i. Bah,” la ong ka Maphi-pat, “u Syiem 
jong ngi sa jing jang un sa wan, bad nga kwah 
kein ba i Kong in ai lad lem ba ngan iashong 
kai sngewbha bad phi.” 

“Eh-h, phi da kwah shisha seh mo ban 
iashong kai sngewbha bad nga?” 

“Ngan sngewbha shibun lada phin sngew- 
bha ban shah ia nga ban iashong kai sngewbha 
bad phi.” 

"Oh, ngam sngewbha balei ka,” la kynkiak u 
Don Putit kum u tuta. “Ale seh kata, wan shong 
kbam hajan, khnang ba ngan ioh jwai shkor ia 
pki lada phi pynbitar ia nga. Phi iohi ba nga 
don marwei; bad, kum u briew, nga kwah eh 
ban ioh ki lok kiba nga sngew ieit ban iakren 
iakhana. To iathuh kein, kiei ki jingsngewbha 
ba phi lah ban ioh hangnc.” 

“Ngi shem sngewbha eh haba ngi ioh ban 
leb ia ka mon u Syiem.” 

“Hum! Phi ki thei Ramew, imat, i)hi im 
tang ha kaba leh ia ka mon u Syiem! Phi shait 
kwah ne em teng khat ban ioh leh ia la ka mon ?” 

“Hooid, namar kata ka long ka jinglong 
kaba uwei pa uwei u jingthaw um kwah ba kan 
shah synshar hano hano lait tang ha u hi.” 

“Phi don ne em kaei kaci kaba phi kwah 
ban leh mynta?” 

“Hooid.” 

“Kaei kata?” 

“Ban ap ia phi, bad ban pynhun ia ki jing- 
kwah jong phi.” 

“Khmih shane, Kong Maphi-pat!” la ong 
u Don Putit. “Nga la ngiah ban ioh sngew 
kum ia kita ki jubab kiba shu new blab shi blab, 
bad kiba thnam jakrak kum ka ja. Lada ngan 
shong slem bad phi hangne, khlem pep phi bad 
nga ngin iakajia ha kawei ka sngi, bad, lehse. 

ngan jwai de ia kite ki ngab jong phi kiba saw 
syngyiang kum ka ’tiew diengsong. Phi la ju 
poi ne em shatei sha sla pyrthei ?” 

Ka Maphi-pat ka phuh thamum kum u' 
tiewlyngskaw ban iohi ba u Don Putit u thap 
phoi ia ka. “Hooid,” ka jubab. 

“Mynno phi leit?” 

“Ia ka sngi ngam lah ban iathuh, namar 
ngam tip satia.” 

“Niuma! Phi leit leh aiu sha sla pyrthei?” 

”Nga leit jngoh kai ia ka jingshai jong ka 
sngi, bad ia ka Jingphyrnai jong u bnai.” 

‘‘Phi itynnat ne em ia ka sngi, ia u bnai, 
bad ia ki khlur ha sahit bneng?” 

“Hooid.” 

“Phi dang kwah ne em ban leit jngoh biang 
ia ki?” 

“Hooid.” 

“Phi la leit jngoh ne em ia ki shnong ba 
shong ki briew?” 

“Em.” 

“Phi kwah ne em ban iohi kum ia kita 
ki shnong?” 

“Hooid.” 

“Phi lah ban leit ha kano kano ka por?” 

“Hooid, lada u Syiem u shah.” 

“U Syiem u lah ban nym shah ia phi ban 
leit?” 

“Hooid, hynrei un shah da kaba sngewbha.” 

“Haba kumta, phi kloi ne em ban leit kai 
bad nga sha shnong jong ngi?” 

Ka Maphi-pat ka kiew snam ki ngab huih. 
Ki khmat jong ka ki tyngshain kum ki khlur 

ka sahit bneng, bad ki rmiang shyntur jong ka 
ki ih khlem lah ban pynmih ktien. U Don 
Putit um tip la u kum kren ei ei ne em kaba bakla, 
kaba la pynthut ia ka jingsngew jong ka. U mut 
ban kylli ia ka balei ba ka shn sngap jar jar 
kumta, haba ha kata hi ka khyllipmat, u Syiem 
Ramew u wan rung. K.a Maphi-pat ka nguh 
ia u Syiem, bad ka mih noh shabar. 

“Ahem!” la ong u Syiem Ramew. “Kine 
ki thei samla ki la ai jingtip aiu ia phi shaphang 
ka hima Ramew?” 

“Paiera,” la ong u Don Putit, “ki la pyn- 
sngewthuh ba nga dei u briew uba bieit tarn ha ka 
hima Nongbah, bad ba ka jabieng jong nga ka 
dum bad ka suda.” 

“K-i la leh ia kaba dei eh; ka jingbieit jong 
}hi kan kylla sha ka jingstad tang ha pdeng 
chyndiat por lada phi mon ban shah hikai, ne, 
cumba ki ong, ban shong ha ki slajat ki thei 
Ramew,” la ong u Syiem. “Hynrei ka por jon g 
phi kam pat poi; kumta ngin nym iakren ei ei 
shaphang kata.” 

“Paiem,” la ong biang u Don Putit, “ka 
bor aiu phi pyndonkam?” 

U Syiem Ramew u wiat muin. “Phi kylli 
ia kaei kaei kaba phin nym lah ban shemphang, 
bad ia kaba ngan nym lah ban pynshai, ha kane 
ka por kaba lyngkot,” u ong. “U briew uba 
shong ha sla pyrthei, shisien ka sngi, un ioh ia 
kane ka bor. Kan shim por slem ia ka jait 
bynriew ha ka pyrthei ban poi sha ka kyrdan 
kaba ngi ngi la poi, bad kata ka long, ban shem 
sngewbha ha kaba leh ia ka mon jong kito ha 

kiba la pynkup ia ka bor ban ai hukum. Katba 
dang don uwei na pdeng jong phi uba pyrshah, 
ne, u bym mon ban kohnguh, ia kata ka hukum, 
da lei lei phin nym ioh ia kane ka jingkyrkhu.” 

“Nga kum ii Syiem nga bat ia ka bor kaba 
ki Syiem shi tyllup ka pyrthei ki thrang ban ioh,” 
la ong biang u Syiem J^mew, haba u iohi ba 
u Don Putit u shu sngap. “Ha Ramew, ka 
ktien jong nga ka long ka ain kaba ym don mano 
mano ba lah ban nym kohnguh ne ban pynkhein. 
U nongleh palat hukum bunsien u poi sha ka 
kamra kaba khyndai. Nga ngeit ba phi la tip 
shaphang ki khyndai pateng hiamra. Kine ki 
long kum ki phatok ha kiba phi set ia ki nongkam 
sniew ne ki nongleh palat ia kiba la rai p3mshitom 
da ka Dorbar ne da u nongbishar. Nga kwah eh 
ban ialam kai ia phi sha kine ki khyndai hiamra, 
bad ban pyni ha phi kumno ki nongleh palat 
ha Ramew ki shah pynshitom. Hynrei ka por 
kam shah, Nga la wan ialam khnang ia phi 
shane na ka bynta kawei pat ka kam kaba ngan 
sa pyni kumne kumnc. Ynda phin wan kai pat 
sa shisien, ngan sa plie lut ha phi ia ki jing- 
phylla baroh kiba don ha ka hima Ramew, ia 
kiba la buhrieh na ka jingiohi ki khmat u briew. 
Ahem! Maphi hangto!” 

jK.a Maphi bad ka Maphi-pat ki wan rung. 
“Nga ithuh ba phi la thngan, bad kumta ngin 
iabam ja shuwa. lathuh kein, ha kine ki Thei, 
ka bam aiu phi kwah,” la ong u Syiem Ramew. 

U Don Putit um lah khlem da phuh sam- 
rkhie; u poi kynmaw ia ka biang ba la ai da ki 
lai ngut shipara ki puri blei, bad kaba u dang ri 



HA RAMEW 


41 


ha ling, “Eh-h, nga kynmaw eh ia ka japulaw 
bad ia ka doh khlieh ba la pynkhreh i Mahadet u 
Syiem Symphup,” u ong. 

Ka ktien ruh ym pat lap ba kut, kita ki bam 
ki lah da wan mih ha khmat jong u. 

U Syiem Ramew u rkhie sngewbha ban 
iohi ia ka jingkyndit u Don Putit. “Maphi,” 
u ong, “pyndap pynbiang ia nga. Maphi-pat 
phin peit phin i ia ki jingdonkam i Bah Don.” 

«««« 

‘"Kane ka dei ka kamra na kaba ngi lah 
ban iohi ia ki jingjia baroh ha ka pyrthei,” la 
ong u Syiem Ramew, katba u pyni ha u Don 
Putit ia ki tiar ki tar, bad ia ki kor ki bor kiba 
bun jait bun skit, ia kiba la pyniaid bad synshar 
da ki kynthei Ramew kiba phong jain lieh. ‘‘To 
kein, ngin peit ka jia aiu ha iing u Syiem Symphup. 
Phi iohi une u thyrnia u kdew ha ka jaka ba la 
thoh Nongbah. Ngan shon kumne na kane ka 
jaka kaba pyrshah ia u thyrnia uba kdew ha ka 
Nongbah. Mynta phi iohi ia ka jingshai ba ka 
wan mih ha kane ka iit; h’oid, ka dur ki briew 
ruh ka la paw. Phi ithuh ia ki ?” 

U Don Putit um nang ban Jubab, bad, 
lehse, u klet noh ruh ia ka jingkylli u Syiem 
Ramew, haba u iohi ia ka Kumari Rupa ba ka 
shong sngewsih dyngngor halor la ka jingthiah 
na ka daw aiu ruh um tip. Nangta u iohi de 
ia ka Mahadei ba ka rung bad ka pyntngen ia 
la ka khun. “Phin sngewsih phin khuslai lei 
khun, kumne, haduh ba ia ka bam ka dih ruh 
phim kynmaw shuh?” 

Ka Kumari Rupa kam shym jubab, ka shu 
khmih sha la ka kmie da ki khmat kiba dap da 
ki jingpyrkhat kiba jylliew, nangta ka kyllain la ki 
kti ha la ki khohsiew, bad ka shu peit sha khmat 
khlem kylliang ktien ia la ka kmie. 

“Phi la iohi kumno ka long ha kamra thiah 
ka Kumari Rupa; mynta ngin khmih ki ialeh aiu 
ha ka kamra bishar u Syiem Symphup,” la ong 
u Syiem Ramew, bad u pynpaw de ia ka kamra 
bishar ha kata ka iit. 

“Ka hima Kyndong ha ka jingsynshar u 
Syiem Kopsop,” la kyrhuh u Syiem ha khmat 
ka Dorbar, “ka la sngew dei ban leh ia ka kam 
kaba wat u nongpyniap briew hi un da pyrkhat ar 
sien. Kane ka kam bymman ka wan mih na ka 
jingsngew hok bad ka raynsiem jop pyrthei u 
Syiem jong ka, Naduh ki sngi kiba mynbarim, 
ngim pat ju bna koit ba u Syiem jong kano kano 
ka hima ha ri Khasi un nym bat ne ri ia la ka 
burom syiem : ym tang ba u kup ia ka iktiar, hynrei 
u bat de ia ka hok ka shikyntien ba u la khlei, 
bad u khein ruh ba ka long kaba sang ban 
ryngkang pud sha ka hima kiwei pat ki piara 
Syiem. Pynban une u Syiem Kopsop ka hima 
Kyndong, u sngew sarong haduh katta katta ia 
la ka bor, ba u la sngew bit ban khein hiut ia 
nga u Syiem jong ka hima Nongbah, da kaba u 
wan iuh kjat ichlem ai jingtip khlem phah kyrwoh 
kum u nonghiar thma ia kane ka hima jong ngi. 
Ngi la ioh ka sabut kaba biang ba ki nong- 
syntiat jong u ki la wan kern bor khlem daw ia 
u Paitnia. U Don Putit, u nongkit tien-syiem 
jong ka hima Nongrim, bad uba nga bad phi. 

ha ka kyrteng bad ka nam ka hima Nongbah, 
ngi dei ban peit ba um dei ban hap ha ki kti u 
nongshun, u jah rngai ha kajuh ka por; ngim pat 
lah ban ong haei u don mynta. Hynrei kane 
kawei ngan ong shai ba phin nym artatien ia ka 
jingmut jong nga, bad kata ka long, ba lymda u 
Syiem Kopsop u pyllait noh ia u Paitnia ryngkat 
bad shi mon ka ksiar kum ka dak ka jingpan 
map ia ka jingieh palat jong u, bad lymda u iathuh 
ruh u la leh kumno ia u Don Putit, nga kular 
ha phi ba, ha kata ka sngi ba ngan iuh kjat ha 
ka hima Kyndong, ngan khud ia u tmain jong 
u da ka tari dab, bad ngan phut ia u niuhmoh 
jong u da kine ki shynriahti jong nga hi, bad 
ym tang katta, hynrei ngan pynkylla dpei ruh ia 
ka shnong Kyndong baroh kawei.” 

U Don Putit u lynga u pisa ka bym lah ong 
shuh haba u iohi ia ka Kumari Rupa ba ka leh 
diaw iano ruh um tip, bad u pyrkhat khuslai bad 
jngut ka jingmut ban ioh sngew ia ki ktien ba la 
byrthen u Syiem Symphup. Hynrei shuwa ba un 
shai pat ka jingmut jingpyrkhat, u Syiem Ramew 
u ong, “Ki Syiem ka pyrthei ki shem sngewbha 
ha ka iakawang ktieh bad ka ialeh thma; to ngin 
iakhmih ka jia aiu pat ha ka hima Nongrim,” 
u da shon artat ia u dak uba harum u thyrnia 
uba kdew ha ka ktien Nongrim. Ynda ki dur 
ki paw ha ka lit, u Don Putit u iohi ia u Syiem 
Kumar Singh ba u iapyrkhat kam bad u Myntri 
Dathew bad u Pyrthew. 

“Nga ioh jingtip wur wer ba u Syiem Kopsop 
a hukum ban kem jubor ia u Don Putit,” la ong 
u Myntri Dathew. “Ki nongsyntiat jong u ki 

jutang jong phi? U mawbynna uba shu ieng 
kynthuit harud lynti u dang kren dang pyni ia 
ka matti uba rim uba jah; hynrei phi pat seh, 
phuh phum phi pynheh tang ia la ka jaih spong 
khor ban tap ban buhrieh ia kato ka shynrong 
khlieh synlen jong phi kaba bthi bad kaba suda 
janor! Ha ka jaka ba phin pyni lad pyni lynti 
ia nga u Syiem khraw bor jong phi kumno ban 
pynriewspah bad ban pyniar ia la ka hima, phi 
kren pynban shaphang ka im lang ka sah lang ha 
ka suk ha ka sain bad ki hima nongwei ! Phiw ! 
Naei phi ioh ki ktien khar ei kiba kum kita? 
Da shisha kum ia phi dei ban khot ki sim tyng- 
wieng die kmie! Khot ia u Mawsawa hangne.” 

U Mawsawa u wan rung bad u nguh ia u 
Syiem Kopsop. “Me dei u samla uba bit eh 
ban long u Myntri jong ka hima jong nga,” laong 
u Syiem Kopsop. “Me la kloi ban ieh noh ia la 
ka icmie bad ia la u kpa tang na ka bynta ka khun 
samla jong nga; kata ka dei ka jinglong tynrai 
kaba shisha jong u samla ha ka pyrthei. Da 
ka jingai buit jong me, ngi la ioh ban wan ring 
ia u Don Putit. Nga kwah ba un iarap ia nga 
ban tei ia kawei ka ling dulan kaba da ka ksiar 
suda. Te, ha ka sngi ba ngan kiew ia kata ka 
ling, ngan sa ai ia ka Sngap Mynthi ha me ba 
kan long ka tnga jong me.” 

“Paiem, nga long tang u shakri uba rit jong 
phi,” la ong u Mawsawa, bad u mih noh na ka 
kamra bishar. 

“Haei u Don Putit?” la kyrhuh u Syiem 
Kopsop. 

Ki shipai ki wan ialam ia u Paitnia na kawei 

pat ka jingkhang. La teh ia u na ki kti da u 
kynjri nar, ki jain jong u ki la kad lut, bad ka 
met jong u ka mong bad ka mih snam. U 
Don Putit u peit sha la u kynum da ka khmat 
kaba isynei eh, kaba dap da ki jingpyrkhat kiba 
bun ruicom. 

“Une u del uta u rang khadar bor uba ia- 
lympat bad khadar tylli ki lakhyrwang ! Khmih 
bha, phi ki Myntri jong nga, khnang ba phin 
nym klet ia ka khmat jong u. Hana, khadar 
tylli ki lakhyrwang ki kyllon ha ka kti jong u, 
hynrei um lah wat tang ban khih ruh haba uwei 
na ki shipai kiba tlot tarn jong nga u bat ia u. 
Haei ka bor jong u? Shano ka jingkhlain jong u? 
Ha-ha-ha, hi-hi-hi, ho-ho-ho!” u Syiem Kopsop u 
rkhie bein ia u Paitnia haduh ba un da hun, 
katba ka Dorbar jong u ka sngap jar ba ka syier 
ban pyrkhat ioh ba ha kata ka khyllipmat, uta u 
Don Putit un pynpaw shisha ia la ka bor. 

“Haba me wan ha khmat jong nga,” la ong 
u Syiem Kopsop ia u Paitnia, “me dei ban dem 
ha ki slajat jong nga, ne, ngan phah ia me sha 
u dieng phasi.” 

“Kum uta u dei u nongpyniap briew, bad u 
Irai shnong ka hima Nongbah um ju dem burom 
ia u,” la jubab u Paitnia. 

U Syiem Kopsop u ieng joit na ka khet bishar 
kum uba la shah kynthah ha ka hianglartham. 
U peit sha u Paitnia da ki khmat kiba shi troh 
shi troh, bad kiba saw lein kum ki khmat u 
nongshohnoh hi. Ha kata kajuh ka khyllip- 
mat, u Syiem Ramew u pynlip noh ia kata ka 
dur jingshai. 

"Phi la sngewthuh myiita balei ba nga wan 
ialam ia phi shane,” la oiig u Syiem Ramew 
katba ki mih noh na kata ka karara. "U Maw- 
sawa, u khun u Myntri Sanbuit, u leit sha u 
Syiem Kopsop, bad u nguh u dem bad u kyrpad 
ia u ba un shah ia ii ba un shong kurim ia ka 
khun jong u. U Syiem Kopsop, uba la tip la 
bna shaphang jong phi, u kular ba un ai mon 
sngewbha ia la ka khun ha u, tang lada un iarap 
ia u kumno ban ioh rong ia phi sha ka hima 
jong u. U Mawsawa, ba u bynnud ban duh ia 
ka Sngap Mynthi, u kular ban leh khlem sngew 
thut sngew sang kumba u Syiem Kopsop u kwah 
ia u ban leh. Ha ki sngi kiba phi don ha Nongbah, 
u Mawsawa u bud ia phi kat shaba phi leit, 
u tharai, lehse, ba un ioh lad ban ialam ia phi 
sha ka jaka ba ki ap ki shipai u Syiem Kopsop. 
Ha ka sngi ba phi bad u Paitnia phi ialeit khwai 
dohkha, u Mawsawa jar jar u jam sha shiliang 
wah ban ai khubor ha ki shipai Kyndong kiba 
ap syntiat hangta.” 

"Te, balei ki kem ia i um Pait, bad ym dei 
ia nga?" la kylli u Don Putit. “U Mawsawa u 
ithuh bha ia i um, bad ia nga ruh!" 

“U kynum jong phi u khot ia u Syiem 
Kopsop u nongpyniap briew,” la ong u Syiem 
Ramew. “U Paitnia um shym la bakla satia 
haba u ong kurnta. Ngan nym shah ia uno 
uno u nongpyniap briew ba un klah wat tang 
ia ki jaifi kup jong phi ruh.” 

U Don Putit um sngewthuh satia balei ba 
u Syiem Ramew un ri un da ia u kumta. "Paiem,” 
u ong, "phin sngewbha ban nym sngew ei ei lada 

ngan buh ha phi katto katne ki jingkylli?” 

“Buh katba phi kwah,” la ong u Syiem 
Ramew; “ngan jubab ia ki da kaba sngewbha.” 

“Khublei,” ia ong u Don Putit. “Don ka 
daw balei ba phi wan iarap ia nga?” 

“H’oid kein!” 

“Eh,-?” la ong u Don Putit. “Nga lah, 
Paiem, ban tip kaei kata?” 

“H’oid,” la ong u Syiem Ramew, “Nga 
ngeit phi dang kynmaw, ym dei? ia ki lai ngut 
shipara ki puri blei?” 

“Ki lai ngut shipara ki puri blei?” la kylli 
u Dor. Putit da ka khmat kaba kyndit, bad ka 
bym sngew lah ngeit. “Phi dei — ?” 

“Nga dei u kpa jong ki.” la jubab u Syiem 
Ramew, u da phuh samrkhio artat kum ban 
pynpaw br i; dei n lok jong u. “Kim don hangnc 
mynta; iada ki don, ngam tip shuh ki jingleh 
kmen aiu kin pynlong na ka bynta jong phi. 
Ki dang Icit kai sha ri Sepngi iiynne mynstep, 
bad kin sa wan phai lashai janmiet. Ki ong 
ia nga ban peit ba phin nym hap ha ki kti kiba 
mut sniew.” 

U Don Putit u pyndcm ia la ka khlieh, 
bad u pyrkhat ieit shaphang jong ki. U poi 
kynmaw biang ia ki sngi ba u shait iashong 
kai sngewbha bad ki, bad u iohi biang ruh kyn- 
diang ia ka kamra hapoh ka jri ha ka por ba 
ki iakhlad. U Syiem Ramew u ieh noh ia u 
marwei ha ia ki jingpyrkhat; u tip ba sa tang 
khyndiiit por un sa kyndit pat. 

“Paiem,” la ong u Don Putit, “nga ieit ia 
i Lari, ia i Batti, bad khamtam eh ia i Duh Maili, 

kum ia la ki para. Sngewbha ban ai khublei 
ia ki ynjia kin wan phai. — Phi la pyni ha nga 
ia ka mynsiem sniew u briew; ngam tip kumno i 
um Pait i la poi sha Kyndong, bad kumno ruh 
ka khubor ka lah da poi ha Nongrim. Katno 
sngi nga la don hangne?” 

“Shi sngi,” la jubab u Syiem Ramew; “hynrei 
shi sngi ha ngi ka long la jan lai sngi ha phi!” 

“Niuma! Hynrei mynta nga kwah ba phin 
iarap ia nga.” 

“Ong, kaei phi kwah ia nga ban leh?” 

“Nga kwah ba kat kaba u Syiem Kopsop un 
ktah, kan kylla sisa ha kajuh ka khyllipmat.” 

“U Syiem Kopsop u la ioh ia kata ka bor 
naduh kane ka khyllipmat; un iai duh iai ioh 
ruh ia ka katba kum ka mon jong phi.” 

“Nga kwah ba u nianglyngkut un bam suki 
ia ka kti kamon ki shipai u Syiem Kopsop, 
kiba iadon kti ha kaba kem bor bad leh bein ia 
i um Pait.” 

“Arphew ngut kita ki shipai ki la ngat ia 
ka jingpang fiianglyngkut naduh kane ka khyl- 
lipmat; kata ka jingpang kan iajcm iajem, iakhie 
iakHe, kat'kum ka*|mon jong phi.” 

“Ka sngap Mynthi ka mon ne em ban shong 
kurim ia u Mawsawa?” 

“Ka isih ia u. Phin sa tip hadien balei ba 
la khot ia ka ka Sngap Mynthi.” 

“U Syiem Symphup un leh kumno ia u 
Syiem Kopsop?” 

“U la khreh ki shipai ki swar, bad hapoh 
khyndiat sngi un sa hiar thma ia ka hima Kyn- 
dong.” 

“Ngam kwah ba u Syiem Symphup un tip 
haei nga don katba nga dang ialeh ban leit pyl- 
lait ia i um Pait.” 

“U Syiem Symphup un iai pyrkhat khuslai 
shaphang jong phi tat haduh ka khyllipmat 
ba un iohi pat ia phi.” 

“Kan bha ba u Syiem Symphup un nym 
pat tip ba u Mawsawa u long ka daw jong ka 
jingshah shitom i um.” 

“U Syiem Symphup u la suba ba u Mawsawa 
u iadon kti ei ei ha ka jingkem ki briew u Syiem 
Kopsop ia u Paitnia.” 

“Nga iasngewthuh jingmut bha bad u Myntri 
Dathew ha Nongrim, bad u Pyrthew, u Rangbah 
Shipai u Syiem Kumar Singh, u dei u lok jong 
nga. Nga tharai ka bha ba ngan leit beit sha 
Nongrim kloi katba lah, bad hangta ban ia- 
pyrkhat shaphang kine ki kam kiba u Syiem 
Kopsop u la leh, bad kumno ruh ban leit pyllait 
ia i um Pait.” 

“Phi kren ia kaba dei; hynrei shaphang u 
Paitnia, tang phi marwei ka la biang ban leit 
pyllait ia u. Nalor kata, u Bam Jyndem u la 
don mynta ha ka lynti bah sha Nongrim, bad 
un sa leh hangta ia ki kam kiba jah burom. 
Nga ieh ha phi kumno ban pynshitom, ne, ban 
ai buit kumno ban pynshitom, ia u katba kum 
ki kam sniew ba un leh ha Nongrim.” 

“Ynda nga la pyndep ia la ki kamram ha 
ka hima Nongrim bad ha ka hima Kyndong, nga 
kwah eh ban iakynduh biang bad phi hangne; 
bad ha kata ka por, nga kwah ruh ba phin ialam 
kai ia nga sha ki khyndai niamra.” 

“Ka Maili kan sa wan iashem ia phi ha 
kata ka por.” 

U Don Putit u kyndit ban ioh sngew ba u 
Syiem u kren biang ia ka kyrteng la ka khun. 
“Eh-h,” u ong; “h*oid, nga kvvah eh ban iashem 
biang ia i Duh Maili ; hynrei phi ithuh ba mynta 
nga la kwah ban poi noh shuwa sha Nongrim.” 

“Phi deng ha ka tiduh kadiang jong phi 
i,i ka sahti ba ki khun jong nga ki ai. Ki kim 
shym da pynshai bha ha phi ia ka bor jong ka. 
Kato ka sahti ka lah ban ai ha phi ia ki jing- 
kwah jong phi baroh: kan rah ia phi sha kano 
kano ka jaka kat shaba phi kwah; kan buhrieh 
ia phi na ka jingiohi ki khmat u briew; kan pyn- 
duh bad pynjot ia ka bor jong uno uno u briew 
uba thmu ban pynmynsaw ne ban pynjah burom 
ia phi; ban shu kren lyngkot. kan pynioh ha 
phi ia ka bor kaba u briew ha snieh pyrthei um 
pat ju ioh ban pyndonkam, tang lada phi pan 
ia ki jingkwah jong phi baroh ha ka nam ki 
!ai ngut shipara ki puri blei!” 

“Ha kano kano ka por ba nga kwah ban 
wan kai sha Ramew, nga lah ban pyndonkam 
ia ka ha kajuh ka rukom?” 

“H’oid, tangba kan kham bha ba phin khot 
ia ka Maili ha kata ka por. Lada phi wan 
hi da lade, bad lada jia ba ka Maili ne ki hynmen 
jong ka kim don, kine ki thei Ramew ki lah ban 
kum leh ia ki kam kiba phi ki rangsamla kiba 
im halor khyndew phi lah ban sngewthuh bakla.” 

U Don Putit u kner ia la ka kti kamon ban 
khublei ia u Syiem Ramew. “Phi ithuh ia ka 
jingsngew jong nga,” u ong; “ngin sa iashem 

pat. Khublei!” 

Nangta u Don Putit u peit sha ka sahti 
ba u deng ha, la ka tiduh kadiang, bad u ong, 
“Ha ka nam ki lai ngut shipara ki puri blei, 
nga kwah ba phan kit ia nga mynta sha Nongrim, 
bad ban buh ia nga habar ka jingkhang i Sainsi- 
mai, i khun u Syiem Kumar Singh!” 


Lynnong 3 


AH-H ! OH-H ! EH-H ! 

U Dangsah, u nongrah sum jong u Syiem 
Kumar, Singh, uba la rai ban bud la u Don 
Putit kat shaba u leit, wat shaba kut ka pyrthei 
hi, tang lada ii leit shala, u tang shu tip ba u la 
jah rngai noh katba u dang khwai dohkha, 
u sngew ba ka Nongbah kam dei shuh ka jaka 
ba un shu ap haduh ba u kynrad jong u un wan 
phai pat. Kum u briew uba la long la bun 
snem u nongrah sum u Syiem, u bym ju mlien 
ban iasaid ne ban iapyni nia bad kiwei pat, 
um lah sngewthuh satia ba u Don Putit un shu 
jah kyndit na ka jingtip ne ka jingiohi ki briew 
lymda la don uba la leh sniew ia u. Te, kum 
u briew uba kohnguh hukum, ,u sngew ba ka 
kam ram jong u ka long ban leit wad ia uta , u 
briew uba don ka bor ban ai ia kata ka hukum. 
U Don Putit, uba la pyllait ia u. na u dieng 
phasi, u long uba bit eh ban ai ia kata ka hu- 
Kum, la ka dei ban dung ia u sniang, ban pyn- 
iap ia u nongshun, ne, ban rah khubor sha ka 

Sainsimai. Namar kata, u »ngew ba um don 
jingkwah ban im suk, namar ka mynsiem jong u 
kam shah ba un long kumta, khlem da ioh ialeh, 
ne pyrshang ban leh ei ei, na ka bynta jong u, 
uba la pyliait ia u, kum ban shu ong, na ki tyrsim 
jong ka jingiap hi. Kumta u la kut jingmut ban 
leit wad ia u haduli ba un da lap, ne, haduh ba 
un da tip kumno ka la jia shisha ia u. 

“Meihep,” u ong ia ka kmie u Paitnia, 
“ngan leit wad ia i Bah, kam pher wat la i don 
sha khadar snem lynti.” 

Ka kmie u Paitnia ka shu peit sha u Dangsah. 
Ka khuslai shaphang u Paitnia, uba dei u khun 
jong ka, bad shaphang u Don Putit de, uba long 
u p)[rsa jong ka. Kum ka kmie ka bym ju khmih 
lynti ba ki briew kin mut sniew ne leh sniew ia 
ki khun jong ka, kam lah ban sngewthuh balei 
u Paitnia, uba long tang u misteri, u bym ju 
pynthut pynmong iano iano, un shah kem bad 
rong jubor ha ki nongwei, bad kumno ruh u 
pyrsa jong ka un shu jah rngai na khmat ki 
briew. 

“Hooid,” la jubab ka kmie u Paitnia. “Hyn- 
re« shaei kein phin leit wad ia i pyrsa iba pli?” 

“Kaba shisha, Meihep, ba ngam tip shaei 
i Bah i don,” la ong u Dangsah. “Lada nga tip, 
lehse ngam donkam ban leit wad ia i. Hynrei 
ka dei ka kamram jong nga ban leit wad ia i 
katba nga dang im, ne, haduh ba ngan da lap 
ia i; bad katba ngam pat lap, phi sngewthuh hi 
kein, Meihep, ba ki rmiang shyntur jong nga 
kin ym lah shuh ban phuh samrkhie.” Kum u 
briew u bym ju bun ktien, u Dangsah u sngew la 

kum u Myntri uba iasaid nia bad uba iakhlei 
jutang baroh shi sngi ha ka Dorbar hima jong u 
Syiem Kumar Singh. 

“Khie, ngan kit bok kit rwiang ba phin 
iashem bad i pyrsa, bad ba ngi lah ban iakynduh 
pat ha ki sngi kiba kham bha,” la ong ka kmie 
u Paitnia kum kaba la mlien ban iakhublei bad 
kiba heh ba hain na kiwei pat ki ri. 

Ka Tiewbon ka shu peit sha u Dangsah katba 
u dang iakren bad ka kmie jong ka, Shuwa 
ba un mih na iing, ka kylli ia u, “Ja i Bah pat?” 

“Hep,” la ong u Dangsah, “i Bah Jong 
phi i don kat haba i Bah jong nga i don.” Nangta 
ban kham pynkmen ia ka, u ong pat ha ka sur 
kum uba leit sliaw ia u Don Putit bad ia u Paitnia, 
“Sa leh tipsngi kein, khnang ba i Bah bad i 
Kong Don jong phi kin kmen ban iohi pat ia 
phi, ho?” 

Ka Tiewbon ka shu kohnguh la ka khlieh. 
Ka peit sha u Dangsah da ki khmat kiba kren 
ba ka tmang bad ka sngewsih; ki ngab jong ka 
ki tlor kum u tiewkulab uba dang shylluit haba 
u hap ha khyndew; bad ki rmiang shyntur 
jong ka ki tyrkhong bad ki blad kum ka lakait 
kaba la sdang iap stai. U Dangsah u dap ka 
shadem haba u khmih isynei ia ka. “Balei 
kein u Nongthaw U shah ia u briew ba un pyn* 
thut kum ia kine ki khynnah rit ki bym pat tip 
ia ka bneng ka khyndew ruh?” u kylli ha la ka 
mynsiem, la kum u riewpyrkhat uba kwah bad 
pyrshang ban sngewthuh ia ka mon U Nong- 
pynlong, bad u mih noh na iing. Ka Tiewbon 
fuh ka mih ha phyllaw, bad ka peit ia u haduh 

ba un da ngop sha kawei pat ka lad. 

U Dangsah u poi ha Nongdeng ha ka por 
ba ka sngi ka la noh phai. U leit sha iing ktnie 
u Don Putit, bad u lap hangta ia ka Shanduh 
bad ia ka Taimon ba ki iaiam sngewsih. U 
Sordar Nongdeng u don hangta; ka khmat jong 
u ka dap da ki jingpyrkhat kiba bun rukom, 
namar um ju phohsniew mynno mynno ba kum 
kata ka jingjia kan wan ngat ha u trai shnong 
jong ka hima Nongbah. Ka tang shu iohi ia u 
Dangsah, ka Shanduh ka kyang bad ka iam biang 
i la kum ban pait u dohnud Jong ka. “Meirad,” 
la ong u Dangsah, “ngan leit sha Kyndong, 
namar nga tharai i Bah i don hangta; lada im 
don, ngan leit wad ia i haduh ba ngan da lap, 
wat la i don sha kut pyrthei. Khublei!” bad 
u mih noh khlem da ap kumno kin kren kylliang 
ia u. 

Joit u ieng u Sordar Nongdeng kum uba 
dang kyndit na kaba phohsniew ruma. “H’oid,” 
u ong: “ngi iaiam ngi iasei ummat lei kumne, 
la kumba ki jingsngewsih kin pynioh pat ha 
ngi ia u Bah Don! Ieng, khynraw,” u kren ia 
ki rangbah kiba iadon lang hangta, “ia, ngi ruh 
ngin ialeit wad ia u Bah Don haduh ba ngin da 
lap. Lada u dei u Syiem Kopsop uba long da 
shisha ka daw jong ka jingiam briew jong ngi, 
ngin siew kylliang ia u hynniewphew shah!’’ 

“Ka kam kaba nyngkong ba nga dei ban leh 
ka long ban leit kit ia ka khubor sha u Syiem 
Kumar Singh,’’ la kren weibriew u Dangsah 
katba u dang laid ha ka lynti sha Nongrim. 
“Ah, ka khun u Syiem ba pli, tip kumno kein 

kan sngew shaphang kane!’’ Ka shim por ia 
u shi sngi shi miet ban poi ha Nongrim, ka lynti 
kaba jngai, bad kaba kiwei pat ki shini por 
lai sngi ban iaid. U rung sha ling u Syiem ha 
ka por ba mih ka sngi, ka por ha kaba u Syiem 
Kumar Singh u shait icng ban peit shaphang 
iVlihngi na la ka kamra thiah. 

U Syiem Kumar Singh u iohi ia u Dangsah 
ha ka por ba u rung shapoh phyllaw. U ithuh 
na ka dur khmat jong u ba u la thait, bad, na ka 
rukom iaid jong u, ba la don kaei re kaei kaba 
pher. U mih noh na la ka kamra thiah, bad u 
wan rung sha kamra pdeng, ban ap ia u Dangsah 
hangta. Ha kajuh ka por, u Dangsah u rung, 
bad u dem khrup ha ki kjat u Syiem. 

“Dangsah,” la ong u Syiem, “ka khubor 
sngewsih aiu me wan rah, ba men poi ha iing 
Jong nga hamar ba mih ka sngi?” 

“t Bah im doh sliuh!” la Jubab u Dangsah, 
II da nguid umbiah artat ban pynjlih ia la u 
tangnguid uba la rkhiang. 

U Syiem Kumar Singh u sngew kumba ym 
don shuh u sum uba kham nep ti ban dung 
ngak ia ka shadem u rangbah briew. U peit 
sha u Dangsah da ka khmat kaba kyndit, bad kaba 
dap da ki jingpyrkhat kiba laiphew jait, Ka 
Jingsngcwsih bad ka jingbynnud ki long kiba 
kham paw ha ka shyllangmat jong u. U sngew- 
sih eh ban tip ba u Don Pulit urn don shuh, ym 
tang namar b.i u dei u nongkit tien-syiem jong.u, 
hynrei namar ba u dei ruh u samla uba ka khun 
marwei jong u, imat, ka sngew kmen ban kyn- 
maw bad bdn ialap shaphang jong u. U sngew 

bynnud pat namar u ngeit skhem ba yn nym 
don shuh u riewshlur uba kum u Don Putit 
ha kiwei pat ki pateng. 

“Kumno u Don Putit u iap?” la kylli u 
Syiem Kumar Singh. 

U Dangsah urn lah ban jubab ia kata ka 
jingkylli, namar ha kata kajuh ka por, ka Sain- 
simai ka rung ha kamra pdeng. Ka la ioh sngew 
ia ki ktien u Syiem ba u Don Putit u la iap. 
Ka iohi ia u Dangsah ba u ieng ha khmat u 
kpa jong ka kum u mawbynna u bym lah ban 
kren da ki ktien, hynrei uba iathuh pat, na ka dur 
khmat jong u, ia kaei kaba la jia ha ki sngi kiba 
la leit, kham bha ban ia u Myntri Dathew jong 
ka hima Nongrim. Ka iohi ia ka kamra ba ka 
shad sawdong, bad ka sngew kumba ka her ha 
shiteng suin sha ka ri jong ka jingklet. Sa ba 
kan kyllon iap ler hangta hi, haba u Syiem Kumar 
Singh u kynrup ia ka, bad u pynshong ia ka 
halor ka shuki. Hadien katto katne khyllipmat, 
ka kyndit bynriew biang, ka khmicd sha la u 
kpa uba peit khuslai sha ka, bad khlem kren 
ka pyndem ia la ka khlieh ha ka shadem jong u. 

U Dangsah u peit sha ka Sainsimai da ka 
khmat kaba isynei. Haba u iohi ba ka la tip 
briew biang, u ong, “Paiem, i Bah im shym iap; 
em, im pat shym iap ha ka por ba i jah na 
Nongbah.” 

U Syiem Kumar Singh u peit sha u Dangsah 
da ka khmat ka bym bitar, hynrei ka bym pyn- 
paw pat ia ka mynsiem sngewbha. “Me ong 
du myntan ba u Don Putit um don shuh!” u 
ong. 

“Map, Paiem Kynrad, ia ka jingbakla jong 
nga,” la kyrpad u Dangsah. “Nga la thait 
eh ba nga la laid stet khlem bam khlem dih, bad 
khlem shong thait, naduh ba nga mih na Nongbah 
hynnin mynstep; bad nga khuslai nga sngewsih 
eh haba ngam tip satia shano i Bah i don, nga 
kum ong ba im don shuh!” 

U Dangsah u sa iathuh lut khoit kum no ka 
la jia ia u Don Putit bad ia u kynum jong u, u 
Paitnia, katba ki dang iakhwai dohkha ha wah. 
“U Syiem Symphup, nga ioh sngew, u kynnoh 
ia u Syiem Kopsop. Lada ka long shisha ba 
ki briew jong u Syiem Kopsop ki wan rong bor 
ia i Bah, u Syiem Symphup un sa hiar thma ia 
ka hima Kyndong.” 

“Ei ba iathuh ha me kumta ?” la kylli biang 
u Syiem. 

“Ym shym don ba iathuh ia nga; hynrei ka 
Nongbah baroh kawei ka khih win, bad ka kyntu 
ia u Syiem Symphup ba um dei ban shah jem 
ia u Syiem Kopsop, hynrei ban ai jingsneng 
tyngeh ia u, wat la ka dei ban long da ka wait 
bad u sum,” la jubab u Dangsah. 

U Syiem Kumar Singh um shym kylli ei ei 
shuh ia u Dangsah, hynrei ki khmat jong u ki 
dap da ki jingpyrkhat kiba jylliew. U Dangsah u 
ithuh ba kata ka dei ka dak ba u Syiem um don 
ei ei shuh ban ong; ii nguh ia u Syiem, bad u 
mih noh shabar. 

Ka Sainsimai ka khmied pat ia la ki khmat, 
bad ka peit sha la u kpa; nangta ka pyndem biang 
ia la ka khlieh, bad ka ong, “U Syiem Kopsop 
un sa leh bein ia i Bah Don!” 

“U briew uba la pynliein khlem tiar khadar 
tylli ki khla urn ju shah leh bein thala hano 
hano,” la kren pynshngain u Syiem Kumar Singh. 
“Ngam tharai ba u Don Putit u khein snep ia u 
Syiem Kopsop, bad ngam lah khlem da ngeit 
ba ha kine ki khyndiat sngi, un sa wan kai pat 
sha phi.” 

Ka Sainsimai ka shu sngap shiphang. “Te, 
phin leh kumno. Pa, lada ka jia shisha ba u Syiem 
Kopsop u leh bcin ia i Bah Don?” ka kylli biang 
ha ka sur kaba pynkynduh ia ka jingsngew u 
Syiem. 

“Khmih shane, khun!” la ong u Syiem Kumar 
Singh. “U Don Putit u dei u nongkit tien-syiem 
jong ka hima Nongrim. U dang bat ia kata ka 
iktiar ha ka por ba u Syiem Kopsop u phah kern 
ia u la kumba u dei u nongkam sniew ne u nong- 
leh palat. U Don Putit um dei u nongleh be-aih, 
ia ka hima Nongbah, ne ia kano kano ka hima; 
bad la u long makna kurata ruh, kam shong ha u 
Syiem Kopsop ban phah kem ia u. Um lah hi ruh 
ban pynkhein ia ki aih jong ka hima Kyndong 
kaba, nga sngewthuh, um pat ju poi. Shisien 
ba ngi ioh ia ka khubor kaba thikna ba u Don 
Putit u don ha ka hima Kyndong, yn ym don 
mano mano ha ka pyrthei uba lah ban khang 
ia nga ban nym leit iuh kjas ia ka.” U wiat muih 
ia la ka khun kaba sngewthuh ba kata ka jing- 
phuh sararkhie u kpa jong ka ka mut ka jingkut 
jingmut jong u ban pynhiar kput ha uta u briew 
uba long ka daw jong ka jingpait dohnud ka 
khun jong u. 

Ka sahti u Don Putit ka kit ia u bad ka wan 
bull ia u ha phyllaw u Syiem Kumar Singh, 
ha khmat ka jingkhang ka ban rung sh*’ ka kamra 
ka Sainsimai. Ka sngi ka la jan sep ha kata ka 
por, ba.d u Don Putit, namar ba u iohi ba ki 
briew ki dang ialeit iawan ha lynti, u kwah ba kata 
ka sahti kan buhrieh ia u na ka jingiohi ki khmat 
u briew, ha ka nam ki lai ngut shipara ki puri 
blei. Katba u dang pyrkhat ia un pynpaw ia 
lade hci khmat ka Sainsimai, ne, un sngap thuh 
shuwa kumno ka hima Nongrim ka pyrkhat 
shaphang jong u, u iohi ar ngut ki briew ba ki 
ieng habar ka khyrdop, bad u nongap khyrdop 
um shah ba kin rung shapoh ka phyllaw u Syiem. 
U leit ban sngap ki iakren aiu, bad na ki kticn 
Jong ki u sngewthuh ba ki dei na ka hima 
Kyndong. 

“Ngi dang shu wan na ka hima Kyndong,” 
ia ong uwei na ki. “bad ngi don ka khubor ia 
u Syiem Kumar Singh.” 

“Ka sngi ka la sep!” ia ong u nongap khyr- 
dop. 

“Ym da donkani ban pynphai ia ia ka khlieh 
shaphang Sepngi ban khmih la ka sngi ka la 
sep ne kam pat sep,” la ong ujuh u briew. “Ngi 
ithuh ba ka la sep, bad ba ka la sdang ruh ban 
kern iong rein. Khie iathuh ha u Syiem Kumar 
Singh ba u nongkit tien-syiem ka hima Kyndong 
u wan ban iakynduh bad u.” 

“Nga ong ba ka sngi ka la sep!” la kren biang 
u nongap khyrdop. “U nongap khyrdop ka 

hima Nongrim um ju plie ia ka khyrdop hadien 
ba ka sngi ka la sep; um don bor ruh ban mih 
na la ka jaka ap ban leit rah khubor sha u Syiem.” 

“U nongap khyrdop ka hima Nongrim u 
dei u briew uba kyreit!” la kren kyntbuk ujuh 
u briew. “Ngim phylla shuh ba ki briew hangne 
ki trei kam bha ha ka por miet, — !” u kren 
pharshi kumta khnang ban pynbitar ia u nongap 
khyrdop; hynrei um lah satia ban pynkut kumba 
u la mut, namar ha kata hi ka khyllipmat, don uba 
ai shi thab phak na ka ngab kamon Jong u. 

Ka snam u nongap khyrdop hamar ba ka la 
sdang ban kiew ha ki shkor jong u, haba u iohi 
ia uta u briew ba u peit sawtriej ia la u para 
lok da ki khmat kiba shi troh shi troh, bad u 
ong, “Balei lih, Jem Khohwah, me thab ia nga 
kumba nga dei u ksew jong me ?” 

“Da kham tyngkai h’lih, Nep Tyrsim, ia 
la ka shyntur,” la maham u Jem Khohwah, 
“haba ngi don kumne ha ri ki briew, khamtam 
haba iohi ioh sngew ka kynthei ka khynnah.” 

“Kata ym dei ma me uba thab ia nga 
myntan?” la kren khmok khmok u Nep Tyrsim. 
“Me kren shaphang ka kynthei ka khynnah la 
kum ba me dei uba leh don akor ha khmat jong 
ki. Me jem ka khohwah, me eh pat ka ksangti! 
Kumno lih da ma me u lok jong nga me leh ia 
ka kam kaba u nongshun hi un da pyrkhat?” 

U Jem Khohwah, namar ba u dei uba kham 
shit khlieh, ym dei tang ha ka por ba u dom 
briew, hynrei ha ka por ba ki briew ki biria 
bad ki pynkhyllew de ia u, u pynkhih ia la ki 
khohwah kum uba suhjer, ne, kum uba sum ha 

ka urn shyngyiar ha ka por tlang. U rah ia 
la ka kti kamon bad u mut ban ai shi kura ngak 
ia la u lok, haba ha kata kajuh ka por, u Nep 
Tyrsim u pah kyndit “Ah-hl" kum uba shah ktik 
na ka krung jong u. U Jem Khohwah u shu 
pcit tyngheng sha u Nep Tyrsim ba u lyngngoh 
eh kumno un shu pah ^ah-/iV haba um pat shym 
kura ia u. U Nep Tyrsim pat u phai shadien, 
sha diang, sha mon, ban jngoh ia uta u briew 
uba la pynlehrain ia u ha khmat u nongap khyr- 
dop u Syiem, hynrei um iohi iano iano. U 
Jem Khohwah u tharai ba u Nep Tyrsim u la 
jnang shiah, wat la um lah ban kot jingmut 
kumno u briew un jnang shiah khlem bam doh- 
kha; hynrei haba u iohi ba um shym kynah-h 
biang sa shisien, u mut ba u para lok jong u, 
lehse, u pyrshang ban leh duhalia kumta khnang 
ban pynthame ia u nongap khyrdop u Syiem 
Kumar Singh. Ha kata kajuh ka por, u Nep 
Tyrsim u pah “O/i-/?!” bad u pynjem koid ia la 
ki khohwah. U Jem Khohwah u la ngeit ba u 
ksuid u la shoh ia u Nep Tyrsim; kumta u shim 
ia u na ka kti, bad u ong, “Ta noh, Bah Nep, 
ioh kum iangat ksuid shisha hangne!” u da 
paring artat tom tom ia u. U nongap khyrdop 
u Syiem u shu peit lyngngoh khapre sha kita 
ki nongwei ar ngut kum uba la artatien ia la ki 
khmat, katba ki iamareh sha ka lynti ka ban lam 
sha ka hima Kyndong. 

U Don Pulit u la suba ba u Jem Khohwah 
bad u Nep Tyrsim ki wan sha Nongrim ym kura 
ki nongkit tien-syiem ka hima Kyndong, hynrei 
kum ki briew kiba tlimu ban leh sniew ia ka 

khun samla u Syiem Kumar Singh. U kynmaw 
ia ki ktien u Syiem Ramew ba u Bam Jyndem u 
la don ha ka lynti sha Nongrim, bad um arta- 
tien ba u Jem Khohwah bad u Nep Tyrsim ki 
dei ki nongbud jong u. “Ka khmat kine ki 
briew ka saw lein kum u nongshohnoh,” u ong 
hapoh lade, katba u kiew ia ka kynroh bad u 
ryngkoh shabar jong ka. “Shuh ngan pyrshang 
pynshad khnai shuwa ia ki, ba un kmen un rkhie 
sngewbha u nongap khyrdop u Syiem!” bad u 
ktik artat na ki krung u Nep Tyrsim, uba ong 
Katba u dang iania bad thap iakynroi 
bad u Jem Khohwah, u Don Putit u tied phak da 
la ka kti na ka lynghoh khohwah kamon u Nep 
Tyrsim, na ka jaka kaba mar pyrshah ia ka 
nub khohsiew jong u, bad dei ha kata ka por ba 
u ong, “Une u Nep Tyrsim imat u dei 

kmierad ia ka kyrbei,” la ong u Don Putit, 
katba u sngew biria marwei marwei ia kata ka sur 
kynah-h kynoh-h kaba mih napoh u ryndang u 
Nep Tyrsim, “ne, u lah ruh ban dei u ksiew jong 
ka Ngiem Lalu bam khun! Lym kumta te, 
balei heit un ieh ia la ki tyrsim ba kin jrong katne 
katne, kum uba mlien ban sam thliew ia ka khyn- 
dew, ne kum uba shait kiew ia ka diengbai ban leit 
wad ngap ha ki krem jong ka ? Nga tharai ka 
shnong Nongrim kan shad kmen bad leh sngew- 
bha lada ngin ot noh ia ka tyrsim jong u lashai 
ha lympung shad jong ka hima. Ehe!” u ong, 
haba u iohi ba u Nep Tyrsim bad u Jem 
Khohwah ki phet khyndit bran na khmat 
u nongap khyrdop. “Ka bha ngan leit bud 
.shano ^ kdat. Toi nga la kwah eh ban iashem 

pat bad i Kong Mai, namar nga ngeit ba i ruh 
i la kwah, lehse, ban iohi ia nga; hynrei to ieh, 
kam pher; ka por ka dang bylm. lUne ki khun 
khyllah jait ka hima Kyndong, kiba kit ia ka 
kyrteng ka ban pynjot pynjaldilia ia kaei kaei 
kaba itynnat, ym lait ki thmu ban leh sniew aiu 
re aiu ia i. Te, lada ka long shisha kumta, 
kumba nga dei u khun i mei, ngan ai ka jing&neng 
kaba tyngeh ka ban pynlong ia ki ba kin babe 
ba ki iohi ia ka sngi u bnai.” 

Kham pajih na Nongrim, u Don Putit u 
lap ia u Nep Tyrsim bad ia u Jem Khohwah. 
Kine ar ngut ki phai dien bunsien kum kiba 
suba ba don mano re mano kiba bud nadien 
jong ki. Ha kawei ka jaka, ki ieng bad ki pyn- 
phai la u ryndang shadien shadien, sha khmat 
sha khmat, kum kiba artatien ba ki don tang 
ar ngut. Ka miet ka la lap ia ki ha kata ka por; 
hynrei namar ba ka dei ka miet pyllun bnai, ki 
iohi shai ia ka lynti, wat la bunsien kijynthut 
bad ki ur. 

“Mem sngew kumba don uba bud dien ia 
ngi?” la kylli u Nep Tyrsim ha ka sur kaba 
pynpaw ba u klong snam jong u u la tied kham 
stet. 

“H’oid, kein me !” la jubab u Jem Khohwah. 
“Ha ieh u dei pynban u khla ne!”. 

la pynmih sur u Nep Tyrsim hapoh 

la u ryndang. 

U Jem Khohwah u tur hajan ban peit bniah 
ia ka khmat u Nep Tyrsim. U ithuh, na ka jing- 
khih ki khmat jong u, ba u la jan kylla matlieh, 
lehse, ba u la tieng shaba palat. Um lah sngew- 

Ihuh satia kumno u briew uba kren sarong bad 
uba sngew jop pyrthei kum u Nep Tyrsim un 
shu kynah-h ha lynti. ha syngkien kum ka miaw 
kaba Jnang shiah, bad un kynoh-h pat de kum u 
ksew uba sahkut ka shyieng doh ha u ryndang. 
U tharai ba u suidtynjang u la ksih ia u Nep 
Tyrsim na u pdot jong u, ne, ba ma u hi u la 
sngewthuh bakla ia ka rukom kren jong u. 
Kumta ban pynshisha ba u para lok jong u u 
dei uba dang tip briew, bad ba ma u ruh u dang 
don ar tylli ki shkor kiba ioh sngew hok kyndiang 
ia ka sur bad ka rukom kren u briew, u Jem 
Khohwah u ai shi kynjat phak na ka khongtoi bun 
doh jem u Nep Tyrsim. '^Eh-hV' la pah u Nep 
Tyrsim kum uba shah lympat syik ha khyiidew 
hano re hano, bad u her iap bran. U Jem 
Khohwah u shu ieng dheng bad u pynheh la 
ki khmat kalba u peit sha ka phang ba mareh 
u Nep Tyrsim, um artatien shuh ba un sa thung 
khongpong laiphew khongpong ha kano ma 
kano ka khyllipmat. 

U Jem Khohwah, ba u la sah sa marwei, u 
sngewthuh ba ka tieng ka la sdang par ha ka 
met jong u, bad ba u niuhkhlieh jong u ruh u 
la sdang ieng. Kumta u laid noh kham stct, u 
da khmih lynti ba un sa lap ia u Nep Tyrsim ba 
u la kyllon iap ler ha lynti. “Ka apot sep sngi 
aiu kaba kum karie!” u kren weibriew. “Ngam 
tip shuh u Bam Jyndem un leh kumno ia ngi 
haba ngi wan phai sha u khlem da ioh ban 
pyndep ia ka hukum jong u. •’ 

“Un ong ah-hV' ka riew ka sur hajan jong u. 

Mynta ka- kynti, u niuhkhlieh u Jem Khoh- 

wah u la ieng shisha treng, bad u sngew la kumba 
ka mynsiem jong u kan her noh na ka met jong 
u. “Ei ba kren?” u kylli ha ka sur kum u briew 
uba la jan lap tieng. 

“Ne, un ong 0/1-/1!” la kren biang uta uei re. 

U Jem Khohwah u sngewthuh ba urn shym 
ieng shuh ha sla khyndew. 

“Bad khlem pep un ong eh-h\" 

U Jem Khohwah um shym ap shuh ban wad 
ia ka thymmei jong kata ka sur ramia. Thiaw 
u suh sha khmat, bad tang ha pdeng khyndiat 
por u lap ia u Nep Tyrsim ba u march shiliang 
kjat bad u ud, “Ka nub khohsiew, ka nub khoh- 
siew! Ani, ko mei! La pait ka nub khohsiew!” 

“Ka nub khohsiew ka khlieh kada jong no 
lih kata?” la kylli u Bam Jyndem uba mih ha 
lynti, u tang shu sngewthuh ia ka sur u Nep 
Tyrsim. 

“Ani, ko Bah! La pait ka nub khohsiew!” 
la ud u Nep Tyrsim, bad sa ba un shong artat 
bhek ha khyndew haba, ha kata kajuh ka khyl- 
lipmat, ka khohsiew u Jem Khohwah ka tyng- 
khuh khuk ha ka khongtoi u Nep Tyrsim, bad u 
thung baji pynban dung lyngkdung shapoh sa- 
nium. U Nep Tyrsim u shu pah, “E/i-A!” 

“Ei ba beh ia me ba men iaher iap katne 
katne?” la kyrhuh u Bam Jyndem. 

“Ani, ko Bah ! La pait shisha ka nub khoh- 
siew!” la jubab u Nep Tyrsim. “Ka hukum jong 
phi ka long ban pynshalai ia u Syiem Kumar 
Singh, uba long u briew. Hynrei kumno ngin 
lah ban iasaid nia bad u dken uba ngim lah ban 
iohi!” 

“Bah,” la kem ktien u Jem K,hohwah, “ki 
puri ki dken ki ap pahara ia ka Nongrim ha ka 
por miet. Lada phi ieit ia la ka mynsiem, wat 
rung ha Nongrim hadien ba la sep ka sngi.” 

U Bam Jyndem, namar u dei uba heh syngkui, 
bad uba bun khlein de kum u sniang uba bam 
da ka jyndem miet step, um nang mai nang tim 
shuh. Kumta u shu khhium manvei marwei 
kum u ’niang jawa uba kyntur ktieh. U Jem 
Khohwah, uba tip ia ka jinglong u Bam Jyndem, 
u sngewthuh ba kata ka Jingkhnium marwei 
Jong u ka long ba um lah rai la un ngeit ne un 
nym ngeit shaphang ki dken kiba ap ia ka Nong- 
rim. Kumta u iathuh lut khoit ia kaei kaba la 
jia ha u bad ha u Nep Tyrsim ha kata ka janmiet. 
Um shym klet ruh ban ong ba u para lok Jong 
u u pah ‘‘eh-hV ym namar ba u ksuid u pynpah 
ia u kumta, hynrei dei namar ba u ai shi kynjat 
sbuk na ka khongtoi kamon Jong u, ban pyn- 
shisha ba u dang sngewthuh ba ka doh jong u 
ka pang. 

U Nep Tyrsim u bitar lep. “Pleng, dei ma 
me seh mo uba la pynpoh jait ia nga?” u ong, 
bad u ieng joit da kaba thmu ban kynjat kylliang 
ia u Jem Khohwah haduh ba un da hun. Hynrei 
u mar ia jam tang shi jam, u kyang kyndit, “Ani, 
ko mei, ka nub khohsiew! Wow, la pait ka nub 
khohsiew!” u da bat ia la ka kjat kaba pang, 
bad u soh tyngkoh artat phongjeng phongjeng 
sawdong ka jaka ba u ieng. 

U Bam Jyndem u la kulmar thlim, bad kum 
u briew uba duna jabieng, um lah rai yn leh 
kumno. Ki nongbud jong u pat ki sngew sam- 

mut ka bym lah ong shuh. Uwei na ki u ong, 
“Ki puri te me, ki ju shem sngewbha kein me 
ban ialeh kmen bad u rangsamla! Ym lait u 
Nep bad u Jem ki la dih ia ki umsoh thiang 
jong ki!” 

“Em me,” la ong uwei pat, u da shri artat 
rymbein kum u riehtymmen, “me i, ki thei 
Nongrim ki mut ban kyrjuid met ia ki ; jait ba 
kiba dang samla te me, ki phet iap kein me I 
Ym dei kumta?” 

“Kein!” la hukum u Bam Jyndem. “Dei 
ban don ei ei kaba la pynher krad ia ki. U 
J em Khohwah u lah ban nym eh ki thied ki jaw; 
hynrei urn dei uba khawpud. Ka bor jong u ka 
shong ha ki ksangti jong u, kiba kham eh wat 
ia u isbad hi; bad shisien ba ki ksah ki la kiew 
ha ki kti jong u, ki masi kyrtong kin Hem, ki 
shynreh kin dem, bad ki khla ka wait kiba kham 
heh bad kham eh ki khohwah, kin kyllon ha 
khmat jong u. U Nep Tyrsim ruh um dei uba 
khaweit; um tieng ia u briew, wat ia u lah teng 
teng ban sheptieng ia u ksuid; u dei ruh u riew- 
shlur, namar u la kloi ban wan bad nga; hynrei 
ngi lip pat ba u dei u riewbiria, bad ngim phyl- 
la ia kata, namar uwei pa uwei u riewshlur u 
dei ban don ka mynsiem kaba sngewtynnat ia ka 
biria; te, kum u riewbiria, ka lah ban long ba 
ka mynsiem biria jong u ka pynshong thait 
khyndiat ia ka mynsiem shlur kaba u dei ban 
kham pynpaw mynta ka miet! Ym dei kumta?” 

“y4A-/r!” la jubab u Nep Tyrsim. 

“Kaei?” la kyrhuh u Bam Jyndem. “Kane 
kam dei ka por ba men biria ia nga. Me jrong 

ki tyrsim, me lyngkot pat u shniuh! Ka kynthei, 
wat la ka rit bor, kam bynnud ban ot la ka tyrsim, 
bad ka sngew sarong ban ioh u shniuh uba jrong; 
dei da kumta ba ka lah ban pyndem ia u rang 
khadar bor ha ki kjat jong ka. Balei me kynah-li 
kum u khunlung uba kwah buin?” 

U Nep Tyrsim u la sngew lehrain ka bym 
lah ong shuh. U ieng, bad u ong, “Ngam shym 
mut ong ei ei te Bah! Nga mut! Ani, ko mei! 
ka nub khohsiew! La pait ka nub khohsiew!” 

, “Mem mut ong! Mem mut ong!!’’ la ong 
u Bam Jyndem ha ka sur kaba pynpaw ba u 
ryndang jong u u la donkam umbiah. “Me 
pat?” u kylli sa ia u Jem Khohwah; “me ruh 
mem shym mut ong ei ei ?” 

“(7/7-/j!” la jubab u Jem Khohwah, u pyn- 
jem artat koid ia la ki khohwah. 

Ki nongbud u Bam Jyndem ki la ngeit ba 
u Nep Tyrsim bad u Jem Khohwah ki la ngat 
puri, ne, kaba kham dei, ki la ngat ksuid. U 
Bam Jyndem pat u tharai ba kita ar ngut ki kren 
ramia kumta khnang ban buhrieh ia la ka jing- 
tieng na khmat jong u. Kumta u luikum ba dei 
ban shu khum shu teh noh ia ki, bad ban leit 
ialam noh ia ki sha Kyndong ha kata hi ka miet, 
ba yn bishar ia ki, bad ban pynshitom ruh ia ki 
da ka Dorbar namar ba ki khawpud bad ki phet 
na la ka kamram. 

“Ani, mei! ka nub khohsiew!” la ud u Nep 
Tyrsim. “Shuh, ngan tang shu lah iaid pat te — ! 
Eh-h\" u pah kyndit, bad baroh kiba don hangta, 
lait na u Don Putit uba kim iohi, ki la ngeit 
skhem ba u Nep Tyrsim u la lamwir shisha 

shisha. Don ruh na ki kiba pyrkhat ba ki lah 
ban Jamwir Jem lada kin leit rung shapoh Nong- 
rim ha ka por mict. 

Hynriew ngut na ki nongbud u Bam Jyndem 
ki leit ialain noh ia u Nep Tyrsim bad ia u Jem 
Khchwah sha Kyndong ha kata hi ka miet. 
Nangta u Bam Jyndem u pynshai biang ha kiba 
dang sah ia ka kamram kaba uwei pa uwei na ki 
u dei ban ieh. U Don Putit u ap haduh ba u 
Bam Jyndem u ia khlei bad batai lut ia la ka buit 
baroh ha khnmt jong ki. Nangta u leit phai pat 
sha Nongrim. 

“Tip ki briew ka hima Kyndong ki dei kiba 
kumno eh kcin,” la kren weibrievv u Don Putit 
katba u dang iaid-ia-pyrkhat, “ba ki shynrang 
jong ka kin ioh jinghun ha kaba iaieh kai bad ka 
burom ki thei samla! Tip, ki kynthei Kyndong 
ruh ki long lem pynban kumba long ki shynrang 
Jong ki ne! Lyni kumta te, balei heit ba une u 
Bam Jyndem, uba dang marwei, bad uba don 
ka kyrdan syiem, iin shu don ka mynsiem mrad 
ban pynbit tngit ia ka burom ka khun u Syiem! 
Kumno un sngew, aiu un leh, lada ki nongwei 
kin wan ktah kti ia ki kynthei ha ka shnong 
Kyndong? ne, kin wan syrpai syrpud ia ka para 
jong u haba shai ba shit ka sngi? Hato une u 
khun ka sniang un shu nang rkhie sahuh katba 
ki nang jwai ngab ia ka pyrsa jong u, ne, ki pra 
ia ka pankhyllong jong ka bakha jong u? Ehe, 
kumno kumta! Ieh ki shynrang ka hima Kyn- 
dong kin iasum ktieh katba ki mon bad ki kynthei 
jong ka; kam dei ka kamram jong nga ban lc;it 
bun ktien shaphang jong ki. Hynrei kumba 

nga long u khun i mei, kata, u Don Putit, uba 
kynmaw ieit ia i Kong Mai ha ki por janraiet, 
bad uba iohi ia ka dur i Hep Kumari man ka 
step, bad u ban ym shah lano lano ia uno uno u 
shynrang briew ba un kren khlem akor shaphang 
ka burom jong ki, da lei lei ngan ym ai lad ia une 
u Bam Jyndem ba un leit hajan jong i Kong Mai 
lashai kumba u thmu, hynrei ngan pynthiah 
lyndang ia u ha ka shyngoid sniang, bad ngan 
pynsum bad pynbam ia u da ka jyndem haduh 
ba un sngewthuh ba um dei satia u briew, hynrei 
ba u long tang u mrad uba pohjait tarn ha khmat 
ki briew, kata, u sniang! Te, khnang ba ka 
Nongrim kan ioh shad kmen haba ka iohi ia u 
khun u Syiem Kyndong ba u sum ha ka shyngoid, 
ngan leit beit beit sha u Bah Pyrthew, u Rangbah 
Shipai jong u Syiem Kumar Singh.” 

U Pyrthew, kum u Rangbah Shipai jong u 
Syiem Kumar Singh, um ju kham thiah kat bym 
pat dap shiteng synnia. U shait sngewtynnat 
ban iaid ia ka shnong ka thaw ha ka por miet, 
khamtam ynda la thiah ki briew, ym namar ba 
kata ka dei ka kamram jong u, hynrei ba u kwah 
eh ban iasyllok bad ka Mariang ha ka por miet 
kaba jar jar, ynda u la pyndep pynkhuid ia la ki 
kam kum u Rangbah Shipai. U long uba kloi 
ban mait ia ka khlieh u nongshun jong ka hima 
Nongrim, bad ban iada ia ka hok jong kiba rit 
bad kiba tlot bor; um khein briew ia ki khawpud 
kiba shu pynthut, ha ka jingpeit jong u, ia ka 
shong lang ka sah lang; hynrei u burom pat ia u 
riewshlur, wat la u dei makna u nongshun jong 
ka hima. U kynmaw eh ia u Don Putit, bad u 

shail pyni nuksa ha la ki shipai da kaba kren 
shaphang ki kam shlur jong u ha Nongrim. 

Ha kawei na ki miet ba shai bnai, u Pyrthew 
u mih marwei ban iaid pyngngad ha ki lynti 
shnong. Katba u dang iaid-ia-pyrkhat kumta, 
u ioh sngew kyndit kyndit ia ka sur aiu re aiu 
kaba riew ‘<7^-/?!’ ha khmat jong u, U ieng khek. 
“Nga phohsniew ne nga peit!” u kren weibriew. 
“Lada ngam bakla, nga sngew kumba don uba 
kynah-h myntan.” 

ka sawa biang kata ka sur. 

U Pyrthew u la kulmar thlim ka jingmut. 
“Ka briew aiu kata kaba iashoh iaksam haba 
ka shnong ka thaw ka la kynjah jar jar kumne?” 
u thnom marwei marwei, bad u pynieng bha ia 
la ki skhor kum uba sngap ha kano ka jaka kita 
ki briew ki iatynjuh bor. “Toi, nga sngew kum- 
ba ka sur ka mih na pdeng lynti,” u ong. “Shuh 
ngan da jngoh shapoh kane ka kper, ha leh dei 
pynban — !” 

'“Efi-hl" ka sawa biang kata ka sur na lynti 
bah. U Pyrthew u phai biang wak sha ka phang 
ba mih kata ka jingsawa, bad u iohi ia u briew 
uba ieng ha pdeng lynti. 

U Pyrthew u tur kham hajan, u la thap bitar 
artat namar um ju lap ba u briew un leh danda 
ia u, khamtam ha ka por shiteng synnia. “Wa, 
i Bah Don!” u ong, ynda u ithuh ba u dei u Don 
Putit. U kynrup trait ia u da ka jingkmen. 
“Naei phi wan mih kumne?” u kylli katba u 
bat skhem ia ki kti jong u ; “bad balei phi kynah~h 
kynoh-h kum ka miaw kynthei ha ka por ba ka 
bam shiah?” 

“Bah Pyrthew,” la ong u Don Putit, “nga 
iTiut ban biria ia phi, hynrei ngam nang satia. 
Don ka daw balei ba nga pynmih sur kumba 
sakyiah u duhalia ha ka per ba u pynshad shrieh.” 

“Bah Don,” la ong u Pyrthew, “nga don ar 
jait ki jingsngew ha kane ka por. Kawei ka long 
ba nga sngewbha shisha shisha ba nga la iohi 
pat ia phi kumne; ki syntiew ki skud, ka Prem- 
miet bad ka Step Phyrngap, bad kiei kiei kiba 
itynnat jong ka pyrthei, kin ym lah ban ai jing- 
kmen ia nga ha kane ka khyllipmat kum ka khmat 
jong phi, wat la utei u bnai um da lah bha ban 
pynshai lut ia ka dur jong ka jingknien kaba don 
ha ka khmat jong nga. Kaba ar pat ka long ba 
lada utei ujuh u bnai uba shai ha sahit bneng, bad 
uba ai jingshai ia ka pyrthei mynmiet, un pait 
pharia mynta mynta, ne, un duh noh ia la ka 
jingshai, un nym lah ban pynkyndit ia nga kham 
khraw ban ia ka jingwan mih kyndil jong phi. 
Ngiim tip kumno phi wan poi hangne, bad ka 
buit ka bor aiu phi pyndonkam. Hynrei kane 
kawei nga tip, bad kata ka long, ba u Syiem 
Kumar Singh bad ka khun jong u kin kmen bad 
kin suk pat ka mynsiem ban iohi ia phi.” 

“Ngam ju poi pyrkhat ba u Rangbah Shipai 
un dei u riewpyrkhat, un kren kum u myllung, 
bad un said nia pat kum u muktiar,” la ong u 
Don Putit. “Hynrei, nga tharai. u briew uba iaid 
bam Iyer ha ka por shiteng synnia u dei uba kham 
pher ka jinglong bad kham phylla de ki rukom 
pyrkhat. Ehe, — !” u kren kum u briew uba 
kynmaw ia kaei re kaei kaba donkam eh, “ngin sa 
iabiria pat lashai baroh shi sngi; te, khnang ban 

kham khraw ban kham shong shit kata ka biria, 
sa ong kein ha pata ba kin khreh lypa lai khra ka 
jyndem!” 

Ha kata ka por ki la iapoi ha ling u Pyrthew. 
Katba ka tnga jong u ka nang khreh bam na ka 
bynta u Don Putit, u Pyrthew u kylli ia u u wan 
naci. “Ngi la iakulmar ka bym lah ong shuh,” 
u ong; “phi wan shang na sha kano ka pyrthei?", 
’ “Oh, nga wan lum jingstad na ka hima — 
u ong, bad u sngap noh jar haba u sngewthuh 
kyndit ba u briew uba tip briew un tharai ba u 
la ngat puri lada un iathuh ha u ba u wan shah 
hikai shaphang ka jingstad pyrthei ha ki samla 
kynthei jong ka hima Ramew. “Nga iakynduh 
ia u Bam Jyndem hangtai harud nong,” u shu 
ong noh ha ka sur kum uba ngeit ba u Rangbah 
Shipai u Syiem Kumar Singh u la sngewthuh hi 
ia ka jingmut kaba lah ban don ha kita ki ktien. 

U Don Putit um shym bakla. U Pyrthew 
u ieng kyndit joit la kumba kata ka kyrteng u 
khun u Syiem Kyndong ka kham sniew ban ia 
ka bih ka nianglartham. “U Bam Jyndem?” 
u kylli ha ka sur kaba jem, hynrei ka ban pyn- 
kylla mawlein pat ia u Bam Jyndem lada un ioh 
sngew ia ka. “Pleng u khun u Syiem Kyndong 
u mut ban wan sum ktieh ha Nongrim?” 

“To shong, phi!” la ong u Don Putit. “Sa 
ia u sniang ruh phi da salia!” Bad kumta u 
sa iathuh fut khoit ha u Pyrthew kumno u ia- 
kynduh ia u Bam Jyndem bad ia ka kynhun jong 
u. bad kaei ka kam kaba u thmu ban leh ha 
Nongrim ha ka sngi kaba lashai. “Ynda un 
ngat ha ka shangkhawiah ba ngin phnieng lashai,” 

la ong u Don Putit, “kan bha lada phin phah 
phawar artat ia u katba u dang sum jyndem ha 
shyngoid sniang.” 

“Pleng, dei na ka bynta u Bam Jyndem ba 
phi kwah lai khra ka jyndem?” la ong u Pyr- 
thew. ‘‘Ngan peit ba ki sniang baroh kin sa 
bam pat ynda la def) sum u khun u Syiem Kopsop. 
Hynrei kumno ngin ialeh shaphang u Syiem, 
haba ka por, imat, ka la palat shiteng synnia? 
Em phi. Bah Don; khreh ngin ialeit sha iing 
u Syiem; ngin iapeit pat shaphang ka bam ynda 
ngin wan phai, wat la nga artatien la ka Sainsimai 
kan shah ne em ba phin wan pat bad nga ! Wat 
sngew ei ei ho, ba nga leh khlem akor ia phi, 
ban shu iamih mar mar kumne khlem da iabam 
iadih shuwa? Phi i, nga ruh, phylla mynta ka 
miet, ngam pat shym bam satia, imat ba ngan 
iakynduh ia phi. Kmie,” u kren ia la ka tnga, 
“ngin hap leit kumne kumne sha iing u Syiem; 
nang khreh ka bam, ngin sa iawan khala khala. 
Ahem! Kum kine ki khana te phi. Bah Don, 
ki shait jia tang ha ka ri ki puriskam. Te, 
jait ba ki la wan urlong ha kane ka juk bad ka 
hima Jong ngi, u Syiem Kumar Singh, uba shait 
sngewtynnat ban sngap ia ki khanatang, u dei 
ban tip kumne kumne shaphang u Bam Jyndem ; 
lym kumta, khlem pep un phah kit ia nga sha 
ka Dewlynnong ki Shrieh.” 

U Syiem Kumar Singh u bitar lep haba u 
ioh sngew ba u Bam Jyndem u don ha ki khappud 
ka hima Nongrim, bad u meh ding de lain haba 
u tip shaphang ka kam kaba u thmu ban leh ha 
ka sngi kaba lashai. U kyrhuh u byrthen kum 



AH-H! OH-H! EH-H! 


77 


u ’sew suri, bad kiba iohi ia u ha kata ka por 
kin nym artatien ba un puid snieh im ^lem 
isynei ia u Bam Jyndem lada un hap ^ ki kti 
jong u. Hynrei ynda u ioh sngew na u Don 
Putit kumno u mut ban leh ia u Bam Jyndem 
ynda u ngat ha ka shangkhawiah ba u phnieng, 
u rkhie kynsuk kum u brieiv u bym ju ioh rkhie 
mynno mynno. “Rangbah Pyrthew,” u ong, 
“ngam tharai ba ngan dang ioh thiah shuh mynta 
ka miet. Sa peit ho ba ar khra ka jymiem ka 
dei ban don lashai!” 

“Katkum ka jingkwah i Bah Don, nga la 
phah ktien mar mar sha pata ba kin tyngkai 
lai khra ka jyndem krai,” la ong u Pyrthew. 
“Hynrei, Paiem, ngam tip la i Hep Mai i kloi 
ne em — ? Eh-h, nga mut ban ong la ka long ne 
em kaba dei ba ngin shah ia i ban iashim bynta 
lem ha kaba darn ia kane ka shangkhawiah.” 
U Syiem Kumar Singh u phai sha la ka khun 
kum uba kwah ban ioh ia ka jubab jong ka. 

Hynrei ka Sainsimai, kaba la phuh pat ka 
khmat kum ka ’tiew lasubon, namar ba ka iohi 
biang ia u Don Putit, ka kren shai ba, kumba 
u Bam Jyndem u la wan ban iakynduh ia ka, ka 
don ka daw kaba kham khraw ban iashim 
bynta lem ha kaba riam slung ia u. “Nga kular 
ba ngan khlaw ia ki khmat jong u, lada u shlan 
ban pyndei tang tiak ruh ia la ka kti ha u ’sai 
jaih sem jong nga,” ka ong, ki khmat jong ka 
ki phalang kum ka ding baba ka kren ia kita 
ki ktien. 

“Eh,” la ong u Don Putit, uba kynmaw 
kumno u iohi ia ka Sainsimai ba ka bat ia ka 

tari dab kaba nep har har, na kawei ka kamra 
peit dur ha Ramew, “sngewbha wat da troh ia 
ki khmat jong u, ioh u kylla matlah, bad ioh ngi 
duna noh ka jingsngewbha lada ngtn lap ba 
um iohi satia kumno ngi pynphong pansngiat 
ia u.” 

“Ahem!” la jyrham u Syiem; “nga sngew 
kynmaw ia ki sngi ka jinglong khynnah mynnor, 
mynba ngi iarisa bad ngi iakyang sngewbha para 
khynnah katba ngi ialympat kai hapoh ka ktieh! 
Hynrei nga ithuh ba i Bah Don im pat shym 
bam ei ei mynta ka sngi. Khun, ong kin wan 
rah jingbam ia ngi. Shisien shisien, ngin ia- 
bam jastep ha ka por shitcng synnia!” 

“T Bah Pyrthew i la phah l^reh te, Syiem, 
ha ling jong i,” la ong u Don Putit. “Lehse— ” 
hynrei urn lah pynkut, namar ka Sainsimai ka 
phai sha u da ka khmat kaba phylla. bad ka mih 
noh ban leit phah khreh ia kita ki bam. 

“He-he-he!” la rkhic u Syiem Kumar Singh. 
“Phi shu mut kumno. Bah Don, ban leit bam ha 
ling u Rangbah Pyrthew, haba phi la wan ha 
ling Jong nga?” 

Ki nongtrei ha ling u Syiem ki lyngngoh eh 
ban shah kyrsiew ha ka por ba ki dang ioh thiah 
bha ngai ngai, bad ki thap khnium ruh haba ki 
shem ba u syiar tang shisien ruh um pat kynih. 
Hynrei ki tang shu tip iano ki dci ban khreh 
bam khreh dih, ym don uwci ruh na ki u bym 
phuh samrkhie; baroh ki pynkloi ka shet ka 
tiew, ki ong ruh ba ki mon ban trei da kaba 
sngewbha shiia-iashai, shi bnai kynthih lada 
donkam, na ka bynta u Don Putit. 

“Ka khun u Syiem ka shait leit sum shathie 
sha wah man ka sngi ynda la noh phai ka sngi,” 
la ong u Bam Jyndem ha la ki nongbud, katto 
ki iarieh hapoh ka sahium harud ka lynti kaba 
lam stm ka wah ha kaba ju leit sum ka Sainsimai. 
“Me iohi ia utai u dieng sohiong? Yn^ ka 
wan phai na wah, ka khun u Syiem kan sa phah 
kheit sohiong ha u nongrah sum uba synran ia 
ka. Da iakynmaw kein me ia la ka bynta bynta 
ba me dei ban leh ha kata ka por!” 

“Lada jia ba ka phah kheit ia u sohiong 
ha ka por ba ka dang leit sha wah, yn ialeh 
kumno?” la kylli uwei na kita ki nongbud u 
Bam Jyndem. 

“Ngan phah iaid ia me da kato ka khlieh 
suda janor jong me shimiet-iashai,” la ong u 
Bam Jyndem ha ka sur kum uba thut ia uta u 
nongkylli. “Ka jabieng me ioh kaba la kum ka 
jabieng sniang; ym don ba phylla shuh ba la 
khot ia me u Kyndch Jabieng.” 

Baroh ki iasngap jar shiphang. Me, Pdang 
Khongdong,” la ong u Bam Jyndem, “me la 
kyllan umphniang ne em ia u riphin?” 

“Hooid!” la jubab u Pdang Khongdong. 

“Uei uba peit ia u kyieng?” la kylli biang 
u Bam Jyndem. 

“U Kdor Khohwah,” la ong u Pdang 
Khongdong. 

“Me la phut, ne em ia ka sni jong u?” la 
kylli u Bam Jyndem iia u Kdor Khohwah. 

“Hooid!” la ong u Kdor Khohwah. 

*‘Set Khmut!” u Bam Jyndem u khot biang. 
“Ka iarong me la leh kumno?” 

“Nga la dej) thain!” la jubab u Set Khmut. 

“Ba men lei me thain iarong?” la kylli pat 
u Bam Jyndem. 

”Ban leit beh sbai sha shnong ka khun u 
Syiem!” la ong u Set Khmut, u da pynkhuid 
artat ia la ki thliew khmut ha kata ka por. 

“5Jiuma,” la ong u Bam Jyndem, u kynther 
ia la ki kti kum ka dak ba u la hun ba ki nongbud 
jong u baroh ki sngewthuh biang biang ia ka buit 
ba u la phnieng. “Khnang ba ngin nym bakla,” 
u ong, “ngin iapyrshang biang sa shisien. Sngap 
h’lih! U riphin!” 

“La kyllan umphniang!” la ong u Pdang 
Khongdong. 

“U kyieng!” 

“La phut ia ka sni jong u!” la ong u Kdor 
Khohwah. 

“Ka iarong!” 

“La thain ban leit beh sbai sha shnong ka 
khun u Syiem!” la ong u Set Khmut, u da synriah 
artat phrut ha kata ka por. 

“Ka la beit katto,” la ong u Bam Jyndem. 
“Me pat,” u kren ia u Kyndeh Jabieng, “nalor 
ba me duna jabieng, me king ia ka kum ia ka ja- 
kyndeh! Men shu kohnguh khlem kylliang ktien 
ia ka hukum u Kdor Khohwah. Me sngew- 
thuh?” 

“Hooid, Bah,” la kohnguh u Kyndeh Jabieng. 

U Don Putit, uba ieng hajan jong ki, u shu 
wiat muin. “Ka tamasa kan sa sdang,” u ong 
ha la ka jingmut 

Ha kata ka ^r, u Bam Jyndem bad ki 
nongbud jong u la iob $ngew ia ka sur iakren ki 
briew kil^ laid ha kata ka lynti. Ki iohi ia ka 
Sainsimai bad lai ngut ki para lok kynthei jong 
ka, ba ki iawan shaphang ka wah, ki da iakren 
bun ktien blab blab, kl3c klak, khlem sngew- 
thuh ia kane katai kum ki bym pyrwa ne khein 
kor ia ka jingkordor jong ka por. Nadien jong 
ki, u bud uwei u briew uba rah uwei u sum uba 
nep shier. Ynda ki poi ha ka jaka kaba mar 
pyrshah ia ka sanium ha kaba la rieh u Bam 
Jyndem, ki ieng khek. “Ha peit, tun!” la ong 
ka Sainsimai ha la ki lok. “’Ni, wow! Utei u 
sohiong u lah da ih! Phar!” ka ong ia u nong- 
rah sum, “khie, kiew bad kheit katto katne, ba 
ngin dup ioh iabam sngewbha!” 

U Phar u pynieng ia la u sum ha ka dewmet, 
bad khlem kylliang ktien u leit sha trai u dieng 
sohiong. Ynda u la kiew kumba lai kjat saw 
kjat, u Bam Jyndem u ong kyndit, “U riphin!” 

“La kyllan umphniang!” la jubab u Pdang 
Khongdong, bad u mih bluit lem bad lai ngut ki 
briew. Ki kynrup trait ia u Phar, ki khum ki 
teh ia u, bad ki set ia ka shyntur Jong u da ka 
syrdep jot. 

Katba u Phar u dang ialympat bad ka kyn- 
hun u Pdang Khongdong, u Bam Jyndem u 
pyrta biang, “U kyieng!” 

“La khlaw ia ka sni jong u!” la ong u Kdor 
Khohwah katba u mih ha lynti, u shim ia u sum 
ba la sieh u Phar ha khyndew, bad u khang ia 
ka Sainsimai bad ki lok jong ka ba kin phet 
sha shnong. 

“Phi, Bih,” la maham u Kyndeh Jabieng 
uba mih ryngkat bad u Kdor KJiohwah, bad uba 
pynkhih la ka khlieh kum uba la king jabieng 
shisha, “kiba ri kyndong ia la ka jinglong samla, 
phim donkam shuh ban kren ne ban kyang wat 
tang shi kyntien ruh, ne, ki samla Nongrim kin 
tharai ba phi la duh ia la ka burom kynthei!” 
U teh shadien ia ki kti Jong kita ki samla kynthei 
lai ngut kiba wan ryngkat bad ka Sainsimai, bad 
u set ia ka shyntur Jong ki da ka sala jakhlia. 
U Kyndeh Jabieng, la u duna katno katno ka 
jingsngewthuh, um lah khlem da lyngngoh kumno 
kita ki kynthei Nongrim ki shu shah suk khlem 
iapyneh ba un teh ia ki kti Jong ki. 

“larong!" la kyang biang u Bam Jyndem. 

“La thain ba yn leit beh sbai sha shnong 
ka khun u Syiem!” la jubab u Set Khmut, katba 
ka kynhun Jong u ka wan rah saw tylli ki palki 
bad kawei ka krong. 

“Wat da bitar eh, ho Bih!” la ong u Bam 
Jyndem uba mih napoh sanium ha kata ka por, 
bad uba wan sakui sakui sha ka phang ba ieng 
ka Sainsimai. “Ngin sa ialorni ngin sa ialeh kai 
pat shibit ka miet, ynda ngi la dep pynsum pyn- 
sleh, bad ynda ngi la lah pynphong jain thymmai 
ia phi, ha i'ing syiem ka hima Kyndong. Phi, 
kum ka khun u Syiem,” u kren ia ka Sainsimai, 
“phi don ei ei ban ong?” 

Ka Sainsimai ka shu peit sha u Bam Jyndem 
da ki khmat kiba pynpaw shai ia ka jingisih Jong 
ka kaba kham i tieng bad kaba kham i triem ban 
ia ka jingbitar Jong ka. Ka shu sngap jar jar; 
hynrei namar ba ka la shla shaba palat, ba ka 

sngew jah burorn ia ki ktien khlem rain ba u la 
kren, ka shadem jong ka ka kiew ka hiar i la kum 
ba kan shu bthei noh ha kano kano ka kbyllipmat. 

U Bam Jyndem, u bym pat ju iohi ia ka samla 
kynthei ha Kyndong ba kan bitar shla ia u ha 
ka por ba u leh kai ia ka, urn nud satia ban tur 
hajan ka Sainsiraai. Hynrei ban pynpaw ba um 
dei u briew uba pyndem ia lade ha ki kjat jong ki 
samla kynthei, ne ia la ka mon ha ka mon jong 
ki, u shu ong noh kham na pajih, “Wa, i Kong 
Mai! To kren seh shi kyntien! Phin shu pynat 
shyntur shyndud kumne kum ka ’niang kynthei 
te, lehnohei du kato ka khmatbhabriew jong phi!” 

'"Ah-hV' la pah uei-re nadien u Bam Jyndem. 

U Bam Jyndem u phai dien wak ban jngoh 
uei uta u briew uba pynkynmaw ia u shaphang 
u Nep Tyrsim bad u Jem Khohwah. Ki nongbud 
jong u ki shu iapeit matseh para ma ki. 

“0/i-/i!” ka riew ka sur na kawei pat ka jaka. 
U Bam Jyndem u sngewthuh ba u niuhkhlieh 
jong u u la sdang ieng; ki briew jong u ruh ki 
la tip ba u niuhkjat jong ki u la sdang khih, 
bad ki khmih lynti ba uta u ksuid un sa pynlam- 
wir ia kit kum ba u la leh ia u Nep Tyrsim. 

Ha kata ka por, u Bam Jyndem u pah kyn- 
dit ""Eh-hV' bad u dem kup pyrkup ha khyndew. 
Baroh kiba don hangta ki la ialong kum kiba la 
bieit; ki pynheh la ki khmat katba ki iapeit phew 
tyngheng phew tynghung sha u Bam Jyndem 
uba la bit khyndew ka khmut ka khmat baroh, 
bad kim nang shuh ban kren wat tang shi kyntien 
ruh. Kim shym iohi ruh ia ki shipai Nongrim 
ha ka jingialam u Pyrthew ba ki la ker kut ia ki 

baroh. 

“Khun ka banshot!” la byrngem u Pyrthew. 
“Kum ma pha pha dang im dang laid ha kane 
ka sla khyndew! Shim lAynraw, khum bad teh 
ia kine ki khun ka pohjait pohrati!” 

Ki tang shu ioh sngew ia kita ki ktien byr- 
ngem u Rangbah Pyrthew, u Bam Jyndem bad 
la ki lok ki kyndit bynriew pat, bad ki ieng joit 
ban phet iap na kata ka jaka. “Wat khih,” la 
maham u Pyrthew, “ne, kumba nga long u 
Rangbah Shipai u Syiem, ngan mait lut ia ka 
khlieh jong pha baroh!” Nangta u kylli ia ka 
Sainsimai, “Une u khun ka snian^,” u da 
kdew sha u Bam Jyndem, “u la ktah kti ia phi?” 

Ka Sainsimai kam jubab; iohi ruh, lehse, 
kam iohi ia u Pyrthew uba ieng ha syndah jong 
ka, namar ka shu peit samsia sha u Bam Jyndem 
kum kaba la kloi ban dih ia ka snam jong u. 
Kafn pat ju sngfew pohjait ia lade mynno mynno 
kum ha kata ka por, ba u shynrang briew uba 
ka isih eh un kren suwan ia ka da ki ktien poh- 
rati kiba la pynhiar dor ia ka kham poh ban ia 
ka mraw kaba pohjait tarn ha ka pyrthei. Te, 
ha kata ka por, ka kti jong ka, kaba stet la 
kum ka leilieh, ka sei kyndit ia ka tari dab ba ka 
buh ha la ka pla kieng, bad ka thew ban dung 
iap ia u. U Don Putit, uba la suba lypa ba ka 
Sainsimai ka lah ban don ka jingmut kaba kum 
kata, u ieng nadien jong ka, bad hamar ba ka 
rah ia la ka kti ban dung iap namar ka shadem 
ia uta u briew uba thmu ban pynjot ia ka, u 
bat ia ka khak. “Ym donkam ban pyntngit ia 
la ka kti,” u ong ia ka. 

Ka Sainsimai ka khih ka ksaid katba don 
la ka bor kynthei ban lait na ki kti u Don Putit> 
uba shem ba kam long kaba suk ha kaba 
pyrshang ban shim noh ia kata ka tari dab. 
Ynda u la ioh knieh ia ka, ka Sainsimai ka 
sngew ba ka bor jong ka baroh ka la phet 
lut, ka met jong ka ka Jem wep kynvep, bad 
ka iap ler Jlam ha ki kti u Don I^tit, 

U Pyrthew, u bym ju klet ban rah umdih 
man kaba u leit ban iakynduh ne ban ialeh ia u 
nongshun, u sei ia u klong ba u kieng, bad u 
theh ia ka um kaba don ha u ha ka Idilieh ka 
Sainsimai. Tang hapoh khyndiat por, ka la tip 
briew biang. Ka iohi ia u Pyrthew ba u peit 
khuslai ia ka, bad ia u Don Putit ba u bat ia ka. 
“Ngam lei lei shuh,” ka ong, haba u Don Putit 
u pyllait ia ka; “khublei!” Ka peit tang shi* 
sien peit ia u Bam Jyndem uba la dei ban sngew- 
thuh, lada u don ka jabieng, ba haba ka samla 
kynthei ka la isih ia uno uno u shynrang namar 
kano kano ka daw, ka nam ka kyrteng, ka spah 
ka hajar, ka kyrdan ne ka burom ba u lah ban 
don, h’oid, ki bor jong ka pyrthei hi baroh 
kawei, kin ym lah ban pynlong pat ia ka ba kan 
dem mon sngewbha ha ka mon jong u. 

“Ka khun u Syiem,” la ong u Pyrthew, “kan 
shong ha kane ka palki, bad yn bah ia ka da 
u Bam Jyndem bad lai ngut na ki nongbud jong 
u. Phi rub. Hep,” u kren ia ki lai ngut ki para 
lok ka Sainsimai, “phin iaioh mar kawei ka 
palki; kine kiba la leh bein ia phi kin bah ia phi. 
la u Phar, u nongrah sum, kine ki khun ka sniang 
ki mut bah «hu bah krong ia u kum ia u mrad 

uba ki la siat iap. Ngi kwah ba ka Nongrim 
kan iohi da la ki khmat kumno phi la shah shi- 
tpm na ka bynta ka burom ka Imun u Syiem. 
Kumta ngin phah bah ia phi baroh ha kajuh 
ka rukom kumba kine ki khun pohjait pohrati 
jong ka hima Kyndong ki la thmu ban leh.” 
U peit sha u Phar bad sha kita ki kynthei lai 
ngut kiba dang shah khum shah teh, bad u ong, 
“Phi lah ban iai shah sa khyndiat ia kine ki jing- 
shitbm na ka bynta ka hima?” 

Baroh saw ngut ki shu kohnguh tang la ka 
khlieh, namar ba ka syrdep ka dang sah ha ka 
shyntur jong ki ; hynrei u Pyrthew nba peit bniah 
ia ki u ithuh ba ici khmat jong ki ki phyrnai la 
kum ba ki dei ki khynnah tamsneng kiba thmu 
ban leh ia ka kam ka ban pynbat shkor ia ki 
kmie ki kpa jong ki ! 


Lynnong 4 

V BAM J YN DEM u bom lyndem 

La iaiam ia u Bam Jyndem bad ia ki nong- 
bud jong u sha ka lympung shad jong ka hima 
Nongrim. Ki kynthei bad shynrang jong ka hima, 
haba ki iohi ia u nongrah sum u Syiem ba u shah 
bah kum u sniang, bad khamtam eh haba ki tip 
bad iohi ba lai ngut na ki samla kynthei jong ki 
ki shah khum shah teh ha kajuh ka rukom, ki 
iatur roit roit sha khmat ban patar lyngldiot 
lyngkhai ia kita ki nongwei. Ki shipai u Syiem 
da kaba shitom ki lal^ ban khang ia ki ban nym 

ktah kti ia kita ki sohshnong. U Don Putit u 
ithuh ba ka mynsiem u paitbah ha kum kata ka 
por ka thap ban duh noh ia kata ka jinglong 
briew kaba la pynkiew ia u sha ka kyrdan kaba 
ha khlieh eh na ki jingthaw baroh kiba im ba 
khih ha ka pyrthei. , 

Haba la pynieng ia ki ha pdeng u paitbah, 
u Pyrthew u tur ha khmat, bad u ong, “Syiem 
Kynrad, une u dei u Bam Jyndem, u khun u 
Syiem Kopsop jong ka hima Kyndong, uba la 
wan iuh kjat ha kane ka hima, bad uba Ja thmu 
ban kit ban rong jubor ia ka Sainsimai, ka khun 
samla jong phi, bad ia kine de ki samla kynthei 
lai ngut, katba ki dang ialeit sum sha wah. Ngi 
lap ia u bad ia kine ki nongbud jong u haba ki 
dang leh ia kata ka kam. Ki la teh la khum ia u 
Phar, u nongrah sum jong phi, kumne kumba phi 
la iohi ia u mynta; kumjuh ruh ki la khum la teh 
ia kine lai ngut ki samla kynthei jong ka hima, 
kiba ialeit lem bad ka khun jong phi, kumne 
kumba phi la iohi ia ki. Ngi aiti mynta ia u 
Bam Jyndem bad ia ki nongbud jong u ha phi 
u Syiem bad ka Dorbar hima, ba phin bishar 
bad pynshitom ia ki katba kum ka aih.” 

Baroh ki iaphai sha u Syiem Kumar Singh 
ban sngap kumno un ong. U Don Putit, uba 
peit kham bniah ia u, namar u shong hajan jong 
u, u i kumba u Syiem u kup ia ka dur u Sing 
katba u dang ap ktem ia«ka skei, bad u pynrit ia 
la ki khmat kum u khla haba u peit sha ka 
phang ba u ieng u Bam Jyndem. Hynrei kum 
u Syipm uba sngewthuh ba u dei u Syiem, 
kata, u bym pat shym klet ia la ka iktiar 

ba la pynbat bad pynkhamti da ka hima, um ai 
lad ba ka jingbitar kan synshar ia u. Kumta u 
ong, “Ngi la iakut ban bishar ia kine ki nongleh 
palat ha kane ka madan, ym ba ngim kwah ba 
kin pynjakhlia ia ka iing bishar da ka tngit iwli 
jong ki, hynrei namar ba kan ym biang na ka 
bynta jong phi baroh u khun u hajar uba kwah 
ban sakhi ia ka hok jong ka hima. Me,” u kde 
ia u Bam Jyndem, “kum u nongialam jong kane 
ka kynhun kaba leh ia ki kam kiba sniew, me 
don aiu ban ong?” 

U Bam Jyndem u shu sngap. 

‘‘Ka Dorbar kam shym phylla ei ei ba me dei 
u bym nang kren, wat la ka paw shai ba me don 
u thyllieij uba jrong,” la ong u Syiem. ‘‘Me dei 
ban tip ba don ar tylli ki daw kiba lah ban pyn- 
set thyllieij ia u jrong thyllieij uba kum ma me. 
Kawei ka long ba ki kam jong me hi ki la pynrem 
ia me; te, ka jingsngap mynthi jong me ka mut 
hi ba me la phla paitbah ia ki kam runar kiba 
me la leh. Kaba ar pat ka long namar ba me 
don ka mynsiem khawpud. Paihe, syngkui, me 
heh tang ka met kum ka 'si pun khun; ka doh 
jong me kaba mem mem, kaba jabher kum ka 
ktieh ha sem sniang, ne, kaba jakteid kum ka 
jakyndeh haba ka dang khluit, kumba ong mano 
re; u dohnud jong me u la jngem sep sep kum ka 
sngab khaiong kaba la iwtung, kumta ka snam 
jong me kam don rong shuh, hynrei phlar phlar 
ka lieh la kum ka dud shynreh kaba la sdang lam 
jew; shaphang ka jabieng jong me pat, ynnai da 
iaong eh, hynrei l^a kam luih khawlew kum ka 
jong u ’niang bam jyndem, kata ym shym Ja jer 

ia me u Bam Jyndem!” 

U Don Putit, ka Sainsimai, bad u Pyrthew, 
kiba bishar ia ka khmat u Syiem, ki ithuh ia ka 
jingbitar jong u, hynrei kim lah khlem da sngew 
sammut raalu mala ia ki ktien ba u la pynmih. 
U Myntri Dathew te u shong khaprip khmat 
ngain ngain, ba u pynshong nia ia kawei pa kawei 
ka ktien ba u Syiem u khlei. U paitbah pat u 
kyryiat bniat bad u kyrdem kjat, katba u Syiem 
jong ki u tangon ia u Bam Jyndem da ki ktien 
kiba ki sngew dei eh, bad kiba ngam ha doh ha 
doh. 

“Shaphang kine pat ki nongbud jong u,” 
la kren biang u Syiem, “wat la ki la leh ia ka 
kam runar da ka hukum u Bam Jyndem, ka jing- 
palat jong ki ka khraw katjuh kat ka jong u 
Bam Jyndem hi ; kim lah ban ong ba ki long tang 
u ksai uba bud kat shaba lam u thyrnia; ki dei 
ki shrieh kiba bud ia u nongialam jong ki: lada 
u tub, ki tuh lang; lada u pyniap, ki pyniap lang. 
Nga sngewthuh ba don lai ngut na ki kiba kham 
paw khmat. — Kaei ka kyrteng jong ki?” u kylli 
ia u Pyrthew. 

“Uba nyngkong u dei u Pdang Khongdong?” 
la jubab u I^rthew. 

*‘Uba kumno uta u Pdang Khongdong?” la 
kyrhuh u Syiem. 

U Pdang Khongdong u jam shi jam sha 
khmat, bad u nguh ia u Syiem. Ki khmat u 
u Phar ki rit kyndit kyndit haba u peit sha u 
Pdang Khongdong, bad lada ki kti jong u ki 
laitluid, lehse un jin da la pyntrei kam ia la u 
sum ha kata ka por. 

U Syiem u peit ia u Pdang Khongdong, bad 
u bishar kham bniah ia ki khongdongjat jong u. 
“Myntri,” u ong ia u Myntri Dathew, “une u 
briew imat um ju sum ju sail naduh ka sngi ba 
u ieng na ka pneh ka kmie jong u. — Me wan 
leh aiu shane?” u kylli ia u Pdang Khongdong. 

U Pdang Khongdong u shu pyndem la ka 
khlieh sha khyndew, khlem ai jubab. 

“Me la leh kumno ia u riphin?” la kylli pat 
u Syiem. 

“La kyllan umphniang!” la jubab u Pdang 
Khongdong, u da pynieng artat ia la u ryndang 
kum u syiar ha ka por ba u kynih. 

U pa it bah baroh u khih win ban ioh sngew 
kum ia kata ka jubab, namar u ngeit ba u Pdang 
Khongdong u la kren khlem akor ia u Syiem 
jong ka hima. U Syiem u shu peit sawdong ia 
uta u paitbah uba shu sngap pat jar u tang shu 
iohi ia ka rukom peit jong u. 

“Kato ka khongdongjat jong me kan jin da 
la kham duna ka jingpdang jong ka, lada men 
kyllan ia ka da ka khlein masi,*’ la kynthoh u 
Syiem. “Hynrei me i, ngi ngim phylla satia ba 
me la klet ban pynjlih ia la ka khohwah kaba la 
pdang niangkhew kum u sohkhia dkhar, haba 
me la pynlut la ka sngi la ka ia ha kaba kyllan 
umphniang ia u riphin. — Sa uei shuh?” 

“Uba ar u dei u Kdor Khohwah,” la pynbna 
u Pyrthew. “Kdor Khohwah,” u hukum, “mih 
ha khmatr* 

“Ka kmie jong me imat kam shym ai kait ai 
buin ia me ba me kdor ka khohwah kumne kum 
u bili,” la ong u Syiem. “Me wan lei shane?” 

“Nga wan khlaw ia ka sni n kyicng!” la jubab 
u Kdor Khohwah. 

“Me la kren ia kaba dei,” la ong u Syiem, 
“namar nga sngewthuh ba ha ka hima Kyndong, 
u kyieng urn ju don sni !’’ 

“Syiem,” la kren kyndit uuei u rangbah na 
pdeng u paitbah, “kine ki briew ki la dei ban 
long kiba lamwir; ki kren ia ki ktien ramia kiba 
ngim lah ban sngewthuh, bad kiba mih tang na 
ka shyntur u briew uba ruma, ne, uba shiteng 
jabieng. Ngi kum u paitbah ngi kwah ba kin 
kren da ki ktien kiba ngi lah ban sngewthuh lem. 
Nalor kata, kine ki thei samla lai ngut kiba dei 
ki khun ki pyrsa jong ngi, ki dang shah'teh 
kumba ki dei ki nongleh palat; ngim lah shah 
ban iohi ia ki kumne. Ki kti ki kjat jong|ki, 
lehse, ki la dei ban tyrsain, bad u thyllieij jong 
ki ruh u lah ban ym don umbiah shuh; ngi 
kyrpad ia phi u Syiem ba phin phah pra noh ia 
u saikhum na ki kti jong ki.” 

0“Une u rangbah u la kren ia kaba dei,” la 
ong u Syiem. “Nga ngeit kane ka Dorbar kan 
buh jingkynmaw ia ka kam ba ki la leh na ka 
bynta ka hima. — Shim pra noh ia uto u sai- 
khum.” 

“Syiem,” la ong pynkloi u Don Putit, “ieh 
ngan pra ma nga.” U shim ia ka tari dab kaba 
u la knieh na ka Sainsimai, bad u ot ia u stein 
uba khum ia ki kti kita ki samla kynthei bad ia u 
nongrah sum. Ka Sainsimai ka khlaw ia ka 
syrdep na ka shyntur jong ki, ka piam ka bat da 
kaba sngewnguh ia kita ki samla kynthei lai ngut 
ki bym lah shuh, ha kata ka por, khlem da' iam 

ihnud ha khmat uta u paitbah. 

''Phi ki ’nong Kyndong phi ithuh ba ngi ki 
trai shnong jong ka hima Nongrim ngi ieit bad 
burom ia la ki jong ki kynthei,” la ong u Syiem. 
"Ngi phuh, ngi sarong, bad ngi heh ka mynsiem, 
haba ngi ioh ban leh bha ia ki, khamtam haba 
ngi lah ban pynsngewbha ia ki. Ngi ijli eh ia 
uno uno u briew ub? leh kai bad uba khein hint 
ia ka jinglong kynthei jong ki, namar kum uta 
u dei u sim tyngwieng, u bym salia bad u bym 
sngew sang ban die wat ia la ka jong ka kmie hi. 
Ngim ju shah kum ia uta u briew ba un iaid 
pawang ha kane ka hima jong ngi, ioh u pynsah 
symbai ia ka jakhlia ka jakhlaid, ia ka pyut ka 
kynsha, ioh ka hiar raibi ka pap ka sang ha ka 
shnong ka thaw, bad ha ka kur ka jait jong ngi. 
Ba ma phi ki non^ei shi sngi phi thmu ban leh 
sang ia ka kynthei ka khynnah jong ngi, khlem 
da pyrkhat ne niew kor shuh wat ia ka burom 
jong ka khun u Syiem hi, kan jin da la kham bha 
ba phin matlah syndon khmat, ne ba u ]|fong 
snam jong phi un nym tied shuh, khnang ba phin 
nym iohi shuh ia kane ka sngi. — Phi pat ki trai 
shnong jong ka hima, phi dei ban iai shah sa 
khyndiat por. Ki ktien ba kine ki riewsniew ki 
kren ki long kiba shait pyndonkam da ki nong- 
syntiat bad ki nongdie ri loba ki khot ki ingkhong 
shyllangmat, bad dei tang ma ki kiba lah ban 
sngewthuh ia ka jingmut jong ki. Hynrei ngi 
sngewnguh eh ia i Bah Don ba i la pynshai ha 
ngi ia ka jingmut jong ki. — Sa uei shuh?” u 
kylli ia u Pyrthew. 

"Une u dei u Set Khmut, uba la pynkhreh 

ia kine ki palki ban kit ia ki samla kynthei jong 
ngi,” la pynbna biang u Pyrthew, u da khynniat 
artat ia u Set Khmut kham sha khmat. 

“Ka kyrteng jong kine ki khun ka hima 
Kyndong kan pynshad mastieh ia ki jingthaw 
baroh ha ka pyr^ei !” la ong u Syiem ha u Don 
Putit. “Ne, phi ong kumno?” 

“Ka Nongdeng mynnor ka shait sin ia nga 
u Alhia, namar ba nga jaipdeh,” la ong u Don 
Putit; “hynrei ban ianujor bad ka Jong kine ki 
’nong Kyndong te, nga sngew kumba ka jong 
nga ka riew sur thiang la kumba kynud u Myl- 
lung u Syiem Symphup.” 

Ki ngab u Syiem Kumar Singh ki la sdang 
saw malu mala namar ki ktien u Don Putit ki la 
pynsngew biria ia u. ' “Ka kyrteng kaba shu sin 
ka pher na kata kaba la jer ryngkat u klong u 
skaw,” u ong. Nangta u phai sha u Myntri 
Dathew, bad u ong, “Myntri, phin sngew kumno 
lada ngin shah ia une u paitbah ba un iarkhie 
sngewbha shuwa ba ngin ai ia ka rai?” 

“Lada u Pyrthew un dang pynbna ia kiwei 
pat ki kyrteng,” la ong u Myntri Dathew, “ngam 
artatien ba dei ma ngi ki ban rkhie pashait nyng- 
kongeh ha ban da hun.” 

“Me, Set Khmut,” la ong u Syiem, “ka bha 
ba men iakdup noh bad u langsohmoh mynmiet 
mynmiet, ba un hikai synri^ ia me, khnang ba 
ka khmut jong me kan khuid, bad kan nym set 
shuh. Me wan lei shane sha Nongrim?” 

“Nga wan thain iarong!” la jubab u Set 
Khmut. 

“Ba men lei ia kata ka iarong?” la kylli 

biang u Syiem. 

“Ban leit beh sbai sha shnong ka khun u 
Syiem!” la ong u Set Khmut, u da synriah artat 
phrut ha kata ka por. 

“Shish, shish!” la ong u Myntri Dathew, 
bad u phai kynriang noh ban nym iohi u Syiem 
ia ka khmat jong u. U paitbah baroh pat u 
shu set ia la ka shyntur da la ki sla kti. 

U Syiem Kumar Singh um nang ong ei ei 
shuh. U sngewthuh ba ka mynsiem biria ka la 
sdang ban jop ia ka mynsiem bitar kaba u don 
ha kaba nyngkong. Hynrei kum u Syiem, u 
pyrshang katba lah ban leh khia thew ia lade, 
bad u kun doh iap doh ksew hi sit ban nym 
pynpaw ia ka khmat biria, wat la um lah ban 
ong slem katno un dang lah ban synshar ia la ka 
jingsngew ha kata ka rukom 

“Une pat,” la pynbna biang u Pyrthew, “u 

kyrteng u Kyndeh Jabicng. Dei ma u !” 

hynrei u khlem da lah satia ban pynkut, namar 
u Syiem Kumar Singh um lah kun shuh, bad u 
rkhie kyndit “He-he-he!” U paitbah ruh, uba 
la shu pyneh doh iap ban kbum ia la ka shyntur, 
haba u iohi ia la u Syiem ba u rkhie kynsuk 
marwei marwei, u iarkhie lem bad u iakyang u 
iarisa de ym sngewthuh sngewthaw shuh, bad ka 
jingsawa kaba mih na ka shyntur jong ki briew 
kiba don ha kata ka lympung shad, sngewmat 
kumba kan poi shaduh ki shkor jong ki ’nong 
Kyndong hi. 

U Myntri Dathew u iohi ba ka Dorbar kan 
klet noh pynban ia la ka kamram ha kaba ia- 
rkhie pashait lem bad ki kynthei ki khynnah> 

lada u Pyrthew un dang pynbna shuh ia ki kyr- 
teng jong kita kiwei pat ki nongbud u Bam Jyn- 
dem. Kumta u ieng na ka jaka ba u shong, 
bad haba u paitbah u la sngap pat jar, u said 
ha khmat u Syiem na ka bynta ka Dorbar hima. 

“Syiem,” u ong, “ia ki ain ki kanun jong ka 
hima dei ban kohnguh; uba leh paiat ia ki, ne, 
uba be-ain, u ioh ka jingpynshitom kat kumba 
la buh kata ka ain ba^u la pynkhein. la ki riti 
ki dustur ba la buh u 53ii u Kong dei ban iabud; 
u bym bud ia ki um dei u trai shnong jong ka 
muluk ne ka jaka kaba bat ia ki. Nalor kine, 
ka don sa kawei pat ka ain ne ka dustur kaba 
don ha ka dohnud u briew, shi met shi met, kaba 
synshar ia ki jingleh jingkam jong u baroh, katba 
u dang im. Kane ka dei ka jingiatiplem, ka sap 
phylla kaba U Nongthaw U la ai kyrpang tang 
ha u briew hi, kaba pynlah ia u ban tip, ban 
ithuh, bad ban pyniapher ia kaba bha na kaba 
sniew, bad, ban shu kren lyngkot, kaba pynlong 
ia u u jingthaw uba kham ha khlieh ban ia u 
mrad, bad da kata, ba u lah ban iasyllok bad la 
U Nongthaw ha ki jingduwai Wba jar jar, ne, 
ha ki jin^khia kiba u pyndep paitbah. U briew 
uba don ia kane ka jinglong da lei lei un ym leh 
paiat ne pynkhein ia kano kano ka ain, ne ia kano 
kano ka dustur, wat la u lah ban sngew ba kam 
da long kaba bha, namar u tip skhem ba dei tang 
da kaba kohnguh bad bud ryntih ia ki ain, ki riti, 
bad ki dustur jong ka shnong ne ka muluk, ba 
u lah ban ioh ia ka im lang ka sah lang kaba suk 
bad kaba kmen. 

“Hynrei ha kane ka por, ngi iakynduh ia 

ki briew kiba la leh palat ia kitci ki jait ain ne 
dustur baroh lai tylli. Baroh ki hima IChasi — 
bad ka hima Kyndong ka long kawei na ki — ki 
niew ba ka long kaba be-ain ban rong ban kit 
jubor ia kano kano ka kynthei, la ka dang samla 
ne ka la don briew, namar ka ka long da shisha ka 
burom jong kano kano ka jait bynriew kaba long 
kajnh ka doh ka snam bad ka, khlem da ioh ia 
ka nion laitluid jong ka. Ka jingpynshitom kum 
ia kata ka jingleh palat ka long ym duna hynniew 
snem ha byndi. Ka long ruh kaba be-ain ba u 
trai shnong jong kawei ka hima un leit iuh kjat 
ia kawei pat ka hima, da ka jingthmu ban leh 
ia ka kam palat ha kata ka hima. Ka bainong 
jong kata ka kam palat ka pher na kawei ka 
hima sha kawei pat. Bun na ki ki khrai khlieh 
kum ia uta u nongleh palat; ha ka hima Nongrim, 
ka bainong jong u ka long ka Dewlynnong ki 
Shrieh. 

“U Bam Jyndem u dei u trai shnong ka hima 
Kyndong; um don hok, namar kata, ban wan 
rung shapoh ka hima Nongrim sor sor kum u 
miawtuh. Ka jingleh jong u kumta ka pynlong 
ia u u nongsyntiat uba thmu ban pynsniew bad 
pynjot ia ka hima Nongrim. Ka jingpynshitom 
kaba rit eh namar kane ka long ba un shah kit 
sha ka Dewlynnong ki Shrieh. U la wan hangne 
ban kit jubor ia ka khun u Syiem; u la leh ruh 
ia kata ka kam. Ka jingthmu jong u haba u 
leh ia kane ka kam kaba sniew bad kaba khlem 
rain tarn ka long kaba ngi baroh n^ sngew jakhlia 
eh ban kren ne ban pyrkhat. Ngi dang lah ban 
pynieng ia la ka khlieh kum ki b^riew namar ka 

burom jong ngi ka shong ha u Syiem jong ngi, 
bad ha ka khun marwei jong u. Shisien ba ka 
khun u Syiem ka la duh ia la ka burom, ka burom 
u Syiem ruh ka la jah noh ryngkat, bad ngi u 
khun u hajar jong u ruh ngi la duh lang noh 
ia la ka burom. Te, ka jingpynshitom kaba dei 
ban ai ha uta u briew, uba thmu ban pynduh 
ia ka burom bad ka jingim jong ngi, ka dei ban 
long kaba kham khraw bun shah ban ia kaba im 
ha ka Dewlynnong ki Shrieh. Ngi kum ka Dor- 
bar ngi sngew ba u Bam Jyndem u dei ban ioh 
ia kane ka jingpynshitom ; ki nongbud jong u ruh, 
kiba la leh ia ka hukum jong u, bad kiba la iadon 
kti lang ha kaba leh ia kane ka kam palat, ki dei 
ban ioh ka bainong katba kum ki kam sniew 
ba ki la leh.” 

U Myntri Dathew u sngap jar shiphang kum 
uba pyrkhat kiei ki rukom jingpynshitom kiba 
kham bit ban ai, bad kiba kham iadei bad ka 
kyrdan u Bam Jyndem. U Syiem Kumar Singh 
u phai sha la ka khun kaba shong shaphang 
karnon jong u, bad sha u Don Putit uba shong 
shaphang kamon ka Sainsimai, bad u ong, “Ka 
tamasa kan sa sdang!” 

“Ngi sngew kiimba ym don kano kano ka 
rukom jingpynshitom ka ban iadei bad ki kam 
kiba u Bam Jyndem u la leh,” la kren biang u 
Myntri Dathew. “Kumta ngi kwah ba phi u 
Syiem phin mynjur ban ai rai kumne: — 

'"Weiy kum u briew uba long ka nuksa ia ki 
samla shynrang ka hima Kyndong — paihe ka met, 
pihe ka kpoh, tasngeng ka khlieh — u Bam Jyn- 
dem u dei ban bam, la kumno kumno, ar sien 

shi sngi. Lym kumta, ka khohwah dithen jong 
u kan kylla sakhap, ki ngab jong u kin sti kloi 
rymbein, bad ka dohjem jong u kan satar khlem 
por; te, un sa kylla long la kum u riehtymmen u 
ban isih lut ka khaiapsaw! Ngi la pynkhreh lai 
khra ka jyndem, kaba long ka bam kaba bha tarn 
ka ban pynneh ia ka dur bad ia ka rynieng jong 
u briew uba heh dikui bad uba jem met jabber 
kum u Bam Jyndem. Ngi la wan rah rub ia ka 
shyngoid kaba heh duh na sem sniang, ka ban 
ngiam shi khra shiteng ka jyndem ha kajuh ka 
por; te, khnang ba un nym ioh daw ban ong 
ba ka Nongrim ka dei ka shnong kaba khapnap, 
u Bam Jyndem u dei ban bam ia ka jyndem na 
kata ka shyngoid baba ngi iohi lang baroh, ba 
ngin ioh peit thuh la ka long ne em kaba dei ban 
iabud lem ia kata ka rukom bam. 

'"Ar, u briew uba shait ba khlain u smat u 
sting, um ju pynshong thait ne pynthiah thai la 
ka kti ka kjat, khnang ba un mih syep, bad ba 
u lah ban bam kham bun ka ja hadien ba u la 
trei la ktah. Ngin sngewbha lada u Bam Jyndem 
un pynkhuid lut phoin ia ka bam kaba ngin buh 
ha khmat jong u. Lym kumta, kan long la kumba 
u niew bein ia kito kiba la khreh shitom ia kata 
ka bam na ka bynta jong u. Te, shuwa ba un 
bam, bad khnang ba u lah ban bam lut ia kata ka 
bam kaba la pynkhreh kyrpang na ka bynta jong 
u, ngi da kwah eh ba un soh tyngkoh sngewbha 
khyndiat por hangne ha madan, ba ka syep kaba 
jakhlia kan mih noh, bad ba ka met jong u kan 
pyngngad. Ka lah ban long ba, kum u briew 
uba la ju mlien ban pynshad shrieh ia ki samla 

shynrang bad kynthei jong ka hima Kyndong, un 
sngew lehraifi malu mala ban pynpaw ia la ka 
jingtbit ban soh tyngkoh ha khmat ki samla 
kynthei jong ka hima Nongrim, kiba u la shem 
ba ki long kiba kham pher na ki kynthei Kyn- 
dong kiba u lah ban leh katbaumon; hynrei i 
Bah Don iba don ryngkat bad ngi hangne i long 
iba la kloi ban pynshlur ia u.” 

“Hei-i!” la risa kyndit u paitbah u tang shu 
ioh sngew ia ka kyrteng u Don Putit. U Syiem 
Kumar Singh u shu wiat muifi, bad ka Sainsimai 
pat ka kiew snam ki ngab hoin. 

"'Lai, u briew uba riewspah u shem sngew- 
bha ban shong ha la ka spah; kumjuh ruh, ngi 
ngeit ba u Bam Jyndem un kwah ban shong 
hapoh la ka jyndem ynda u la dep bam, khnang 
ba ka nierbah jong u ka lah ban trei kham bha 
ia la ka kam. Kumta ngin ym iasngew btai ban 
ap shi por katba u dang pynbeit khohwah hapoh 
ka shyngoid sniang kaba ngin pyndap main da 
ka jyndem krai na ki lai tylli ki khra. Hadien 
kata, yn sa pynsum ia u da kata kajuh ka jyndem 
haduh ba un da khuid. U pdang Khongdong, 
u Kdor Khohwah, u Set Khmut, bad u Kyndeh 
Jabieng, kin pynsum ia u, bad kin kyrshut ia ka 
met jong u da u maw khain haduh ba un da jlih 
ka snieh doh kum u ksih. 

"Saw, u shynrang briew uba ktah kti ia ka 
kynthei ka khlem da shah da mon ia u, u dei 
ban shah tim shah tla bad shah takor ha kata ka 
kynthei haduh ba un da sngew jen\ rngiew. Kine 
lai ngut ki thei samla hangne, ki don ka hok 
ban leh ia kane ka kam ym tang ha kita kiba la 

ktah kti ia ki, hynrei ha uta ruh uba la hukum 
ia ki ban khum ban teh ia ki. Ki don ruh toi 
ka hok kaba kham khraw ban dung iap ia ki da 
ka tari dab; hynrei ngim kwah ban pynhun ia 
la ka mon ha kaba pynmong ia ka met u briew, 
ym namar ba ngi bynnud ioh kin kyllon iap shi- 
sha — ^wat la ka mynsiem ki dakait kam ju phet 
da kaba suk na ka met jong ki — hynrei ba ngim 
kwah ba kin shim ia ka mynsiem u briew, bad 
lada u Bam Jyndem bad la ki nongbud ki shah 
dung iap ha ka kti jong kita kiba ki la pynjah 
burom, kin nym lah shuh kein ban pyndep ia 
kiwei pat ki rai kiba u Syiem un ai. 

u Bam Jyndem, ym tang ba u la pyn- 
khein ia ka ain bad ka dustur jong ka hima, 
hynrei u la pynpaw ruh ba um don satia ka jing- 
iatiplem kaba pynlong ia u uba bit ban shong 
ban sah ryngkat bad la ki para briew. K a jaka 
kaba bha tarn na ka bynta jong u ka long, kumba 
la ong mynhynne, ka Dewlynnong ki Shrieh, ha 
kaba yn hikai ia u ia ka rukom im lang sah lang 
ki mrad; bad ym tang ba un shah hikai, hynrei 
ba un im lem ruh kum ki hi ; da kumta kein un 
sngewthuh haduh katno ka rukom im suk im 
sain, Ka shong lang ka sah lang ki briew, ka long 
kaba kordor. Kumta ynda u la pyndep ia kitei 
ki rai, dei ban kit mar mar ia u sha ka Dew- 
lynnong ki Shrieh. Ngan pynsngewthuh ia u 
Tngaw rangbah ha kata ka dewlynnong ba un 
aiti ia u Bam Jyndem ha kawei ka Tngaw tymmen 
kaba la duh noh ia la u lok ha utai u snem! 
Da ka jingsumar bad ka jinghikai jong ka, u 
Bam Jyndem un sa lah, lehse, ban tip kham bha 

ia ka rukom im u briew kaba u dei ban im ha ka 
jingiadei para briew. U pdang Khongdong, u 
Kdor Khohwah, u Set Khmut, bad u Kyndeh 
Jabieng, kin leit synran ia u sha kata ka dew- 
lynnong, bad yn sa hikai akor ia ki ruh da kiwei 
pat ki Tngaw tymmen. Kiwei pat ki lah ban 
leit phai noh sha Kyndong, ynda la sympat ia 
ki da u synrem, lada kim mon ban leit bud ia 
la u nongialam sha ka Dewlynnong ki Shrieh. 

“"Hyririew & khatduh, ki 'niang pata ki khlem 
da ioh bam satia mynta ka sngi, namar ngi la 
tyngkai lut ia ka jyndem baroh na ka bynta u 
Bam Jyndem. Ngi la shah ia ki trai pata ban 
wan ialam ia la ki sniang baroh khnang ba kin 
ioh iabam jyndem lang bad une u khun jong u 
Syiem Kyndong. 

“Kine ki long kita ki rukom jingpynshitom 
kiba ka Dorbar ka buh mynta ha khmat u Syiem, 
bad ka kyrmen bad ka ngeit ba u Syiem un 
pdiang bad mynjur ban rai kumta.” 

“Hei-i!” la risa u paitbah khlem da ap ia 
ka rai u Syiem. Uwei u rangbah, uba la kham 
shong shit, u mih bluit ha pdeng madan, u nguh 
ia u Syiem; te, u rah ia la ka kti kamon sha 
jrong, bad u ong, “Na ka bynta u Syiem!” 

“Hei-i!” la risa u paitbah. 

“Na ka bynta ka burom bad ka ijot ka khun 
u Syiem!” 

“Hei-i!” 

“Bad na ka bynta u Bah Don, uba long u 
lok jong ngi !” 

“Hei-i-i!” 

U Syiem Kumar Singh u phai sha u Don 

Putit, bad u ong, “Lada u Syiem Syraphup um 
bat ia la ka kpoh, ynda ngan iathuh ha u sha- 
phang kane ka tamasa, kata te ngam dei shuh 
kein u Syiem jong ka hima Nongrim!” 

Ynda u paitbah u la sngap pat jar, ba u a.p 
ia ka rai u Syiem, u Syiem Kumar Singh u phai 
sha u Bam Jyndem, bad u ong, “Me la ioh sngew 
shaphang ki kam kiba me la leh mynhynne kiba 
long, katkum ka aih bad ka dustur jong ka hima 
Nongrim, ki kam palal. Me la ioh sngew ruh 
shaphang ki rukom Jingpynshitom kiba kum 
uta u nongleh palat u dei ban ioh. Ngi shah 
ba men said da ia lade. Aiu me don ban ong?’’ 

“Nga dei u khun u Syiem Kopsop, bad ka 
hima Nongrim kam don bor ban pynshitom i^ 
u khun u Syiem jong kawei pat ka hima,’’ la 
ong u Bam Jyndem. 

“U khun u Syiem Kopsop um dei u Syiem 
jong ka pyrthei,” la ong u Syiem Kumar Singh. 
“Ka hima Nongrim ka tip ba me dei u khun u 
Syiem Kyndong, hynrei kam pdiang satia ba 
me don hok ban wan leh syiem halor jong ka. 
Ha kane ka hima, u Syiem bad ka Dorbar jong 
u kim ju bishar ia ki nongleh palat na ka kyrdan 
jong ki; u nongleh palat u ioh ia la ka jong 
ka bainong katba kum ka kam palat ba u la 
leh, kam pher la u dei u khun u Syiem, ne, u 
nongbylla. Me dang don ei ei shuh ban ong?’’ 

U Bam Jyndem u shu pyndem ia la ka khlieh 
sha khyndew, bad um kren shuh. 

“Ka paw shai ba mem don nia ei ei shuh 
ban said da ia lade; ka hok ruh mem don ha 
kaba men pynieng ia la ka jutang,” la ong biang 

u Syiem. “Ka Dorbar ka la shem ba me la 
leh shisha ia ki kam palat kumba la iathuh u 
Rangbah Shipai jong ka hima; te, nga u Syiem, 
ha kane ka sngi, bad ha kane ka por, nga rai 
ba men ioh ia ki jingpynshitom kumba la kdew 
u Myntri Dathew.” 

“Hei-i!” la risa u paitbah, u da kynhui 
bad kyrdem kjat sngewbha. 

“Nga sngewbha ruh ban hukum,” la ong 
u Syiem, “ba yn ai ia ka waitlam arliang syrti 
ia u Phar, u nongrah sum, kum ka burom na 
kane ka Dorbar, bad ba kine ki Hep kynthei 
jong ngi lai ngut kin iaioh mar kawei ka pan- 
sngiat rupa, ba kin pynpaw burom ia lade ha ki 
sngi shad suk mynsiem!” 

U Phar bad kita lai ngut ki samla kynthei 
ki wan nguh ngon ha khmat u Syiem. Ki kmie 
jong ki pat ki niad noh ia ki ummat ka jing- 
kmen kiba tuid ha ki ngab jong ki. 

“Hei-i !“ la risa la kynhui biang u paitbah 
sa shisien. Te, kita lai ngut ki kynthei ki ieng na 
khmat u Syiem, bad ki leit sha ka jaka ba u ieng 
u Bam Jyndem. KaWei na ki ka ong, “Na ka 
bynta ka khun u Syiem!” ka da ai shi takor 
phak na ka shyllangmat jong u. “Na ka bynta 
ia lade!!” bad ka ai sa shi takor na kajuh ka jaka. 
“Na ka bynta i Bah Don!!!” ka ai shuh sa shi 
takor, bad ka bynthiew artat phuit ha ka khmat 
jong u. Nangta ka leit sha u Pdang Khongdong, 
u Kdor Khohwah, u Set Khmut, bad u Kyndeh 
Jabieng, bad ka tim ia ki da kijuh ki kyntien. 
Ki para lok jong ka ruh ki pynhun ia la ka jing- 
sngew ingkhong mynsiem ha kajuh ka rukom. 

“Mynta ka dei ka pali jong u khun u Syiem 
ka hima Kyndong ban mastieh ha khmat jong 
ngi,” la pynbna u Myntri Dathew, katba ki shipai 
ki pynieng ia u Bam Jyndem ha pdeng ka lym- 
pung shad. Ki kynthei bad ki khynnah, ki 
tymmen bad ki rangbah, ki iakyang sngewbha, 
bad ki iarkhie pashait ha ban da hun, kum kiba 
pynshlur ia u Bam Jyndem ban nym lehrain ban 
pynpaw ia la ka Jingtbit ban soh tyngkoh. Hyn- 
rei u Bam Jyndem u shu ieng kynthuit kum u 
mawbynna khlem pynkhih ia la ka met. 

“Paiem.” la ong u Don Putit, “ngam shym 
kwah ban iashim bynta ha kane ka tamasa; 
hynrei haba nga kynmaw ia i um Pait, ba i Ja 
shah leh bein, bad shah pynshitom bein, ha u 
Syiem Kopsop, bad haba nga la iohi ruh ia ki 
kam khlem rain ba une u khun jong u u la leh 
hynne ka sngi, nga tharai kam da pher lada ngan 
leit synran ia u. Da kumta, lehse, u kpa jong u 
un kham ioh daw ban wad kput ia nga!” Jar 
jar u kwah ba ka sahti ba u deng ha ka tiduh 
kadiang jong u kan buhrieh ia u, ha ka nam ki 
lai ngut shipara ki puri blei, na ka jingiohi u 
Bam Jyndem bad ki nongbud jong u. Ki briew 
baroh, haba ki iohi ia u ba u ieng na la ka jaka 
shong, bad ba u shim uwei u tnat synrem ba la 
pynkhreh lypa, ki iarisa shaw. U Don Putit u 
leit sha pdeng ka lympung shad, bad u pyndei 
tang tiak da uta u synrem na ka khohwah 
kadiang u Bam Jyndem. “Adu, ad-i!” u Bam 
Jyndem u kyang u ud, katba u rah ia la ka kjat 
kadiang bad u bat ia ka, u da kynthih shiliang 
kjat artat khongweng, khongweng, ba ka la tyrha 

than ka khohwah jong u kaba um sngew lah 
shuh ban ong, la kuniba u dei shisha u briew 
uba tbit tarn ban soh tyngkoh. Katba u dang 
shad shiliang kjat sawdong sawdong kumta kyn- 
thung shi kynthung, u Bam Jyndem u pah kyndit 
"Ah-hV bad u kyrbeit tnen la u budlum, haba 
u Don Putit u ktik ia u na ki krung jong u. "Oh-hV 
u pah biang haba u Don Putit u ai shi kawang 
phak na ka lynghoh khohwah kamon jong n, u 
pynjem artat noin khongnoin ia la ki khohwah 
baroh ar tylli. 

U Don Putit u khawoit ia u Phar, u nongrah 
sum u Syiem, ba un wan sha u, bad u pasiaw ha 
ki shkor jong u. U Phar u kohnguh ka khlieh 
bad u ai kyndit shi kynjat hak na ka khongloi 
bun doh jem u Bam Jyndem kaba pyllun Jyuin, 
hynrei kaba them pat namar pdeng kumba phiah 
ia ka ban pynlong la kum ar tylli ki pathaw kiba 
sdien synrop lydui na rynsan kper, u da ong ha 
ka sur kaba jam, “Na ka bynta ka khun u Syiem !" 
"Eh-hV la pynmih sur u Bam Jyndem kum u 
’niang prut. “Na ka bynta ia lade !“ la ong biang 
u Phar, bad u kynjat biang sbuk na kajuh ka jaka. 
^Eh-hW la pah pynat shadem u Bam Jyndem 
kum u ’niang kwang. “Bad na ka bynta u Bah 
Don!’’ la pyrta u Phar katba u kynjat jubor justi 
ia u Bam Jyndem, uba pah "Eh-hWV kum u 
’niang jawa, bad u dem ryngknun kum uba mut 
ban bam ia ka khyndew. U Phar u shim ia u, 
u bah ia u ha la ka tyrpeng, bad u pynthiah ia u 
ha ka shyngoid sniang kaba ki samla shynrang 
ki la wan rah. Te, kita ki samla shynrang ki 
theh ia ka jyndem na u khra ha kata ka shyngoid 

haduh ba kan da shlei shoin, bad ki hukum ia 
u Pdang Khongdong, u Kdor Khohwah, u Set 
Khmut, bad u Kyndeh Jabieng, ban pynsum ia 
u khun u Syiem jong ki da kata ka jyndem, ki 
pynbor de ia u ban bam ia ka haduh ba un da 
kdang, bad hadien kata, ki pyndih ruh ia u da 
ka ’iad sapoh haduh ba un da buaid, wat la ka 
’iad sapoh kam ju kJiam pynbuaid! 

U Syiem Kumar Singh um rkhie shuh, u 
shu shong khia thew jar jar halor la ka shuki, 
bad u jyllud Imain khlem kut, hynrei ki khmat 
jong u ki phalang da ka jingsngew biria kaba 
pynsaw huin ia ki ngab jong u. Ka Sainsimai 
ka tap noh ia la ka shyntur da la ka sla kti, ban 
nym ong ki briew ba ka la rkhie palat, hynrei ki 
irmat jong ka pat ki khih khrip shi khrip, ban 
pynpaw ba ki ummat jong ka ki la jan mih, ym 
tang namar ba ka la rkhie palat, hynrei namar 
ba ka la isynei de ia u Bam Jyndem. U Myntri 
Dathew te u shu bat ia la ka shyllangmat da la 
ki shynriahti bad u pyndem la ka khlieh sha 
khyndew, ba um lah shah shuh ban peit ia u 
Bam Jyndem, namar ba u don ka mynsiem sngew 
synei, bad ba um shym rkhie pashait kumba rkhie 
kiwei. 

Ha pdeng kata ka jingsngewbha kaba u khun 
u hajar ka hima Nongrim um pat ju ioh mynno 
mynno, bad kaba un nym ioh shuh lano lano, 
ka trai pata ka wan ialam shi kynhun ki sniang — 
ki ’niang jawa, ki ’niang kpa, ki 'niang kmie, 
ki ’niang khun — kiba pah, namar ba ki la thngan, 
ha la ki sur ki sur la sngew kyllut hi jlang. Ki 
tang shu iohi ia ka shyngoid la jong kaba dap 



u BAM JYNDEM u bam jyttdem 107 


shoin da ka jyndem kaba sma bang, buk ki iatur 
kynhun sha ka, ki iakyang, ki iapah, katba ki 
iadait ki iashrut para ma ki, ba ki iaknieh kyn- 
slep ia kata ka jyndem. U Bam Jyndem, uba 
la tlot la buaid, u don hapoh ka shyngoid, bad 
u pyndem la ka khlieh ha ka ryndang kawei ka 
’niang kynthei, kaba kyntur teng teng da la ka 
shyntur ia ki ngab jong u, kum kaba sngew ieit 
eh ia u, haba ka sngew ba u pynwit ia ka ban 
bam. 

“Shish, shish!” la shu ong u Myntri Dathew, 
bad wat la u long u nongsaid nia uba pnah ktien 
tarn ha ka hima Nongrim, um shym lah shuh ban 
pyntam nalor katta. 

U Syiem Kumar Singh u jyilud khatduh ia 
la u tmain. “Khun,” u ong ia ka Sainsimai, 
“phi bad u Bah Don phim pat shym iabam ei ei 
mynta ka sngi. Phim ju dei ban pynshah thngan 
ia la u para lok.’* Ka Sainsimai ka ieng noh 
ban bud ia la u kpa, ka ong ruh ba ka jingthngan 
Jong ka ka la jah noh, namar ba ka i kynroi haba 
ka peit ia u Bam Jyndem ba u bam jyndem ha ka 
shyngoid. 

Ha kata ka janmiet, ha iing u Syiem Kumar 
Singh, u Myntri Dathew u pynshai ia kaei kaba 
lah ban mih na kata ka jingpynshitom ia u Bam 
Jyndem bad ia ki briew jong u. “tj Syiem Kop- 
sop khlem artatien un phnieng ki buit kiba 
laiphew rukom ban pynhiar kput ia ngi na ka 
bynta la u khun,” u ong. “U lah ban kob pia 
namar u dei uba khawpud ; u lah ban byrthen 
namar u dei u sew khlem bniat; hynrei u dei pat 
uba nangbhaban pynbitar bad ban kynroi briew. 

Ka burom jong u mynta ka shong ha ka rai 
kaba un pyntnih pyrshah ia ngi, bad ngin sa tip 
ha kine la khyndiat sngi ia ka jingmut jong u. 
Ngi dei, namar kata, ban khmih lynti lypa ia ki 
kam kiba kham sniew kiba lah ban mih da ka 
hukum jong u.” 

“Ta u Bam Jyndem dei ban leit ialam noh 
kloi kloi sha ka Dewlynnong ki Shrieh,” la ong 
u Pyrthew. “Shaphang u Syiem Kopsop, ngin 
nym ap ba un wan pynhiar kput ia ngi, hynrei 
ngin peit ba kum kita ki jingthmu sangem baroh 
kin nym lah ban long kam lano lano.” 

U Syiem Kumar Singh u jyllud la u tmain, 
ka khmat jong u ka dap da ki jingpyrkhat kiba 
laiphew jait, namar u sngewthuh ia la ka jong ka 
jingkit khlieh kum u Syiem. “Ngam tharai ba 
u briew uba hangamei, bad uba nap tang ka 
byrthen briew, u don ka mynsiem kaba shynrang 
ban pyrkhat shaphang la ka burom kum u kpa 
ne kum u Syiem,” u ong. “Ne, kumno phi ong, 
Bah Don?” 

“Syiem,” la ong u Don Putit, "i um Pait i 
dang don mynta ha Kyndong, bad nga tip ba 
i shah leh bein la kum ba i dei u jingthaw uba 
pohjait tarn ha ka pyrthei. Ka kamram jong 
nga, kum u kynum jong i, ka long ban leit pyllait 
ia i, kloi katba lah.” 

Joit u ieng u Pyrthew. “Syiem,” u ong, 
“nga kyrpad ba phin shah ia nga ba ngan leit 
ryngkat bad i Bah Don sha Kyndong.” 

“Em phi, Rangbah Pyrthew,” la ong u Don 
Putit. “Shisien ba phi rung shapoh ka hima 
Kyndong, phi long u nongsyntiat. Kane ka dei 

ka k am ling kam sem jong nga; lada nga donkam 
ia ka jingiarap jong phi, ngan sa phah ktien mar 
mar sha phi.” 

U Syiem Kumar Singh um shym ong ei ei; 
u jyllud shi Jyllud la u tmain, bad imat kumba 
um shym iohi iano iano ha kata ka pbr. Khat- 
duh u ong, ‘‘Myntri, khmih ba u Bam Jyndem 
bad ki nongbud jong u kin leit sha ka Dewlyn- 
nong ki Shrieh lashai mynstep. Shaphang i Bah 
Don, ngi burom ia ka mon jong i; bad kumta 
ngim donkam ban ong ei ei mynta kumno ngi 
mut ban leh.” 

U Don Putit u ieng ban leit wad ia ka Sain- 
simai. U lap ia ka ha phyllaw, bad, lada u 
ithuh, un jin da la iohi na ka khmat jong ka ba 
kam don satia ka mynsiem kaba sngewbha. 
”Nga ioh sngew ba phi ong ban leit noh sha 
Kyndong,” ka ong. “Lano phin leit?” 

“Ngam banse ban mih noh kumne kumne,” 
u ong. 

“Phim lah shuh ban ap tang haduh lashai 
ruh?” 

“Nga kwah eh ban sah sngewbha bad phi 
sa katto katne sngi,” la ong u Don Putit; “hynrei 
phi tip ba katba nga nang sah slem hangne, i um 
Pait i nang shitom namar jong nga.” 

“Phi la iathuh ha i Pa?” 

“H’oid, tangba ngam shym iathuh Iano ngan 
mih.” 

“Phin da leit kren, em, ia i shuwa ba phin 
mih?” 

“Ka kham bha ba in tip ynda nga la mih.” 

“Balei?” la ka ong Sainsimai ha ka sur bad 

ka khmat kaba lyngngoh eh, ba un shu leit khlem 
da mut kren ia u kpa jong ka. 

“Phi i,“ la ong u Don Putit, “lada ngan 
iathuh ha i ia ka sngi bad ka por ba ngan mih, 
nga artatien la ngan ioh mih ne em ha kata ka 
sngi bad hU kata ka por.” 

“Hynrei ha nga pat phi iathuh du!” la ong 
ka Sainsimai, wat la ka sngewthuh shai biang 
biang balei ba u Don Putit u wan kren ia ka 
shuwa ba un mih. “Phi mut nga ngan ym bat 
sah seh mo ia phi mynta ka miet?” 

U Don Putit u phuh samrkhie, bad u ong, 
“Phi phin ym bat ia nga, namar nga tip ba phi 
kwah ba ngan sah shuwa!’’ 

Ka Sainsimai kam nang shuh ban kren, na- 
mar ka tip ba, haba u Don Putit u la ngcit ba ka 
kwah ban bat sah ia u, kam long kaba dei ban 
kyntu ia u ban sah sa katto katne sngi. Ka shu 
peit sha u da ki khmat kiba kren ba ka don shi- 
bun ban ong, hynrei kiba kam lah ban pynpaw 
pyrthei ha kata ka por. U Don Putit u sngew- 
thuh ba, lada un dang iabun ktien bad ka, u lah 
ban klet noh shaphang la u kynum ruh;kumta 
u ong, “Nga khmih lynti ba phin poi ha Nong- 
deng ha ka sngi khatduh u Nai Nohprah; lym 
kumta, khlem pep ngan sa ong ba phi don ka 
khmat khashor!’’ 

Ha kata kajuh ka por, u nongrah khubor 
na Nongbah u wan poi ha Nongrim, bad u ia- 
thuh ba u Syiem Symphup bad la ki shipai ki la 
don ha ka lynti sha Kyndong. 

“Myntri,’’ la ong u Syiem Kumar Singh, 
“ialam noh ia u Bam Jyndem bad ia ki nongbud 

jong u sha ka Dewlynnong ki Shrieh mynta hi 
ka miet. — Shaei u Bah Don?” 

“I Bah Don i la leit sha Kyndong,” la ong 
ka Sainsimai kaba wan rung hapoh kamra ha 
kata ka por. 

U Syiem, u Myntri Dathew, bad u Pyrthew, 
ki shu iapeit sha ka Sainsimai, bad ki iohi ba 
ka khmat jong ka ka dap da ki jingpyrkhat khu- 
slai kiba har rukom. U Syiem Kumar Singh u 
pynrit ia la ki khmat, bad hadien katto katne 
khyllipmat, u ong, “Lashai, ngi ruh ngin iatur 
sha ka hima Kyndong.” 

U Don Putit pat, u tang shu la iakhlad na ka 
Sainsimai, u pyrkhat ba ka kham bha ban ia- 
kynduh ia ka Mailibon shuwa ba un leit sha 
Kyndong. “Ngnm tip balei nga leit poi kynmaw 
ia i Duh Maili mynta kumne,” u kren weibrieiy. 
“Ka lah ban long ba bun ki jingeh ki ap ia nga 
ha Kyndong. Te, kum u khun shynrang i mei, 
u bym dei ban khuslai shaphang ki dieng pyng- 
kiang kiba lah ban khang ia ka lynti iaid jong nga, 
ka bha ba ngan iasyllok noh shuwa bad i Duh 
Maili, iba lah ban ai mynsiem, ban pynshngain, 
bad ban pynshit rhem, haba ngan leit sha ka jaka 
ka muluk u nongwei.” Kumta u tang shu 
poi harud jong ka shnong Nongrim, u peit saw- 
dong sawdong ban pynshisha ba ym don briew 
uba lah ban iohi ia u, bad haba u sngewthuh 
ba u don marwei, u rung soit shapoh sanium, 
u peit sha ka sahti ba u deng ha ka tiduh kadiang 
jong u, bad u ong, “Ha ka nam ki lai ngut shi- 
para ki puri blei, nga kwah ba i Duh Maili in 
wan iakynduh ia nga mynta!” 

112 U DON PUTIT 

Para lok ba ieit, 

Ki don katto katne ki ktien kiba lah ban 
bakla namar ba ngi la kum laid lait ia ki ha ka 
por ba ngi pule ia ki proof, ne, namar ba u hap 
u dak ha ka por ba dang shon. Ngi ngeit phin 
nym sngew ei ei haba phi lap kum ia kita ki 
jingbakla. 

Lada phi kwah ban dang tip shuh shop hang 
u Don Putit, phin sngewba ban ap baduh ba un 
wan iakynduh biang ia phi ha ka Kitab kaba 
ngin khot Ki Kam SMur U Don Pntit. 

Khublei. 


D. S. Khongdup. 

